އޭދަފުށީ ހިއްކިބިމުން ދިރިއުޅުމަށް ބަންޑާރަ ގޯތީގެ ގޮތުގައި 1400 އަކަފޫޓްގެ 158 ގޯތި ދޫކުރުމަށް ނިންމާ، ގޯތި ބޭނުންވާ ފަރާތްތަކުން އެކަމަށްއެދި ކުރިމަތިލުމުގެ އެފުރުޞަތު ހުޅުވާލައިފީމެވެ.\nވީމާ، މިކަމަށް އެދިލައްވާ ފަރާތްތަކުން "ބ. އޭދަފުށިން ދިރިއުޅުމަށްޓަކައި ބަންޑާރަ ގޯއްޗަށް އެދޭ ފޯމް" ފުރިހަމަކުރެއްވުމަށްފަހު، 28 އޮކްޓޫބަރު 2019 ވާ ހޯމަ ދުވަހުގެ 13:00 ގެ ކުރިން އެފޯމްގެ އަޞްލު މިއިދާރާއަށް ހުށަހެޅުއްވުން އެދެމެވެ. މިނޫންގޮތަކަށް ހުށަހަޅާފޯމް ބަލައިނުގަނެވޭނެ ވާހަކަ ދަންނަވަމެވެ. ފޯމް ބަލައިގަތުމަށް ހަމަޖެހިފައިވަނީ 29 ސެޕްޓެންބަރު 2019 ވާ އާދީއްތަދުވަހުން ފެށިގެން 28 އޮކްޓޫބަރު 2019 ވާ ހޯމަ ދުވަހުގެ 13:00 ށް ރަސްމީދުވަސްދުވަހުގެ ރަސްމީގަޑީގައެވެ.\n" ބ. އޭދަފުށިން ދިރިއުޅުމަށްޓަކައި ބަންޑާރަ ގޯއްޗަށް އެދޭ ފޯމް" 25 ސެޕްޓެންބަރު 2019 ވަނަ ދުވަހުން ފެށިގެން ރަސްމީގަޑީގައި މިއިދާރާއިން ލިބެން ހުންނާނެއެވެ. އަދި މިއިދާރާގެ ވެބްސައިޓް www.eydhafushi.gov.mv ން ޑައުންލޯޑް ކުރެވެންވެސް ހުންނާނެއެވެ.\nމިއިޢުލާނާއިއެކު "ބ. އޭދަފުށިން ދިރިއުޅުމަށް ބަންޑާރަގޯތި ދޫކުރުމުގެ އުޞޫލް - 2019" އާއި ގޯތި ދޫކުރުމަށް ހަމަޖެހިފައިވާ ސަރަޙައްދު އަންގައިދޭ ކުރެހުންތައް ޝާއިޢުކުރީމެވެ.\n- GOATHI DHOOKURUMUGE USOOL AND IULAAN


ކޮވިޑް19 އިން ސަލާމަތްވުމަށް ކުރާ މަސައްކަތަށް އާމާލް ކުލޫނީގެ އެހީއެއް – Dhen.mv\nކޮވިޑް19 އިން ސަލާމަތްވުމަށް ކުރާ މަސައްކަތަށް އާމާލް ކުލޫނީގެ އެހީއެއް\nދެން އެމްވީ April 9, 2020 - 2:12 pm\nކޮވިޑް19 އިން ރައްކާތެރިވުމަށް ޓަކައި މަސައްކަތް ކުރަމުންދާ އެކި ގުރޫޕްތަކަށް މަޝްހޫރި ގާނޫނީ ވަކީލާ އާމާލް ކުލޫނީ އާއި އޭނާގެ ފިރިމީހާ އަދި ހޮލީވުޑްގެ މަޝްހޫރު ތަރި ޖޯޖް ކްލޫނީ މިލިއަނަކަށްވުރެ ގިނަ ޑޮލަރުގެ ފައިސާގެ އެހީ ދީފިއެވެ.\nމީޑިއާ ރިޕޯޓްތައް ބުނާގޮތުގައި އާމާލް ކުލޫނީގެ ދެމަފިރިން އެހީދިން ގުރޫޕް ނުވަތަ ފަންޑުތަކުގެ ތެރޭގައި މޯޝަން ޕިކްޗަރ އެންޑް ޓެލެވިޒަން ފަންޑާފައި އެސްއޭޖީ ފަންޑާއި ލޮސްއެންޖަލިސް މޭޔަރ ފަންޑް ހިމެނެއެވެ. މީގެ ކޮންމެ ފަންޑަކަށް ދެލައްކަ ފަންސާސް ހާސް ޑޮލަރު ދީފައިވާ ކަމަށް ވެސް ޚަބަރުތައް ބުނެއެވެ. ހަމައެހެންމެ އެ ދެމަފިރިން ވަނީ އެހީދޭ ބައިނަލް އަގުވާމީ ތިން ޖަމާޢަތަކަށް ތިން ލައްކަ ޑޮލަރު ހަދިޔާކޮށްފައިވެއެވެ.\nޖޯޖް ކުލޫނީގެ އިތުރުން ވެސް ހޮލީވުޑްގެ ގިނަ ތަރިންނާއި އެކިދާއިރާތަކުގައި މަސައްކަތްކުރާ ގިނަ ބަޔަކު ދަނީ ކޮވިޑް19ގެ ބަލިމަޑުކަމުން އަރައިގަތުމަށް އެހީތެރިވަމުންނެވެ. އެގޮތުން ލިއޮނާޑޯ ޑިކެޕްރިއޯއާއި ލޯރން ޕައުލް ޖޮބްސްއާއި އެޕަލް އަދި ފޯޑް ފައުންޑޭޝަން ހިމެނެއެވެ.ހަމައެހެންމެ ޑަބްލިޔުއެޗްއޯއަށް އެހީވުމަށްޓަކައި 35 މިލިއަން ޑޮލަރު އެއްކުރުމުގެ ހަރަކާތެއް މަޝްހޫރު ލޭޑީގަގާ ހިންގަމުން އެބަދެއެވެ.


ޕާކިސްތާނުގައި މަރާލެވުނު އަންހެން ކުއްޖާ ދީނީ އިލްމުވެރިއެއްގެ އަގުވައްޓާލަން ކުރި މަސައްކަތުގެ ވާހަކަ – Ungoofaaru\nހޯމަ, މެއި 20 2019\nބަނޑޭރިގަނޑު/ދިރިއުޅުން/ޕާކިސްތާނުގައި މަރާލެވުނު އަންހެން ކުއްޖާ ދީނީ އިލްމުވެރިއެއްގެ އަގުވައްޓާލަން ކުރި މަސައްކަތުގެ ވާހަކަ\nޕާކިސްތާނުގައި މަރާލެވުނު އަންހެން ކުއްޖާ ދީނީ އިލްމުވެރިއެއްގެ އަގުވައްޓާލަން ކުރި މަސައްކަތުގެ ވާހަކަ\nމުނާޒު މުޙައްމަދު 19 ޖުލައި 2016\n0 131 1 މިނެޓުން ކިޔާލެވޭ\nމި ދިޔަ ހަފުތާގައި ދުނިޔޭގެ ނޫސްތަކުގެ ފަލަ ސުރުހީން ޖާގަ ހޯދި ވާހަކަ އަކީ ޕާކިސްތާނުގެ ސޯސަލް މީޑިއާގެ މޮޑެލްއެއް ގޮތުގައި މަސްހޫރު ވެފައިވާ ޤަންދީލް ބަލޯޗް މަރާލެވުނު ވާހަލަކައެވެ. ޤަދީލް ބަލޯޗް މަރާލި ކަމަށް އޭނާގެ ބޭބެ ވަސީމް އަޒީމް ވަނީ އެއްބަސް ވެފައެވެ. ޤަންދީލް މަރާލެވުނީ އާއިލާގެ ނަން ހުތުރު ކުރާ ކަމަށް ބުނެއެވެ. އާއިލާގެ ނަން ކިލަނބުވާ ގޮތަށް އަމަލުކުރާ އަންހެން ކުދިން މެރުމަކީ ޕާކިސްތާނުގައި ވަރަށް އާންމުވެފައިވާ ކަމެކެވެ. ނަމަވެސް މިގޮތަށް ޤާނޫނު އަތްމައްޗަށް ލައިގެން ޝަރިއްޔަތުގެ ބޭރުން އެއްވެސް މީހާކާ މެދު އަމަލު ކުރުމަކީ އިސްލާމް ދީން ހުއްދަ ކުރާ ކަމެއް ނޫނެވެ. އަދި ހައްޤަކާ ނުލާ މީހަކު ޤަތުލު ކުރުމަކީ ބޮޑު ފާފައެކެވެ. ވަރަށް ފަހުން ޕާކިސްތާނުގެ ދީނީ އިލްމުވެރިންގެ ޖަމިއްޔާ އަކުން މިކަން މަނާކޮށް ފަތުވާއެއް ވެސް ނެރެފައި ވެއެވެ.\nޤަންދީލު މަރާލެވުނީ ނުހައްގުން ކަމުގައި ވީނަމަވެސް ޤަންދީލް އަކީ މުސްލިމް އާއިލާ އަކަށް އުފަން މީހަކަށްވެ ހުރެ އާއިލާ އާއި މުޅި ޕާކިސްތާނުގެ މުސްލިމުން ލަދުވެތިވާ ފަދަ އެތައް އަމަލެއް ހިންގާފައިވާ މީހެކެވެ. ޤަންދީލު އަކީ ނިވާކަން ކުޑަ ހެދުން އަޅާ އޭނާގެ ބަރަހަނާ ފޮޓޯ ތަކާއި ވީޑިއޯތައް ސޯސަލް މީޑިއާގައި އާންމުކޮށް މަސްހޫރުކަން ހޯދަމުން ދިޔަ އަންހެން ކުއްޖެކެވެ. ރިޕޯޓުތައް ބުނާ ގޮތުގައި މިދިޔަ ރޯދަ މަހު ޤަންދީލު ރޯދައެއް ނުހިފައެވެ. މިކަން ކަމުގެ ސަބަބުން އޭނާއަށް އާންމުންނާއި ދީނީ އިލްމުވެރިންގެ ފާޑު ކިއުންތައް އަމާޒު ވަމުން ދިޔައެވެ. މިކަންތައް ގަނޑުގެ ތެރެއިން ޕާކިސްތާނުގައި ރޯދަ މަހުގެ ފަހުކޮޅު އެހެން ވާހަކައެއް އާންމުވެގެން ދިޔައެވެ. އެއީ ޕާކިސްތާނުގެ އިލްމުވެރިއެއް ކަމުގައިވާ މުފްތީ އަބްދުލް ޤަވީ އާއި ޤަންދީލްގެ ސެލްފީތަކެއް ސޯސިއަލް މީޑިއާގައި އާންމުވުމާ ގުޅިގެންނެވެ. މިސެލްފީގައި ފެންނަނީ ޤަންދީލް ސެލްފީ ދަނޑިގަނޑެއް ހިފަހައްޓައިގެން ހުރެ މުފްތީއާ އެކު ހުއްޓިގެން ހުންނަ ތަނެވެ. މިސެލްފީތަކާ އެކު މިވާހަކަ އިތުރަށް ހޫނުވެގެން ދިޔައީ ޕާކިސްތާނުގެ ޓީވީ ޗެނަލެއް ކަމުގައިވާ ޗެނަލް 24 އިން ގެނެސްދޭ ޕްރޮގުރާމެއް ކަމުގައިވާ ‘ކަރާ ސަޗް’ މި ޕްރޮގްރާމަށް މުފްތީ އަބްދުލް ޤަވީ އާއީ ޤަންދީލް ބަލޯޗް ހާޒިރުކޮށް ސޯސަލް މީޑިއާގައި ދައުރުވަމުންދާ ފޮޓޯ ތަކާމެދު އެދެމީހުންނާ ސުވާލު ކުރުމުންނެވެ.\nކަރާ ސަޗް ޕްރޮގުރާމް\nމި ޕްރޮގްރާމްގެ ތެރެއިން ޤަންދީލް އާއި މުފްތީ އެ ސެލްފީ ތަކުގެ ހަޤީގަތް ކިޔާދެއެވެ. ނަމަވެސް2މީހުންގެ ވާހަކަ އެއް ގޮތަކަށް ދިމާ ނުވާއިރު ޤަންދީލް މުފްތީގެ ބޮލިގައި ވަރަށް ބައިވަރު އިލްޒާމްތައް އަޅުވައެވެ.2މީހުން ބުނާ ގޮތުގައި މި ސެލްފީ ތަކަކީ ރޯދަ މަހުގެ ފަހު ދުވަހު ޤަނދީލް އާއި މުފްތީ ހޮޓަލެއްގެ ކޮޓަރިއަކުން ބައްދަލު ކުރި އިރު ނަގާފައިވާ ސެލްފީ ތަކެކެވެ. މުފްތީ ބުނަނީ އޭނާ ޤަންދީލް އާ ބައްދަލު ކުރީ ޤަންދީލް އަމިއްލައަށް ބޭނުންވެގެން ކަމަށާއި ޤަންދީލް ބޭނުންވީ މުފްތީގެ ޒަރިއްޔާއިން ޕާކިސްތާނުގެ ސިޔާސީ ޕާޓީއެއް ކަމުގައިވާ ‘ތަޚްރީކެ އިންސާފް’ ގެ ޗެއާމަންއާ ބައްދަލު ކުރަން ކަމަށެވެ. މުފްތީ އަކީ އެ ސިޔާސީ ޕާޓީގެ އިސް މެންބަރެކެވެ. އެހެން ކަމުން މުފްތީ ޤަންދީލްއާ ހޮޓަލެއްގެ ލޮބީއިން ބައްދަލު ކުރަން އެދުނު ކަމަށެވެ. އެގޮތަށް އޭނާ އެދުނީ ޤަންދީލްއަށް އަލުން އިސަލާމްދީނަށް ދައުވަތު ދިނުމަށް ކަމަށް މުފްތީ ކަރްވާ ސަޗް ޕްރޮފުރާމުގައި ބުނެފައި ވެއެވެ. މްފްތީ ބުނެފައި ވަނީ ހޮޓަލެއްގެ ލޮބީއިން ކުރިން ބައްދަލު ކުރާ ގޮތަށް ހަމަ ޖެހިފައި ވީނަމަވެސް ޤަންދީލް އެ ބައްދަލުވުން ހޮޓަލެއްގެ ޕްރައިވޭޓް ކޮޓަރިއަކަށް ބަދަލު ކުރަން އެދުނު ކަމަށެވެ. ޤަންދީލު ބުނިގޮތުގައި އޭނާ އެ ބައްދަލުވުން ހޮޓަލެއްގެ ކޮޓަރިއަށް ބަދަލު ކުރީ އޭނާ އަކީ މަސްހޫރު މީހަކަށް ވުމުން އެހެން މީހުންގެ އުނދަގޫ ފޯރަ ފާނެތީއެވެ.\nޤަންދީލް ބަލޯޗްގެ ވާހަކަ މުޅިން ތަފާތެވެ. ޤަންދީލް ބުނި ގޮތުގައި އޭނާ މުފްތީއާ ބައްދަލު ކުރީ މުފްތީ އެތަކެއް ފަހަރެއްގެ މަތިން އޭނާއަށް ގުޅާ އާދޭސް ކުރާތިއެވެ. ޤަންދީލް ބުނި ގޮތުގައި މުފުތީ އޭނާ އަށް ގުޅާފައި ޝައްވާލު މަހުގެ ހަނދު ފެނުމުގެ ކުރިން ‘ތި ހަނދު’ ދެކިލަން ބޭނުންވާ ކަމަށް ބުނިއެވެ. އަދި އޭނާއާ ބައްދަލު ކުރުމަށް ފަހު މުފްތީ ދެއްކީ ޤަންދީލްއާ ކައިވެނި ކުރަން ބޭނުންވާ ވާހަކަ ކަމަށް ޤަންދީލް ތުހުމަތު ކުރިއެވެ. އަދި އެ ބައްދަލު ވުމުގައި ޤަންދީލްއާ އެކު މުފްތީ ކޯކާއި ސިނގިރެޓް ބުއި ކަމަށްވެސް އެނާ ތުހުމަތު ކުރިއެވެ. ޤަންދީލް ތުހުމަތު ކުރި ގޮތުގައި މުފްތީ އެދުވަހު ރޯދައަށް ހުރެ ރޯދަ ދޫކޮށްލީ އެނާއާ އެކު ކޯކް ބޯހިތުން ޤަންދީލް އަށްޓަކާ ރޯދާ ދޫކޮށްލަން ބޭނުންވާ ކަމަށް ބުނެއެވެ. ނަމަވެސް މި ހުރިހާ ވާހާކައެއް މުފްތީ ދޮގު ކުރިއެވެ. ތިރީގައި މިވަނީ މި2މީހުން ޗެނަލް 24 ގައި ކަރާ ސަޗް ޕްރޮގްރާމުގައި ދެއްކި ވާހަކަތަކުގެ ޔޫޓިއުބްގައި އާންމުވެފައިވާ ވީޑިއޯއެވެ.\nއިންޓަހައުސް ވޮލީބޯލް ޓޯނަމެންޓުގެ ޗެންޕިއަންކަން ފުނަ ހައުސްއިން ހޯދައިފި\nއެކުވެރިކަމުގެ މެޗު ސިލްވަރ އެފްސީ ކާމިޔާބު ކޮށްފި


މަޝްހޫރު ދިވެހި ކޮމީޑިއަން “ޖޮނީ” ނިޔާވެއްޖެ – Haftha\nThu, 28 May, 2020, 11:15 pm\nމަޝްހޫރު ދިވެހި ކޮމީޑިއަން “ޖޮނީ” ނިޔާވެއްޖެ\nޓީވީ މޯލްޑިވްސްގެ ކޮމެޑީ ޑްރާމާތަކުން ގިނަ ބައެއްގެ މަޝްހޫރުކަން ހޯދި ކޮމީޑިއަން މއ. ސީރިޔަޒުގޭ ހާރޫން އަހުމަދު ނުވަތަ އެންމެން ދަންނަ ނަމުންނަމަ “ޖޮނީ” ނިޔާވެއްޖެއެވެ.\nކޮމެޑީ ތަފާތު ރޯލުތަކުން ދިވެހިން ހެއްވާލަދިން ހުނަރުވެރިޔާ ޖޮނީ މިއަދު ނިޔާވިއިރު އުމުރަކީ 72 އަހަރެވެ. އޭނާގެ ކަށުނަމާދު އޮންނާނީ މިއަދުގެ ފަތިސް ނަމާދަށްފަހު މާލޭ އާސަހަރާ މިސްކިތުގައެވެ.\nޖޮނީ ނިޔާވުމާއެކު ފިލްމީ ދާއިރާގައި މަސައްކަތްކުރާ ގިނަ ބަޔަކު ދަނީ ހިތާމަފާޅުކޮށް ތައުޒިޔާ ކިޔަމުންނެވެ.\nއެގޮތުން ޖޮނީއާއެކު ބައެއް ކޮމެޑީ ޑްރާމާތަކާއި ފިލްމުތަކުގައި ހަރަކާތްތެރިވެފައިވާ ރާއްޖޭގެ މަޝްހޫރު ކޮމީޑިއަން ޔޫސުފް ރަފީއު (ޔޫސޭ) އޭނާގެ ފޭސްބުކް ޕޭޖުގައި ބުނެފައިވަނީ، ޖޮނީއަކީ ވަރަށް ގާތް އެކުވެރިއެއް ކަމަށާއި އޭނާގެ ޑްރާމާތަކުގައި ވަރަށް ތަފާތު ރޯލްތައް އަދާކޮށްފައިވާ ހުނަރުވެރިއެއް ކަމަށެވެ.\nކުރީގެ މަޝްހޫރު ލަވަކިޔުންތެރިޔާ އަދި ސަރުކާރުގެ އިސް މަގާމުތަކެއް ފަހުން ފުރުއްވި ހުސެއިން ޝިހާބު ކުރެއްވި ޓުވީޓެއްގައި ވިދާޅުވީ، ޖޮނީއަކީ ދިވެހި މުނިފޫހިފިލުވުމުގެ ދާއިރާގައި ލެޖެންޑެއް ކަމަށާއި އޭނާއަށް ހެޔޮ ދުއާ ކުރާ ކަމަށެވެ.\nމަޝްހޫރު ހިންދީ ކޮމެޑިއަން ޖޮނީ ލެވާ ކުޅޭފަދަ ރޯލްތައް ކުޅެ އޭނާގެ އެކްޓިން ސްޓައިލަށް ރޯލްތައް ކުޅޭތީ ޖޮނީގެ ނަމުން މަޝްހޫރު ހާރޫންއަކީ ގިނަ ބަޔަކު ބުނާގޮތުގައި، އާންމު ދިރިއުޅުގައި ވެސް އަބަދުވެސް ހިނިތުންވުމާއެކު މީހުންނާ ބައްދަލުކުރާ މީހެކެވެ.


އިންކަމް ސަޕޯޓު އެލަވަންސް ދޫކުރި މީހުންގެ އަދަދު 10،000 އާއި ގާތަށް! – Dhuvas Online\nމަސްވެރިންތަކެއް މަސްވެރިކަމުގައި: --- ފޮޓޯ: އަހްމަދު ރިޔާޒް ޖައުހަރީ\n19 އޮކްޓޯބަރ 2020\nކޯވިޑް-19 އާއި ގުޅިގެން ވަޒިފާއަށް އަސަރު ކުރި ފަރާތްތަކަށް ސަރުކާރުން ދޫކުރަން ފެށި އިންކަމް ސަޕޯޓު އެލަވަންސް ދޭން ފެށީ މިއަހަރުގެ އޭޕްރިލް މަހު އެވެ.\nމާޗް މަހު މި އެލަވަންސް ދޭކަން އިއުލާނު ކުރި ނަމަވެސް ތަފްސީލް ހާމަ ކުރެވުނީ މެއި މަހުގެ ތެރޭގައި އެވެ. އިންކަމް ސަޕޯޓު އެލަވަންސް ދޫކުރުމުގައި އޭރު ބޮޑެތި މައްސަލަތަކެއް ކުރިމަތިވެ ޖޫން މަސް ފެށުން އިރުވެސް ގިނައީ އޭޕްރިލް މަހުގެ އެލަވަންސް ނުލިބޭ މީހުންނެވެ.\nފުރަތަމަ ފަށައިގެން އިރު މާބޮޑު ތަރުހީބެއް އާންމުންގެ ފަރާތުން މި އެލަވަންސްއަށް ލިބިފައެއް ނުވެ އެވެ. އާންމުގެ ތަރުހީބު ކުޑަވީ ކަނޑައެޅި ތާރީހުތަކަށް އެލަވަންސް ދޫކުރެވިފައި ނުވާތީއެވެ. އެގޮތުން މިދިޔަ ޖުލައި މަސް ފެށުނު އިރު މި އެލަވަންސް ދޫކުރެވިފައިވަނީ 2،000 އެއްހާ މީހުންނަށެވެ.\nއޭރު ގިނަ ބަޔަކު ބުނަމުން ދިޔައީ މި އެލަވަންސް ދޭގޮތާއި ލިބެނީ ކޮން ބަޔަކަށް ކަން ނޭނގޭ ކަމަށެވެ. އެހެން ދިމާވީ ކޯވިޑް-19 އާއި ގުޅިގެން ރާއްޖެ ލޮކްޑައުން ކުރުމާއި ގުޅިގެން މުވައްޒަފުން އޮންލައިންކޮށް ގޭގައި ތިބެގެން މަސައްކަތް ކުރަން ޖެހުމުން ކަމަށް އިކޮނޮމިކް މިނިސްޓްރީން ބުނެފައިވެ އެވެ.\nރިސޯޓެއްގެ މުވައްޒަފުން މުސާރައާއި އިނާޔަތްތަކާއި މެދު ހިތްހަމަ ނުޖެހިގެން މުޒާހަރާ ކުރަނީ — ފޮޓޯ: ސޯޝަލް މީޑިއާ\nއެހުރިހާ ހުރަސްތަކެއް ކަޑަތު ކުރުމަށް ފަހު މިއަދު އިންކަމް ސަޕޯޓު އެލަވަންސް އަކީ ވަޒީފާއަށް ސަރަރު ކުރި ފަރާތްތަކުން އިތުބާރު ކުރާ އެލަވަންސަކަށް ވެއްޖެ އެވެ. އެލަވަންސްއަށް އޮންލައިންކޮށް ފޯމް ފުރާތާ 24 ގަޑިއިރު ތެރޭގައި މައުލޫމާތު ފުރިހަމަ ނުވާނަމަ ފޯނުންނާއި އީމެއިލް މެދުވެރިކޮށް އަންގައެވެ. އެލަވަންސް ހޯދުމަށް ޝަރުތު ހަމަ ނުވާނަމަ ސަބަބާއި އެކު ތަފްސީލް އާންމު ކުރެ އެވެ. އެލަވަންސް ދޫކުރުމުގެ މަސައްކަތް ކުރިޔަށްދާ ގޮތުގެ ތަފްސީލް ޖޮބް ސެންޓަރުގެ ވެބްސައިޓު މެދުވެރިކޮށް ބަލާލެވެ އެވެ.\nއިންކަމް ސަޕޯޓު އެލަވަންސްއަށް ރައްޔިތުންގެ މެދުގައި އޮތް އިތުބާރު ހާމަވަނީ މިހާތަނަށް އެލަވަންސަށް ދޫކޮށްފައިވާ މީހުންގެ އަދަދުންނެވެ. ފިނޭންސް މިނިސްޓްރީން އާންމުކޮށްފައިވާ ތަފާސް ހިސާބު ދައްކާގޮތުން މި މަހުގެ 15 ވަނަ ދުވަހުގެ ނިޔަލަށް އިންކަމް ސަޕޯޓު އެލަވަންސްގެ ގޮތުގައި 9،989 މީހަކަށް 106 މިލިއަން ރުފިޔާ ދޫކޮށްފައިވެ އެވެ.\nފިނޭންސް މިނިސްޓްރު އަމީރު– ފޮޓޯ: ރައީސް އޮފީސް\nމި އެލަވަންސް ލިބޭނީ ކޯވިޑްގެ ހާލަތާއި ގުޅިގެން ވަޒީފާއިން ވަކި ކުރި މީހުން، ސަސްޕެންޑު ކުރި މީހުން، ނޯ ޕޭއަށް ފޮނުވާލި މީހުން އަދި މުސާރައިން ބައެއް އުނިކުރި މީހުންނާއި އަމިއްލަ މަސައްކަތް ކުރާ މީހުންނަށެވެ. އަމިއްލަ މަސައްކަތް ކުރާ މީހުންނާއި މުސާރައިން ބައެއް އުނި ކުރި މީހުންގެ ތެރެއިން އެލަވަންސް ދެމުން ދަނީ 5،000 ރުފިޔާގެ އާމްދަނީ ނުލިބޭ މީހުންނަށާއި އެއަށްވުރެ ދަށުން ލިބޭނެ ނަމަ 5،000 ރުފިޔާއަށް މަދުވާ ބައި ހަމަކޮށްދީގެންނެވެ.\nމީގެ އިތުރުން ފަހުން ވަނީ އިންކަމް ސަޕޯޓު އެލަވަންސް ދޫކުރާ މީހުންގެ ތެރޭގައި މަސްވެރިންނާއި ދަނޑުވެރިން ހިމަނާފައި އެވެ. މީގެ އިތުރުން ފުރަތަމަ އޭޕްރިލް، މެއި އަދި ޖޫން މަހު ދޭން ނިންމި މި އެލަވަންސް މިހާރު ވަނީ މިއަހަރުގެ ނިޔަލަށް ދޭން ނިންްމާފައި އެވެ.\nފިނޭންސް މިނިސްޓްރީން ބުނެފައިވާ ގޮތުގައި ކޯވިޑް ހާލަތު އެހާތަނަށް ރަނގަޅު ނުވެއްޖެ ނަމަ ހާލަތު ރަނގަޅުވަންދެން އެލަވަންސް ދޫކުރާނެ ކަމަށެވެ.\nކޯވިޑާއި ގުޅިގެން އެންމެ ބޮޑަށް އަސަރުކޮށްފައިވަނީ ޓޫރިޒަމް ދާއިރާގައި ވަޒީފާ އަދާ ކުރަމުންދިޔަ މުވައްޒަފުންގެ އާމްދަނީ އަށެވެ. އިކޮނޮމިކް މިނިސްޓްރީން ހެދި ދިރާސާއެއްގައި ބުނެފައިވަނީ ޖުލައިގެ ނިޔަލަށް ޓޫރިޒަމް ދާއިރާގެ 22،000 އަށްވުރެ ގިނަ މުވައްޒަފުންގެ ވަޒީފާ ގެއްލޭނެ ކަމަށެވެ.\nރަކުލް ޕްރީތު ސިންގްވެސް ރާއްޖޭގައި\nލަންކާއަށް މަހުގެ ބާވަތްތައް އެތެރެކުރުމުގައި އެއްވެސް ހުރަހެއް ނެތްކަމުގެ ޔަގީންކަން އެ ގައުމުން ޝާހިދަށް އަރުވައިފި\nހުޅުމާލޭ ދެވަނަ ފިޔަވަހީގައި ޤާއިމުކުރަން ހަމަޖެހިފައިވާ “އޯޕަން އެކްސެސް ނެޓްވޯކް”ގެ ޚިދުމަތް ބޭނުންކުރުމަށް އެޗްޑީސީއާއެކު ޕީއެސްއެމް އެއްބަސްވުމަކަށް


Canada Gai Covid Thinvana Raalhu Varah Serious - Vaguthu\nކެނެޑާގައި ކޮވިޑް-19 ގެ ތިން ވަނަ ރާޅު ވަރަށް ސީރިއަސް ކަމަށް އެ ގައުމުގެ ބޮޑުވަޒީރު ޖަސްޓިން ޓްރޫޑޯ ވިދާޅުވެއްޖެއެވެ.\nއޭނާ އެގޮތަށް ވިދާޅުވެފައި ވަނީ ކެނެޑާގައި ކޮވިޑަށް ފައްސިވާ މީހުންގެ އަދަދު އިތުރުވެފައި ގިނަ ބަޔަކު ހޮސްޕިޓަލްގައި އެޑްމިޓް ކުރަމުން އަންނަ ދަނޑިވަޅެއްގައެވެ.\nނޫސްވެރިންގެ ބައްދަލުވުމެއްގައި ވާހަކަ ދައްކަމުން ކެނެޑާގެ ބޮޑުވަޒީރު ވިދާޅުވީ އެ ގައުމުގައި ހޮސްޕިޓަލުގައި އެނދުމަތި ކޮށްގެން ފަރުވާ ދެމުންދާ މީހުން އިތުރުވެ، ވައިރަހުގެ ވޭރިއެންޓްތަކެއް ފެތުރެމުން ދާ ކަމަށެވެ.\nދުނިޔެއަށް ބަލާއިރު ގިނަ ގައުމުތަކެއްގައި ކޮވިޑްގެ ތިންވަނަ ރާޅުގައި ފައްސި އިތުރުވެ ގިނަ ބަޔެއްގެ ފުރާނައަށް ނުރައްކާވަމުންދާ ކަމަށް ވެސް އޭނާ ވިދާޅުވިއެވެ. އެހެންވެ ކޮވިޑް އާންމުންގެ ތެރެއިން ފިލައިގެން ދިޔައީ ކަމަށް ނުނިންމުމަށް އޭނާ އެދިވަޑައިގެންނެވިއެވެ.\nކެނެޑާ އިން މިހާތަނަށް މިލިއަނަކަށް ވުރެ ގިނަ މީހުންނަށް ކޮވިޑް ޖެހި 23،000 މީހުން ވަނީ މަރުވެފައެވެ.\nއޭނާ ވިދާޅުވީ ވައިރަސް ފެތުރުން ހުއްޓުމުގެ ގޮތުން ގައިދުރުކަން ބަހައްޓާ ރައްކާތެރި ވުމުގެ ފިޔަވަޅުތައް ވަރުގަދަ ކުރަން ޖެހޭ ކަމަށެވެ.\nހެލްތް އޮފިޝަލުން ބުނެފައިވަނީ އެގައުމުން ފެނިފައިވާ ކޮވިޑް ވޭރިއެންޓުގެ ތެރޭގައި ސައުތް އެފްރިކާއާއި، ބްރެޒިލް އަދި ޔޫކޭ އިން ފެނިފައިވާ ވޭރިއެންޓް ހިމެނޭ ކަމަށެވެ. ސިއްހީ ދާއިރާގައި މަސައްކަތް ކުރާ ބައެއް މީހުން ބުނެފައިވަނީ މި ހަފްތާއަކީ ވޭތުވެ ދިޔަ 15 އަހަރު ތެރޭގައި އެންމެ މަސަައްކަތް ބުރަވީ ހަފްތާ ކަމަށެވެ.\nކެނެޑާގައި ކޮވިޑުން ރައްކާތެރިވުމުގެ ފިޔަވަޅު އިތުރަށް ވަރުގަދަ ކުރަން ވަނީ ނިންމައިފައެވެ.\nއޭޕްރީލް 7, 2021 14:07\nހީ އިޒް ޕްރިޓީ...\nއޭޕްރީލް 7, 2021 16:17\nއެޗްޕީއޭއާއި ހަވާލު ކޮށްލާ


Bappa avadhi nethi ulhumuge sababun vaguthu kolheh nudhevey kuhjakee ves hama yatheemeh ބައްޕަ އަވަދިނެތި އުޅުމުގެ ސަބަބުން، ވަގުތުކޮޅެއް ނުދެވޭ ކުއްޖަކީ ވެސް، ހަމަ ޔަތީމެއް: ހުކުރުޚުތުބާ – Ilm Bappa avadhi nethi ulhumuge sababun vaguthu kolheh nudhevey kuhjakee ves hama yatheemeh\nބައްޕަ އަވަދިނެތި އުޅުމުގެ ސަބަބުން، ވަގުތުކޮޅެއް ނުދެވޭ ކުއްޖަކީ ވެސް، ހަމަ ޔަތީމެއްކަމެެއް ކަމުގައި މިއަދުގެ ހުކުރުޚުތުބާގައި ވިދާޅުވެއްޖެއެވެ.\nމިއަދުގެ ހުކުރު ޚުތުބާގައި ވިދާޅުވީ “ތިބާގެ ދަރިއަކީ، ތިބާގެ މަސައްކަތުގެ ތާޖެވެ. އެއީ ތިބާ އޭނާއަށް ދިން ތަރުބިއްޔަތާއި، ހޯދައިދިން ރައްކައުތެރިކަމުގެ މޭވާއެވެ. އެދަރި ރަނގަޅުވެއްޖެނަމަ އެއީ ތިބާއަށް ލިބުނު، ދެދުނިޔޭގެ ހެވެކެވެ. އެދަރި ނުބައިވެއްޖެނަމަ އެކަމުގެ ޒިންމާ އެދަރިއާ މެދު ނާޅުވާށެވެ! މާތް ﷲ ސުވާލު ކުރައްވާނީ ތިބާޔާއެވެ. އެހެން މީހުންނަކާ ނޫނެވެ. ޔަތީމުންނަކީ ހަމައެކަނި މައިންބަފައިން މަރުވެފައިވާ ކުދީންނެއް ނޫނެވެ. އަޅާނުލާ މަޔަކު ލިބިފައިވާ ކޮންމެ ކުއްޖަކީ ވެސް ޔަތީމެކެވެ. ބައްޕަ އަވަދިނެތި އުޅުމުގެ ސަބަބުން، ވަގުތުކޮޅެއް ނުދެވޭ ކުއްޖަކީ ވެސް، ހަމަ ޔަތީމެކެވެ. ވީމާ އަމިއްލަ ދަރިން ޔަތީމު ނުކުރާށެވެ!”\nއަދި މީގެ އިތުރުން މިކަމަށް އަޅަންޖެހޭ ފުރަތަމަ ފިޔަވަޅަކީ، އީމާންކަމުގެ ތަރުބިޔަތު ދިނުމުގެ ފިޔަވަޅު ކަމަށާއި މިތަރުބިޔަތު ދޭންވާނީ އޯގާވެރިކަމާއި ލޯތްބާ އެކުގައި ކަމަށް މިއަދުގެ ޚުތުބާގައި ވިދާޅުވިއެވެ. ޅަދަރީން ލައްވާ ގަދަކަމުން ނަމާދުކުރުވައި، އެކުދިން އެކަންކަން ކުރާނީ ކުރާ ހިތަކުންނޫނެވެ. އޭރުން އެކުދީން ބޮޑުވަމުން އެއަންނަނީ، ބިރުވެރި ނަތީޖާއަކަށްވާނީ، ދީނަށް ނަފްރަތުކުރުން ކަމަށާއި އިސްލާމްދީން އަޅުގަނޑުމެންނަށް ގޮވައިލަނީ، އޯގާވެރިކަމާއި، ލޯތްބާއި، ކުލުނާއެކު، ދަރީންނަށް ދީނީ ތަރުބިޔަތުދިނުމަށް ކަމަށް ވެސް ވިދާޅުވިއެވެ. ކީރިތި ރަސޫލާ އަންގަވާފައިވަނީ، ހަތް އަހަރުގައި، އެ ކުދީންނަށް ނަމާދު ކުރުމަށް އަމުރުކުރުމަށް ކަމަށާއި ރިވެތި ނަމޫނާ ދައްކައިގެން އެކުދިން ތަރުބިޔަތުކުރުމަށް ކަމަށްވެސް ވިދާޅުވިއެވެ. އަދި ބައްޕައަށް އިޙްތިރާމުކުރުމަށް ބުނާ ބައްޕަ، މަންމައާ ޒުވާބު ކުރާތަން ފެންނަނަމަ ދަރިންނަށް އިޙްތިރާމުގެ ފިލާވަޅެއް ނުލިބޭނެ ކަމަށާއި މަންމަ ދެކެ ލޯބިވުމަށް ބައްޕަ ބުނާއިރު، މަންމަގެ މައްޗަށް ބައްޕަ އަނިޔާވެރިވާ މަންޒަރު ފެންނަނަމަ، ކުއްޖާގެ ނަފްސުގައި ބިންވަޅު ނެގެމުންދާނީ ނޭދެވޭ އަސަރުތައް ކަމަށްވެސް ޚުޠުބާގައި ފާހަގަކުރިއެވެ.\nއަދި މީގެ އިތުރުން ބައެއް މައިންބަފައިން މިއަދު ދައްކާ ވާހަކައަކީ، އެމީހުންގެ ދަރީން ކުއްލިއަކަށް ނަމާދާ ދުރުހެލިވާ ވާހަކަ ކަމަށާއި ފޯނާއި ކޮމްޕިޔުޓަރުފަދަ ޒަމާނީ ވަސީލަތްތަކުގެ ތެރެއަށް ގެނބި، މާތް ﷲ ޙަރާމްކުރެއްވި ކަންތައްތަކަށް އަރައިގަންނަމުންދާ ވާހަކަ ދައްކާ ކަމަށްވެސް ޚުޠުބާގައި ވިދާޅުވިއެވެ. އަދި މިފަދަ ބަލިތަކާއި، ރޯގާތައް އެކުދީންނަށް މިޖެހެނީ، އެފަދަ ކަންކަމުން އެކުދީން ޙިމާޔަތްކުރުމަށް އަޅަން ޖެހޭ ހަރުދަނާ ފިޔަވަޅުތައް ނާޅާތީ ކަމަށްވެސް ޚުޠުބާގައި ފާހަގަކުރިއެވެ.


Kashmir ga beyvvi janaazaa eh ge thereah India sifain badi jahai 11 meehun zaham kollaifi - vNews.mv\nކަޝްމީރުގައި ބޭއްވި ޖަނާޒާއެއްގެ ތެރެއަށް އިންޑިއާ ސިފައިން ބަޑިޖަހައި 11 މީހުން ޒަޚަމް ކޮށްލައިފި\nސައިފް އަޒްހަރު 15 January 2019, 00:51\nއިންޑިއާއިން ވެރިކަންކުރާ ކަޝްމީރު ފަޅީގައި ކުރިއަށްދިޔަ ޖަނާޒާއެއްގެ ތެރެއަށް އިންޑިއާ ސިފައިން ބަޑިޖެހުމުގެ ސަބަބުން 11 މީހުން ޒަޚަމްވެއްޖެއެވެ.\nޚަބަރު ލިބޭގޮތުގައި ޖައްމޫ އެންޑް ކަޝްމީރުގެ ޝޯޕިއަން ޑިސްޓްރިކްޓްގެ ސުގާންގައި މިއަދު ބޭއްވި ޖަނާޒާއަކީ، އިންޑިއާ ސިފައިންނާއި ކަޝްމީރުގެ މިނިވަންކަމަށް ހަނގުރާމަކުރާ މުޖާހިދުންނާ ދެމެދު މިދިޔަ ހޮނިހިރުދުވަހު ހިނގި ކުރިމަތިލުންތަކެއް އިންޑިއާ ސިފައިން ބަޑިޖަހައި ޝަހީދުކޮށްލާފައިވާ ދެމީހުންގެ ޖަނާޒާއެވެ.\nއިންޑިއާ ސިފައިން މަގުތައް ބަންދުކޮށްފައި އޮތުމާއެކުވެސް ޖަނާޒާގައި އެތައްހާސް ބަޔަކު ބައިވެރިވިއެވެ.\nއިންޑިއާ ސިފައިން ބަޑިޖަހާފައިވަނީ ޖަނާޒާއަށް އެއްވާ މީހުންގެ އަދަދު ގިނަވާން ފެށުމުން ކަމަށް ރިޕޯޓްތައް ބުނެއެވެ. އެގޮތުން، އަސްލު ވަޒަނާއި، ޝޮޓްގަން ޕެލެޓްގެ އިތުރުން، ޖަނާޒާގެ ތެރެއަށް އިންޑިއާ ސިފައިން ކަރުނަގޭސްވެސް ޖަހާފައި ވެއެވެ.\nމިކަމާ ގުޅިގެން ޒުވާނުން ގެންދިޔައީ އިންޑިއާ ސިފައިންނަށް އޮށްގަލުން ހަމަލާތައް ދެމުންނެވެ.\nއަނަޑޮލު ނޫސް އޭޖެންސީން ބުނެފައިވަނީ، ސިފައިން ބަޑިޖެހުމުގެ ސަބަބުން ޒަޚަމްވި ހަމީހަކު ޕުލްވާނާގައި ހުންނަ ޑިސްޓްރިކްޓް ހޮސްޕިޓަލަށް ގެންގޮސް އެޑްމިޓްކޮށް ފަރުވާދެމުން ގެންދާ ކަމަށެވެ. އެ ހޮސްޕިޓަލުގައި ފަރުވާ ދެމުންގެންދާ މީހުންގެ ތެރެއިން އެކަކު ހާލު ސީރިއަސް ކަމަށްވެސް ބުނެފައި ވެއެވެ.\nއިންޑިއާގެ ކިބައިން ކަޝްމީރު މިނިވަންކުރުމަށް 1989 ވަނަ އަހަރުން ފެށިގެން މުޖާހިދުން ގެންދަނީ ހަނގުރާމަ ކުރަމުންނެވެ. މި ހަނގުރާމައިގައި ކަޝްމީރުގެ ގިނަ ރައްޔިތުން ތާއީދުކުރަނީ މުޖާހިދުންނަށެވެ.\nކަޝްމީރުގެ މިލްކުވެރިކަމަށް އިންޑިއާއި ޕާކިސްތާނުންވެސް ދައުވާކުރާއިރު، ކަޝްމީރު މިހާރުއޮތީ ދެގައުމުގެ ދެމެދުގައި ބައި ކުރެވިފައެވެ.\nކަޝްމީރުގެ މައްސަލާގައި ޕާކިސްތާނާއި އިންޑިއާ މިހާތަނަށް ތިން ހަނގުރާމަ ކޮށްފައިވާއިރު، އިންޑިއާއިން ވެރިކަންކުރާ ކަޝްމީރު ފަޅީގެ ޒުވާނުންނަށް ހަތިޔާރުދީ އެމީހުންނަށް ހަނގުރާމައިގެ ތަމްރީނުތައް ޕާކިސްތާނުން ދޭ ކަމަށް ބުނެ އިންޑިއާއިން ޕާކިސްތާނު ކުށްވެރި ކުރަމުން ގެންދެއެވެ. ނަމަވެސް ޕާކިސްތާނުން އެ ތުހުމަތު ދޮގު ކުރެއެވެ.\nއިންޑިއާގެ ވެރިކަމާ ދެކޮޅަށް ކަޝްމީރުގެ މުހާހިދުން ކުރަމުންދާ ހަނގުރާމައާއި، އާންމު ރައްޔިތުންގެ އުތުރިއެރުމާ ދެކޮޅަށް އިންޑިއާއިން ބާރުގެ ބޭނުން ކުރުމުގެ ސަބަބުން މިހާތަނަށް 70،000 އަށްވުރެ ގިނަމީހުން މަރުވެފައި ވެއެވެ.\nއިންސާނީ ހައްގުތަކަށް މަސައްކަތްކުރާ ޖަމާއަތްތަކުން ބުނެފައިވަނީ، ފާއިތުވި ދިހަވަރަކަށް އަރުގެ ތެރޭގައި މިދިޔަ 2018 ވަނަ އަހަރަކީ އެންމެ ގިނަމީހުން މަރުވި އަހަރު ކަމަށެވެ.\nއިންޑިއާއިން ވެރިކަންކުރާ ކަޝްމީރު ފަޅީގެ ގާނޫނުހަދާ މަޖިލީސް އިންޑިއާއިން މިހާރުއޮތީ ރުޅާލާފައެވެ. އެހެންކަމުން، ކަޝްމީރު މިހާރު އޮތީ ސީދާ އިންޑިއާގެ ރައީސްގެ ވެރިކަމުގެ ދަށުގައެވެ.\nކަޝްމީރަކީ އިންޑިއާގައި އޮންނަ މުސްލިމުންގެ އަޣުލަބިއްޔަތު އޮންނަ ހަމައެކަނި ސްޓޭޓެވެ.


Strategic badhalakun noonee FAM ah halleh neh!\nބޮޑު ބަދަލަކުން ނޫނީ އެފްއޭއެމަށް ހައްލެއް ނެތް!\nރާއްޖޭގެ އެންމެ ބޮޑު އެއް ކުޅިވަރު އެސޯސިއޭޝަން، އެފްއޭއެމް އިންތިހާބު ކުރަން ފެށީންސުރެ މިިހާތަނަށް ދައުރު ފުރިހަމަ ކުރެވުނި ކުރީގެ ރައީސް އަލީ އާޒިމުގެ އެކްސްކޯއަށް އެކަންޏެވެ. އޭގެ ފަހުން އައި ދެ އެކްސްކޯއަށް ވެސް ކަރިމަތިވީ އެއްކަހަލަ މައްސަލައެކެވެ. ދައުރު ފުރިހަމަ ނުވެ މައްސަލަ ގަނޑެއްގެ ތެރެއަށް ވެއްޓެ އެވެ.\nމިދިއަ އާދީއްތަ ދުވަހު ބޭއްވި އެފްއޭއެމްގެ އިންތިހާބަށް ފަހު އަނެއްކާވެސް ރާއްޖޭގެ ފުޓްބޯޅައިގެ އަޑުތައް ގިނަވެއްޖެ އެވެ. ގިނަ ޕްލޭންތަކެއްގެ ވާހަކަ ދެކެވިއްޖެ އެވެ. ނަމަވެސް މާޒީ ތަކުރާރުވެ އެ މަސައްކަތް ކާމިޔާބު ކަމާއެކު ނިންމާ ނުލެވިއްޖެނަމަ ހުރިހާ ގެއްލުމެއް ދިވެހިންނަށާއި ދިވެހި ފުޓްބޯޅަ އަށެވެ.\n"އިންތިހާބަށްފަހު، ކުރިން ދިމާވި ފަދަ މައްސަލައެއް ދިމާވެއްޖެނަމަ ރައްޖޭގެ ފުޓްބޯޅަ އަރައި ނުގަނެވޭވަރުގެ ފުން އަނދަވަޅަކަށް ވެއްޓޭނެ އެފަދަ ދުވެހެއް އިމޭޖިން ކުރަންވެސް ބޭނުމެއް ނޫން އާ އެކްސްކޯ އަށްވެސް ދަންނަވާނީ މި މަސައްކަތް ރަނގަޅަށް ގެންގޮސްދޭށޭ" ކުރިން ޓީސީ ސްޕޯޓްސް ކުލަބުގެ ރައީސް ކަން ކުރެއްވި މިހާރުގެ ކޮމިޝަނާ އޮފް ސްޕޯޓްސް އަހްމަދު ނަޝީދު (ޑޭވް) ވިދާޅުވިއެވެ.\nއެފްއޭއެމްއަށް ކޮންމެ ރައީސަކު އަދި ކޮންމެ އެކްސްކޯއެއް ވެސް އަންނަނީ ފުޓްބޯޅައިގެ ގިނަ އުންމީދުތަކާއެކު އެވެ. އާ ހިޔާލުތަކާއި އާ ޕްލޭންތަކާއެކު އެވެ. ނަމަވެސް މައްސަލަތައް ފެންމަތިވިއެވެ. ކުރީގެ ރައީސް އަހްމަދު ތޯރިގް (ޓޮމް) އަށް ވެސް ދިމާވީ މި މައްސަލައެވެ. އެފްއޭއެމްގެ އިންތިހާބީ ފުރަތަމަ ރައީސް އަލީ އާޒިމުގެ ނަޒަރުގައި ޓޮމް އަށް ދިމާވި މައްސަލައަކީ ފުޓްބޯޅަ ހިންގުމުގެ ތަޖުރިބާ މަދުވުމެވެ.\n"މޮޅު ފުޓްބޯޅަ ކުޅުންތެރިޔަކު ނުވެދާނެ ފުޓްބޯޅަ ހިންގުމުގެ ދާއިރާގެ ތަޖުރިބާ ހުރި މީހަކަށް އަޅުގަނޑު އެފްއޭއެމްގައި ހުރިއިރު އަޅުގަނޑު ދެއްކި އެއް ވާހަކަ އެއީ އެފްއޭއެމްގެ ރައީސް އަކަށް އައުމުގެ ޝަރުތުތަކުގެ ތެރޭގައި އަހަރުތަކެއް ކުލަބުތައް ހިންގުމުގެ ނުވަތަ ފުޓްބޯޅަ ހިންގުމުގެ ދާއިރާގައި މަސައްކަތް ކޮށްފައި ހުރި މީހެއް ކަމުގައި ވާންޖެހޭނޭ އޭރު ޓޮމްވެސް އެ ހިޔާލާ ދެކޮޅު،" މީގެ ކުރިން އަވަސް އަށް ދެއްވި އިންޓަވިއުގައި އާޒިމު ވިދާޅުވި އެވެ.\nކޮންމެ ތަނަކަށް ކޮންމެ ބަޔަކު ދިޔަ ކަމުގައި ވީނަމަވެސް އެކަން ކުރާ ބައެއްގެ މަސައްކަތަކަށް ވާންޖެހޭނީ އެތަނެއް ނުވަތަ އެކަމެއް ރަނގަޅު ކުރުމެވެ. ފުޓްބޯޅައަށް އަދި އެފްއޭއެމްއަށް ވެސް އޮތީ އެ އުސޫލެވެ. ފުޓްބޯޅައިގެ ނަތީޖާ ނެރެނީ ދަނޑުމަތީގަ އެވެ. ނަމަވެސް އެހީސާބަށް ދިއުމުގެ ކުރިން ގިނަ ފިޔަވަޅުތަކެއް އަޅައި ގިނަ މަސައްކަތް ކުރަންޖެހެއެވެ.\nއެފްއޭއެމްގެ ޓެކްނިކަލް ޑައިރެކްޓަރުކަން ކުރިން ކުރެއްވި އަދި ބާސެލޯނާގެ ޔޯހާން ކައިރައިފް އިންސްޓްޓިޔުޓުން ސްޕޯޓްސް މެނޭޖްމެންޓް ދާއިރާގެ އިތުރުން ސްޕޯޓްސް ޕްލޭނިންގެ ދާއިރާއިން މާސްޓާސް ހާސިލު ކުރެއްވި ވިކްޓްރީ އާއި އައިއެފްސީގެ ކުރީގެ ކޯޗް މައުރޫފް އަހްމަދު ބުނި ގޮތުގައި އެފްއޭއެމް އަށް ސިޔާސީ ނުވަތަ ސީޔާސީ ނޫން ބޭފުޅަކު ދިޔަ ކަމުގައި ވީނަމަވެސް އެމީހަކު ދިޔައީ ކީއްކުރަންތޯ އަމިއްލަ އަށް ސުވާލު އުފައްދަން ޖެހެ އެވެ. އަދި ކޮންމެ މިހަކު އެފްއޭއެމްއަށް ދިޔަ ކަމުގައި ވިޔަސް އެމީހެއްގެ ނިޔަތް ވާން ޖެހޭނީ މިހާރު އޮތް ހާލަތަށް ވުރެ ރަނގަޅު ހާލަތަކަށް ގެންދިއުމެވެ.\n"ފުޓްބޯޅަ އަކީ ރާއްޖޭގެ މުޅި އާބާދީ އަށް ހާއްސަކޮށް ޒުވާނުނަށް ވަރަށް ބޮޑަށް ހިއްސާ ކުރާ އެއްޗެއް އެހެންވީމަ ފުޓްބޯޅައިގެ ހާލަތު ދެނެގަންނަން އެބަޖެހޭ އެވިޑެންސް ބޭސްޑް އެކަޑަމިކް ލެވަލެއްގައި އެކަމާ ގުޅުންހުރި ހުރިހާ ސްޓޭކް ހޯލްޑަރުން މެދުވެރިކޮށް،" މާއްޓޭ ބުންޏެވެ.\nމާއްޓޭ ބުނި ގޮތުގައި ފުޓްބޯޅައިގެ ހާލަތު ދެނެގަތުމުގައި ފުޓްބޯޅަ ހިއްސާ ކުރާ އެންމެންގެ އަޑު އެހިގެން ކުރިއަށްދާ ޖެހެ އެވެ.\n"ކުރިން މިދެންނެވި އެވިޑެންސް ބޭސްޑް މައުލޫމާތުގެ އަލީގައި ހުރިހާ ހިޔާލު ތަކާއި ހެކި ތަކެއް ގެނެސްގެން ކުޅިވަރާ ބެހޭ އެކްސްޕާޓެއްގެ އެހީގައި ދެން ކުރިއަށްދާން ޖެހޭ ގޮތެއް އެކުލަވާލަން ޖެހޭ."\nފުޓްބޯޅަ އަކީ ގިނަ ބަޔަކު ޝައުގުވެރިވާ ޕްރޮޑެކްޓެކެވެ. އެ ޕްރޮޑެކްޓްގެ ނަތީޖާއަކީ ދަނޑުމަތީގައި ދެ ޓީމެއްގެ ކުރިމަތިލުމެވެ. އެއީ ކުލަބު ލެވަލް ނުވަތަ ގައުމީ ޓީމު ކަމުގައި ވީނަމަވެސް ފައިނަލް ޕްރޮޑެކްޓަކީ ދަނޑުމަތީގައި ފެންނަ އެއްޗެކެވެ. މާއްޓޭ ބުނީ އެ ޕްރޮޑެކްޓަކީ މީހުން ޝައުގުވެރިވާ ކޮލިޓީ ޕްރޮޑެކްޓަކަށް ވެގެންދަނީ އޭގެ ފަހަތުގައި ގިނަ ކަންކަމެއް ފުރިހަމަ ވެގެން ދިއުމުން ކަމަށެވެ.\n"އައިފޯނެއް ވެސް މާކެޓަށް ނެރެ މީހުންގެ ޝައުގުވެރިކަން އެ ޕްރޮޑެކްޓަށް ގެންދަނީ އޭގެ ފަހަތުގައި ގިނަ ދިރާސާތަކާއި ގިނަ ހިޔާލުތަކެއް ނެރެ އެތައް ޕްރޮސެސް ތަކެއް ކަޑަތުކޮށް ސްޓަޑީ ކޮށްގެން ގިނަ ބަޔަކަށް ކަމުދާ ޕްރޮޑެކްޓެއް މި ނެރެވެނީ." މާއްޓޭ ބުންޏެވެ.\nދެހާސް އަށް ވަނަ އަހަރުގެ ފަހުން ފުޓްބޯޅައިން ރާއްޖޭގެ ސީނިއާ ޓީމަށް ތައްޓެއް ލިބިފައެއް ނުވެއެވެ. ދެހާސް ބާރަ ވަނަ އަހަރު ޒުވާން ގައުމީ ޓީމު ވަނީ ލަންކާގައި ބޭއްވި މަހިންދަ ރާޖަޕަކްސާ މުބާރާތުގެ ޗެމްޕިއަންކަން ހޯދާފަ އެވެ. އެ މުބާރާތުގެ ކާމިޔާބަށް ފަހު އެ ޓީމާމެދު ގިނަ ބަޔަކު ފޮނި އުންމިދުތަކެއް ކުރިއެވެ. ނަމަވެސް ދެމެހެއްޓެނިވި ގޮތުގައި މަސައްކަތް ނުކުރެވުމުގެ ނަތީޖާއަކީ އެޓީމުގައި ހިމެނުނު ގިނަ ކުޅުންތެރިންނަށް ސީނިއާ ގައުމީ ޓީމުންވެސް މިހާރު ޖާގަ ނުލިބުމެވެ.\n"މިއީ ހަމައެކަނި ޓެކްނިކަލް ވިސްނުމަކުން ކުރެވެން އޮތް ކަމެއް ނޫން އެއް ފެންވަރެއްގައި ކުރިއަށް ގެންދެވޭނީ އޭގެ ކުރިން މެނޭޖުމެންޓް ލެވަލްގައި ސަސްޓެއިން ކޮށް ކުރިއަށް ގެންދެވޭނެ ގޮތަކަށް ރޭވިގެން،" މާއްޓޭ ވަހަކަ ދެއްކިއެވެ.\nމާއްޓޭ ބުނި ގޮތުގައި އޭގެތެރެއިން ކުލަބުތައްވެސް އުސޫލުތެއްގެ މަތިން އިންސްޓްޓިޔުޓް ލެވަލެއްގައި ހިނގާ ތަންތަނަށް ވާންޖެހޭނެ އެވެ. ކުލަބުތަކުން އެކުލަބުގެ ކަސްޓަމަރުންނަށް ނުވަތަ ސަޕޯޓަރުންނަށް ވިއްކާ ސާވިސްއަކީ ކޮލިޓީ ސާވިސްއަކަށް ހެދޭނެ ގޮތަކަށް ރާވަން ޖެހޭނެ އެވެ.\n"އެކްސްކޯގައި މަޝްވަރާ ކޮށްލާފައި ޓަސްލާފަ ނިންމާފާނެ ލީގް ޕްރިމިއާ ލީގަކަށް ބަދަލު ކޮށްލަން އެއީ އެކްސްކޯ އިން ނިންމާލައިގެން ފަރުޖައްސާލެވެން އޮތް ކަމެއް ނޫން އެއީ ސްޓްރެޓެޖިކް ސްޓަޑީތަކެއް ހެދުމަށްފަހު ގެންނަން ޖެހޭނެ ބަދަލުތަކެއް."\nކުލަބުތަކަށް ކޮންމެ އަހަރަކު މިލިއަނުން ފައިސާ ދިނުމަކީ އެފްއޭއެމްއަށް ދެމެހެއްޓިނިވި ގޮތުގައި ކުރެވޭނެ ކަމެއް ނޫނެވެ. ކޮންމެ އަހަރަކު ފުރަތަމަ ޑިވިޝަންގެ ކޮންމެ ކުލަބަކަށް ތިން މިލިއަން ރުފިޔާގެ ފައިސާ ދޭއިރު އޭގެ ތެރޭގައި ކުލަބުތައް ހިންގުން ހަރުދާނާ ކުރުމަށް އެފްއޭއެމުން ކުލަބުތަކަށްވެސް ބާރު އަޅަންޖެހޭނެ އެވެ. މިހާރު ކުލަބުތައް އޮންނަނީ ވިޔަފާރިވެރިޔަކު ނުވަތަ ޕޮލިޓީޝަނަކު ހަވާލު ވެއްޖެއްޔާ ނުނީ މުސާރަ ވެސް ނުދެވޭ ހާލަތެއްގަ އެވެ. ކޮންމެ އަހަރަކު އެފްއޭއެމުންދޭ ފައިސާއަށް ބަރޯސާވުމަކީ އެފްއޭއެމްއަށް ސަސްޓެއިން ކުރެވޭނެ ކަމެއް ނޫނެވެ. އެހެންވެ އެފްއޭމުންވެސް ކުލަބުތަކަށް ދޭ ފައިސާ އިން އިންސްޓިޔުޝަން ލެވަލްގައި ކުލަބުތަކަށް ހިންގަން ބާރު އަޅަން ޖެހޭނެ އެވެ.


BREAKING: Covid-19 Baleegai Saeb Erekat Ge Haalu Serious Vehjje - Vaguthu\nކޮވިޑް-19 ބަލީގައި ސައިބް އެރެޣާތުގެ ހާލު ސީރިއަސް ވެއްޖެ\nފަލަަސްތީނުގެ އެންމެ އިސް ލީޑަރު ސައިބް އެރެޣާތް\nސުލްހައިގެ މަޝްވަރާތަކުގައި ބައިވެރިވެވަޑައިގަންނަވާ ފަލަަސްތީނުގެ އެންމެ އިސް ލީޑަރު ސައިބް އެރެޣާތަށް ކޮވިޑް-19 ޖެހިވަޑައިގެން، ހާލުކޮޅު ސީރިއަސް ވެއްޖެ އެވެ.\n"އަލްޖަޒީރާ ނޫހުން" ރިޕޯޓް ކޮށްފައިވާ ގޮތުގައި ސައިބް އެރެޣާތަށް ފަރުވާ ދިނުމުގެ ގޮތުން މިހާރު ވަނީ އިސްރާއީލުގައި ހުންނަ ހޮސްޕިޓަލަށް ގެންދެވިފައެވެ.\nރިޕޯޓްތައް ބުނާގޮތުގައި އުމުރުން 65 އަހަރުގެ އެރެޣާތަށް ކޮވިޑް-19 ޖެހިފައިވާތާ މިހާރު ހަފްތާއެއްހާ ދުވަސް ވެދާނެއެވެ. އޭގެ ފަހުން ދުވަހުން ދުވަހުން ދުވަހަށް އެމަނިކުފާނު ހާލުކޮޅު ދަށްވަމުން އަންނަ ކަމަށްވެސް ރިޕޯޓްތައް ބުނެއެވެ.\nފަލަސްތީނުގެ ލިބެރޭޝަން އޯގަނައިޒޭޝަން (ޕީއެލްއޯ)ގެ ސެކްރެޓަރީގެ މަގާމު ފުރުއްވަމުން އަންނަ އެރެޣާތަށް ކޮވިޑް-19 ޖެހިވަޑައިގަތުމާއެކު އެކު ގިނަ ގުނަ އުނދަގޫތަކެއް ދިމާވުން އެކަށީގެންވާ ކަމަށްވެސް ރިޕޯޓްތަކުން ވަނީ ބުނެފައެވެ.\nއެގޮތަށް ރިޕޯޓް ކޮށްފައިވަނީ ކޮވިޑް-19 އަކީ ނޭވާލާ ނިޒާމު ދަށްކޮށްލާ ބައްޔެއް ކަަމަށްވާއިރު، އެރެޣާތު 2017 ވަނަ އަހަރުގެ ފުއްޕާމޭ ބަދަލުކޮށްފައި ކަމެވެ.\nޕީއެލްއޯއިން ބުނީ، އެރެޣާތަށް ފަރުވާދެމުން ގެންދަވަނީ ޖެރުސެލަމްހައި ހުންނަ ހޮސްޕިޓަލެއްގައި ކަމަށެވެ.\nއެރެޣާތުގެ ހާލަތާއި މެދު ވާހަކަ ދައްކަވަމުން އޭނާގެ ބޭބެ ސަބާ އެރެޣާތު ވިދާޅުވީ، އެމަނިކުފާނުގެ ހާލުކޮޅު ރަނގަޅު ނޫން ކަމަށެވެ.\nޕީއެލްއޯ އާއި އެންމެ ވަރުގަދަ އެއް ފެކްޝަނެއްގެ ގޮތުގައި އޮންނަ ފަތާހްގެ މެމްބަރު ކަންވެސް ކުރައްވަމުން އަންނަ އެރެޣާތު އަކީ ސުލްހައިގެ މަޝްވަރާތަކުގައި ބައިވެރިވެވަޑައިގަންނަވާ ފަލަސްތީނުގެ އެންމެ އިސް ލީޑަރުކަންވެސް ކުރައްވަމުން އައިސްފައިވާ ބޭފުޅެކެވެ.\nކުޑަހުވަދޫ އިން ނިޔާވި މީހާ ކޮވިޑް މަރެއްގެ ގޮތުގައި ކަނޑައަޅައިފި\nގައުމުތަކަށް ދަތުރުކުރުމުގައި ކޯވިޑު ޓެސްޓުގެ ދައުރު ބޮޑު - ޑަބްލިޔުއެޗްއޯ\nނިޔާވި މީހަކު ވަޅުލި ފަހުން ސުންކު ކޮވިޑް-19 އަށް ފައްސި ވެއްޖެ


މުޒާހަރާގައި ފުލުހުން ބާރުގެ ބޭނުން ކުރި މައްސަލަ ބަލަން ސީޕީ އަމުރު ކުރައްވައިފި | Sangu News\n2 މެއި 2021 - 10:43\nމުޒާހަރާގައި ފުލުހުން ބާރުގެ ބޭނުން ކޮށްފައިވާގޮތް ހާއްސަ ސަމާލުކަމެއް ދީގެން ބަލަން ޕޮލިސް ކޮމިޝަނަރު މުހައްމަދު ހަމީދު އަމުރުކުރައްވައިފި އެވެ.\nވަޒީފާގެ މާހައުލުގައި ކުރާ ޖިންސީ ގޯނާއާ ދެކޮޅަށް އަޑުއުފުލުމަށް ރޭ ޒުވާނުންތަކެއް މާލޭގައި ކުރި މުޒާހަރާގައި ހާލަތާ ނުބައްދަލު ބާރު ބޭނުންކޮށް، ފުލުހުން އަނިޔާ ކޮށްފައިވާ ކަމަށް ބުނެ، އާންމުން ދަނީ ކަންބޮޑުވުން ފާޅު ކުރަމުންނެވެ.\nއެގޮތުން މުޒާހަރާގަައި ބައިވެރިވި އަންހެނަކަށް އަމާޒުކޮށް ޕެޕާސް ޕްރޭ ޖަހާފައިވާކަން ވަނީ ފާހަގަވެފައެވެ. އަދި ސީދާ މީހާގެ މޫނަށް އަމާޒުކޮށް ސްޕްރޭ ވަނީ ޖަހާފަައެވެ.\nހަމީދު މިއަދު ކުރެއްވި ޓްވީޓެއްގައި ވިދާޅުވީ، ރޭގެ އެއްވުން ރުޅާލުމަށް ފުލުހުން ބާރުގެ ބޭނުންކުރިގޮތް ބެލުމަށް ޢަމުރުކޮށްފައިވާނެކަމަށެވެ. އަދި އެކަމާއި ގުޅިގެން އާންމުންގެހުރި އިޙްސާސްތައް އެނގިވަޑައިގަންނަވާކަމަށް ސީޕީ ހަމީދު ވިދާޅުވެފައިވެއެވެ.\nރަސްފަންނު ކައިރީގައި ރޭ ފެށި މި އިހުތިޖާޖު ފުލުހުން ރޫޅާލައިފައި ވަނީ ފަސް މީހުންނަށް ވުރެ ގިނަ އިން ތަންތަނަށް އެއްވެ ނޫޅެވޭނެ ކަމަށް ބުނެ އެވެ. އިހުތިޖާޖު ރޫޅައިލާން ފުލުހުން ވަނީ ބާރުގެ ބޭނުންކޮށްފަ އެވެ.\nރޭގެ މުޒާހަރާގައި ފުލުހުން އަމަލުކުރި ގޮތް ތަހުގީގު ކުރަން ފަށައިފި


iphone 8 noon, iphone X ? | Mihaaru\nމިއީ އެޕަލްގެ އާ ފޯނުގެ ފޮށިގަނޑު ކަމަށް ބައެއް މީހުން ބުނޭ\nއައިފޯން 8 ނޫން، އައިފޯން އެކްސް؟\n10 ސެޕްޓެމްބަރ 2017 - 06:285comments\nއެޕަލްގެ އާ ފޯނު ދައްކާލުމުގެ ހަފުލާ މާދަމާ ނޫން އަނެއް ދުވަހު އޮންނާނެ އެވެ. މި ހަފުލާގައި ނެރޭ އާ ފޯނަށް ދީފައިވާ ނަމަކީ "އައިފޯން 8" ކަމަށް އާންމުން ނިންމައިގެން ތިބި ނަމަވެސް އެޕަލްގެ ޑިވެލޮޕަރަކު ބުނަނީ ނަން "ބަދަލުވެއްޖެ" ކަމަށެވެ.\nއެޕަލްގެ އޮޕަރޭޓިން ސިސްޓަމް، އައިއޯއެސް ހާވަމުން ދިޔަ ޑިވެލޮޕަރަކު ބުނަނީ ޓެސްޓް މަރުހަލާއަށް ދޫކޮށްލާފައި އޮތް އައިއޯއެސް 11 ގެ ސޮފްޓްވެއާ ތެރެއިން "އައިފޯން އެކްސް" އެއް ފެނިއްޖެ ކަމަށެވެ. އެހެންވެ މިއީ އަލަށް ނެރޭ ފޯނަށް ދޭނެ ނަން ކަމަށް މިހާރު ވަނީ ވަރަށް ބޮޑަށް ގަބޫލުކުރެވިފަ އެވެ.\nމިގޮތަށް ގަބޫލުކުރަން ފަސޭހަވާ އެންމެ ބޮޑު ސަބަބަކީ މިއީ އައިފޯންގެ 10 ވަނަ އަހަރީ ދުވަހަށް ވެފައި މިފަހަރުގެ ފޯނު އެ މުނާސަބަތާ ގުޅިގެން ހާއްސަވާނެ ކަމަށް ވެސް ބެލެވިފައި ވުމެވެ. "އެކްސް" އަކީ ރޯމަން ނިއުމެރަލްސްގައި "10" ކަމަށް ވާތީ އައިފޯން 10 އޭ ވެސް ކިޔަންވީ އެވެ.\nއައިފޯނުގެ ނަމަކީ "އައިފޯން އެކްސް" ކަމަށް ބުނަން ފެށީ މި ޓްވީޓާ އެކު\nމީގެ އިތުރުން ފޯނުގެ ފޮށިގަނޑުގައި ވެސް "އައިފޯން އެކްސް" ޖަހާފައިވާ ކަމަށް ބުނެ އޭގެ ފޮޓޯއެއް ވަނީ އާންމުވެފަ އެވެ. މިއީ ހޮލެންޑުގެ ޓެލެކޮމް ކުންފުންޏެއް ކަމަށްވާ ކޭޕީއެން އިން "ލެޓްސްގޯޑިޖިޓަލް" އަށް އޮޅުމަކުން ފޮނުވުނު ފޮޓޯއެއް ކަމަށްވެ އެވެ. އަދި ބާޒާރަށް އަލަށް ނެރޭ ފޯނުތަކުގެ މައުލޫމާތު އެންމެ ކުރިން ހާމަކުރުމުގައި މަޝްހޫރުކަން ހޯދާފައިވާ ބްލޮގާ އީވާން ބްލާސް ވެސް ބުނަނީ ދެން އަންނަން އޮތީ އައިފޯން އެކްސް ކަމަށް ބުނާތީ އޭނާ ވެސް އަހާފައިވާ ކަމަށެވެ.\nފޯނުގެ ނަމަކަށް ވުރެ މިފަހަރު ބޮޑުވެފައި ވަނީ ފޯނުގެ އަގެވެ. މިއީ ވަރުގަދަ ސްޕެސިފިކޭޝަންތަކަކާ އެކު ހަދާ ފޯނަކަށް ވާތީ ފޯނެއްގެ އަގު 1000 ޑޮލަރަށް ވުރެ ކުޑަ ނުވާނެ ކަމަށް، ދިރާސާކުރާ މީހުން ވަނީ ބުނެފަ އެވެ. އެންމެ ބޮޑަށް ލަފާކޮށްފައި ވަނީ 1200 ޑޮލަރަށް އަގު އަރާނެ ކަމަށެވެ. އެކަމަކު ހިޔާލު ހޯދުންތަކުން ދައްކަނީ މި އަގު ބޮޑު ކަމަށް ކަސްޓަމަރުން ގަބޫލުކުރި ކަމުގައި ވިޔަސް ޑިމާންޑް ކުރިއަށް ވުރެ ވެސް ބޮޑުވާނެ ކަމަށެވެ.


Rozeyna alun Vote hoadhuma Rayyithunge gaatha aumun gina faadu kiunthake! – adduLIVE\nLast Updated: July 11, 22:05\nރޮޒޭނާ ވޯޓު ހޯދުމަށް ރައްޔިތުންގެ ގާތަށް އައުމުން ގިނަ ފާޑުކިއުންތަކެއް!\n1 Jan 03, 2019, 10:02 ހަސަން އަޝްރަފް\nރޮޒޭނާ މަރަދޫފޭދޫގައި ކެމްޕެއިން ހަރަކާތެއްގައި، ސަޕޯޓަރުން މާޔޫސްވެފައިވާ މަންޒަރު ފެނިގެންދޭ\nއައްޑޫމީދޫ ދާއިރާގެ އެމްޑީޕީ ޕްރައިމަރީ ކެމްޕެއިނަށް އެ ދާއިރާގެ މަޖިލިސް މެމްބަރު ރޮޒޭނާ އާދަމް އައުމުން ގިނަ ބައެއްގެ ފާޑުކިއުން އަމާޒުވެއްޖެއެވެ. ވޯޓުލާން އެންމެ 15 ދުވަހަށް ވެފައި ވަނިކޮށް ރޮޒޭނާ އައްޑޫ އަށް ގޮސްފައިވަނީ މީގެ 04 ދުވަސް ކުރިންނެވެ.\nރޮޒޭނާ އާދަމް އަކީ މިހާރުވެސް އައްޑޫމީދޫ ދާއިރާ ރައްޔިތުންގެ މަޖިލީހުގައި ތަމްސީލު ކުރައްވަމުން ގެންދަވާ ފަރާތެވެ. ނަމަވެސް ނިމިދިޔަ5އަހަރު ތެރޭގައި ރޮޒޭނާ ރައްޔިތުންނާ ބައްދަލުކޮށް ހާލު ބަލާފައިނުވާކަމަށް ބުނެ ގިނަބަޔަކު ސޯޝަލް މީޑިއާގައި ނުރުހުން ފާޅުކޮށްފައިވެއެވެ.\nރޮޒޭނާއަށް ފާޑު ކިޔާ ފަރާތްތަކުން އެންމެ ބޮޑަށް ނުރުހުން ފާޅުކޮށްފައިވަނީ މީދޫ އާއި މަރަދޫފޭދޫ ވަކި ދެ ދާއިރާއެއްްގެ ގޮތުގައި ކަނޑައެޅުމަށް އިލެކްޝަން ކަމިޝަނުން ކުރި މަސައްކަތް ހުއްޓުވުމުގައި އަޑިން ދައުރެއް އަދާ ކުރެއްވި ކަމުގެ ތުހުމަތުގައެވެ. މި މައްސަލާގައި މަރަދޫފޭދޫ އަދި މީދޫގެ ގިނަ ބައެއްގެ ނަފްރަތުވަނީ ރޮޒޭނާ އަށް އަމާޒުވެފައެވެ.\nމީގެ އިތުރުން މީދޫން ރޮޒޭނާއަށް އެންމެ ބޮޑަށް ސޯޝަލް މީޑިއާގައި ފާޑު ކިޔަމުންދަނީ މިހާރު ހިނގަމުންދާ ދައުރަށް ރޮޒޭނާ ހޮވުމަށްފަހު ރޮޒޭނާގެ މަންމަ މީދޫ ރައްޔިތުންނަށް އަމާޒުކޮށް ސޯޝަލް މީޑިއާގައި ހުތުރު އެއްޗެހި ގޮވާފައިވުމުންނެވެ.\nސިޔާސީ ގޮތުން ރައީސް ނަޝީދަށް ރޮޒޭނާ ފާޑު ކިޔާ ވާހަކަތަކަކީ ވެސް އެމްޑީޕީގެ މީދޫ ދާއިރާގެ ހާޑްކޯ މެމްބަރުންގެ ނުރުހުން ރޮޒޭނާއަށް އަމާޒުވެފައިވާ ސަބަބެކެވެ. މީގެ އިތުރުންވެސް ވަރަށް ގިނަ ސަބަބު ތަކާއި ހެދި މިފަހަރު ރޮޒޭނާއަށް ދަނީ ސޯޝަލް މީޑިއާގައި ބޮޑެތި ފާޑު ކިއުންތައް އަމާޒުވަމުންނެވެ.\nޕްރައިމަރީގެ ވޯޓުލުމަށް ވަގުތު ކުޑަތަންވެފައި ވަނިކޮށް ރޮޒޭ ދާއިރާއަށް ވަޑައިގެންނެވިއިރު ކުރިން ރޮޒޭގެ ކެމްޕެއިންގަ މުހިންމު ދައުރުތައް އަދާކުރި ފަރާތްތަކުން ވަނީ ވާދަވެރި އެހެން ކެންޑިޑޭޓުންނާއެކު ހަރަކާތްތެރިވާން ފަށާފައެވެ.\nއަދި ރޮޒޭނާގެ ކެމްޕެއިން ޓީމުގައި މިފަހަރު އިސްކޮށް ހަރަކާތްތެރިވާތަން ފެންނަނީ ނިމުނު ރިޔާސީ އިންތިހާބުގައި ކުރީގެ ރައީސް ޔާމީނަށް ތާއިދުކޮށްގެން ތިބި ފަރާތްތަކުންނެވެ.\nއައްޑޫމީދޫ ދާއިރާގެ އެމްޑީޕީ ޕްރައިމަރީގައި ރޮޒޭގެ އިތުރުން ވާދަކުރަނީ އައްޑޫ ސިޓީ ކައުންސިލްގެ ކުރީގެ ޑެޕިއުޓީ މޭޔަރ ހަސަން ޝާހިދު އާއި އިމާދު ސާލިޙް އެވެ. މި ބޭފުޅުންގެ ތެރެއިން ހަސަން ޝާހިދު އަކީ ރޮޒޭނާގެ ކެމްޕެއިންގައި 2014 ވަނަ އަހަރު މުހިންމު ދައުރެއް އަދާކުރެއްވި ފަރާތެކެވެ. ރޮޒޭނާގެ އިތުރުން މި ދާއިރާގެ ޕްރައިމަރީގައި ވާދަކުރައްވާ ހުރިހާ ބޭފުޅުން ނިސްބަތްވަނީ އައްޑޫ ސިޓީ އަށެވެ.


Kureege naib raees Jihad karanteenu koffi - AO News\nކުރީގެ ނައިބު ރައީސް އަބްދުﷲ ޖިހާދު، ކަރަންޓީން ކޮށްފި އެވެ.\nއެނގިފައިވާ ގޮތުގައި، އެ މަނިކުފާނު 14 ދުވަހަށް ކަރަންޓީން ކުރެއްވީ ބެންކޮކުން ރާއްޖެ ވަޑައިގަތުމާ އެކުގަ އެވެ. އެމަނިކުފާނު އިއްޔެ ކަރަންޓީނު ކޮށްފައި ވަނީ މަލަހިނި ކުޑަބަނޑޮހުގައި ގާއިމް ކޮށްފައިވާ ކަރަންޓީނު ފެސިލިޓީގައި ކަމަށް މައުލޫމާތު ލިބެއެވެ.\nޖިހާދުގެ އިތުރުން ބެންކޮކުން ރާއްޖެ އައި 15 ވަރަކަށް މީހުން ކަރަންޓީން ކުރިކަމަށް ވެ އެވެ.\nއެޗްޕީއޭއިން ނިންމާފައިވަނީ ރާއްޖެ އަންނަ ފަތުރުވެރިން ފިޔަވާ އެހެން ހުރިހާ އެންމެން ސަރުކާރުން ކަނޑައަޅާ ތަނެއްގައި 14 ދުވަހަށް ކަރަންޓީނު ކުރުމަށެވެ. އެގޮތުން، މިހާތަނަށް 249 މީހުން ކަރަންޓީން ކޮށްފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެ އެވެ.\nދުނިޔޭގައި ފެތުރެމުންދާ ބަލިމަޑުކަމެއްގެ ގޮތުގައި ކަނޑައަޅާފައިވާ ކޮވިޑް-19 އަށް ރާއްޖެއިން 13 މީހަކު ޕޮޒިޓިވްވެފައި ވެ އެވެ. އޭގެ ތެރެއިން ތިން މީހަކު ވަނީ ރަނގަޅުވެފައެވެ.\nނައިބް ރައީސް ޖިހާދުކަރަންޓީން ކުރުންކޮވިޑް-19


SunOnline: Fahathah elhee fahu fiyvalhu, Salaamathee fiyavalhe neiy!\nފަހަތަށް އެޅީ ހަޔާތުގެ ފަހު ފިޔަވަޅު، ސަލާމަތީ ފިޔަަވަޅެއް ނެތް!\nމުހައްމަދު މުޒައްޔިން ނާޒިމް 19 Sep 2019, 12:58\nހުޅުމާލެ ދެވަނަ ފިޔަވަހީގައި ހަދަމުން އަންނަ އިމާރާތެއްގެ އަށްވަނަ ފަންގިފިލާއިން އިއްޔެ ވެއްޓުނު ބަންގްލަދޭޝްގެ އުމުރުން 37 އަހަރުގެ މުހައްމަދު ބަހާދުރުގެ ކުއްލި މަރާ އެކު އޭނާގެ އެކުވެރިން ތިބީ ސިހުމާއި މާޔޫސްކަމުގެ ތެރޭގަ އެވެ. ބަހާދަރު ވެއްޓުނު ހާދިސާ ކުރިމަތިވި އެމްޕީއެލްގެ ހިޔާ މަޝްރޫއުގެ ފްލެޓް އިމާރާތްތައް ހުރި ސަރަހައްދަށް "ސަން"ގެ ނޫސްވެރިން ދިޔައިރު ވެސް އޭނާއާ އެކު މަސައްކަތް ކުރި، އެކުވެރިން ތިބީ ލިބުނު ޝޮކުގައި ރަނގަޅަށް ވާހަކަ ވެސް ނުދެއްކިފަ އެވެ. އެހާ ކުއްލި ގޮތަކަށް ބަހާދުރު އެ މީހުންނާ ވަކިވެވެގެން ދިޔުން އަދިވެސް އެ މީހުންނަށް ގަބޫލެއް ނުކުރެވެ އެވެ. އެމީހުންގެ މޫނުމަތީގައި ވަނީ މޮޅިވެރިކަމެވެ.\n"އޭނާ މި ކުންފުންޏާ ގުޅުނީ، މީގެ 17 ދުވަސް ކުރިން. އޭނާއަކީ ވަޑާން ކުރުމަށް ގެނައި މީހެއް. ކުރިންވެސް ރާއްޖޭގައި އުޅުނު،" އޭނާއާ އެކު މަސައްކަތްކުރި ބަންގްލަދޭޝް މީހަކު ވަރަށް އުނދަގުލުން ވާހަކަ ފެށި އެވެ.\nބަހާދުރުގެ އެކުވެރިން ހާދިސާ ހިނގި ގޮތް ކިޔައިދެނީ: އަދިވެސް އެކުވެރިން ތިބީ އޭނާ ގެއްލުނު ކަން ގަބޫލުކުރަން ދަތިވެފައި --- ސަން ފޮޓޯ/ މުހައްމަދު އަފްރާހު\nއެމްޕީއެލްގެ ތިން ޓަވަރެއް ދެވަނަ ފިޔަވަހީގައި ހުރެ އެވެ. އެއިން ކޮންމެ ޓަަވަރެއް އިމާރާތް ކުރަނީ ދެ އިމާރާތް ގުޅުވާލާ ގޮތަށެވެ. ބަހާދުރު ވެއްޓުނީ ތިންވަނަ ޓަވަރުގައި ހުންނަ ދެ އިމާރާތުގެ ދެމެދަށެވެ.\n"މީހުން ހަޅޭލަވާ އަޑަށް އަހަރެން އަންނަނީ. އަންނަ ގަޑީގައި ބަހާދުރު އޮތީ، ވެއްޓިފައި. މޫނު ހުންނަނީ، މައްޗަށްވާ ގޮތަށް. ބާއި [ބަހާދަރު] ދެލޯ ހުންނަނީ ބޮޑުވެފައި. ލޭވެސް ހުންނަނީ ކަންފަތް ކައިރީ އައިސްފައި،" ބަހާދުރު ވެއްޓިފައި އޮތް މަންޒަރު ފެނުނު މީހަކު ކިޔައިދިނެވެ.\nވެއްޓުނީ ފަހަތަށް އެޅި ފިޔަވަޅުން!\nބަހާދުރު ވެއްޓުނު ތަވަރުގެ ދެ އިމާރާތް ދޭތެރެ: އޭނާ ވެއްޓުނީ ފަހަތައް އެޅި ފިޔަވަޅާއެކު --- ސަން ފޮޓޯ/ މުހައްމަދު އަފްރާހު\nބަހާދުރުގެ އެކުވެރިން ބުނާ ގޮތުގައި އަށް ވަނަ ފަންގިފިލާއިން އޭނާ ވެއްޓުނީ، އެ އިިމާރާތުގެ އަރިމަތިން ޖަހާފައި ހުރި ފިލާތަކެއް ނައްޓަމުން ދަނިކޮށެވެ. އެ ފިލާތައް ނައްޓަމުން ނައްޓަމުން ގޮސް، ފަހަތައް އެޅި ފިޔަވަޅާއެކު އިމާރާތުގެ ދޭތެރެއަށް އޭނާ ސޮއްސާލީ އެވެ.\n"ފަންގިފިލާގައި ޖަހާފައި ހުރި ސަޓަރިން [ފިލާތައް] ނައްޓަމުން ދަނިކޮށް، ފަހަތައް ޖެހެމުން ޖެހުމުން ގޮސް ވެއްޓުނީ،" ބަހާދުރު ވެއްޓުނު އިރު އޭނާއާއެކު މަސައްކަތްކުރަމުން ދިޔަ މީހަކާ ހަވާލައިދީ، ކުރިން ވާހަކަދެއްކި މީހާ ބުންޏެވެ.\nފުލުހުން ކޯޑަން ކޮށްފައިވާ އެ ސީންގެ ބޭރުގައި އަދިވެސް ބަހާދުރުގެ ހަށިގަނޑުން އޮހޮރުނު ލޭގެ އަސަރު ފެންނާން އެބަހުއްޓެވެ. ސަރަހައްދު ބަންދުކޮށްފައި އޮތުމުން އެ އިމާރާތަށް އެރުމުގެ ފުރުސަތު، މަޝްރޫއުގެ ކޮންޓްރެކްޓަރު ޑަބްލިއު އެންޑް އޭ އޯވަސީސްއަކުން ނުދެ އެވެ. ނަމަވެސް ކޯޑަންގެ ބޭރުން ހުރެ ބަލައިލުމުން ބަހާދުރު ވެއްޓިފައި އޮތް ތަން ކޮންމެވެސް ވަރަކަށް ފެނެ އެވެ.\nބަހާދުރުގެ ހަށިގަނޑު އިމާރާތުން ގެންދިޔަ އިރު ލޭގެ އަސަރު --- ސަން ފޮޓޯ/ މުުހައްމަދު އަފްރާހު\n"ވެއްޓިފައި އޮތް އިރު ބަހާދުރުގެ އެއްވެސް ހަރަކާތެއް ނެތް. ނަމަވެސް ވިންދު ބެލި ގަޑީގައި ކޮންމެވެސް ވަރަކަށް ވިންދު ހުރި،" ބަހާދުރު ވެއްޓިފައި އޮއްވާ ފެނުނު މީހަކު ބުންޏެވެ.\nމި ހާދިސާގެ ރިޕޯޓު ފުލުހުންނަށް ލިބުނީ، އިއްޔެ މެންދުރު 11:50 ހާއިރު އެވެ. އޭނާގެ ހަށިގަނޑު ގެންދިޔައީ ހުޅުމާލެ ހޮސްޕިޓަލަށެވެ. އެތަނުން ބުނީ 12:00 ގައި ބަހާދުރު ގެނައި އިރުވެސް އޮތީ މަރުވެފައި ކަމަށެވެ. އަދި އޭނާ މަރުވިކަން ހޮސްޕިޓަލަށް ގެނައި މަގުމަތީގައި އެނގުނު ކަމަށެވެ.\nރައްކާތެރިކަމުގެ ފިޔަވަޅެއް އަޅާފައި ނެތް!\nބަހާދުރު ވެއްޓުނު އިމާރާތުގެ ފަހަތުން ނަގާފައިވާ ފޮޓޯ އެއް --- ސަން ފޮޓޯ/ މުހައްމަދު އަފްރާޙު\nބަހާދުރު ވެއްޓުނު ދިމާލުގައި، ދެ އިމާރާތް ދޭތެރޭ މަތިން ތިރިއަށް ހުރީ ހުރަހަށް ޖަހާފައި ހުރި ދަގަނޑު ހޮޅިތަކެކެވެ. އެތަނަށް ވެއްޓޭ މީހަކު ބިމާ ހަމައަށް ދާނީ ހޮޅިތަކުގައި ޖެހެމުން ޖެހެމުންނެވެ. އެތަނުން ވެއްޓޭ މީހަކު ހަމަ ގައިމުވެސް ސަލާމަތުން އޮތުމަކީ ނާދިރު ކަމެކެވެ.\nބަހާދުރު ވެއްޓުނު ފަންގިފިލާގެ ވަށައިގެން އެއްވެސް ވަރަކަށް ސޭފްޓީ ނެޓު ހަރުކޮށްފައެއް ނެތެވެ. އެ އިމާރާތް މިހާރު 10 ވަނަ ފަންގިފިލާޔާ ހަމަޔަށް ނަގާފައިވާ އިރު، އެންމެ މަތީގައިވެސް މަސައްކަތް ދިޔައީ ކުރަމުންނެވެ. އެ އިމާރާތުގެ ބައެއް ދިމަ ދިމާލުން މަދުން ނަމަވެސް ސޭފްޓީ ނެޓު ޖަހާފައި ހުރި އިރު، ސޭފްޓީ ނެޓުގެ ބައެއް ތަންތަނުން ބާގަނޑު ހެދި، ހަލާކުވެފައި ހުއްޓެވެ. އެ ސޭފްޓީ ނެޓު "ސޭފް"އެއް ނޫނެވެ.\nމަހާދުރު ވެއްޓުނު ސަރަހައްދު: އެ ހުސް ޖާގައި ވަނީ ދަގަނޑު ހޮޅި ޖަހާފައި --- ސަން ފޮޓޯ/ މުހައްމަދު އަފްރާހު\nއިމާރާތުގެ މަސައްކަތްތެރިން ބުނި ގޮތުގައި، އެ ސައިޓުގައި އެކަށީގެންވާ ވަރަށް ރައްކާތެރިކަމުގެ ފިޔަޅު އެޅުމަށް ބޭނުންކުރާ ވަސީލަތްތައް ހުރެ އެވެ. ނަމަވެސް ބަހާދުރު ވެއްޓުނު އިރު، ހަށިރައްކަލަށް އެއްވެސް ކަމެއް އޭނާ ކޮށްފައެއް ނުވެ އެވެ.\n"އޭނާ ވެއްޓުނު އިރު، ސޭފްޓީ ބެލްޓެއް އަދި ހެލްމެޓެއް ވެސް ނެތް،" ބަހާދުރު ވެއްޓިފައި އޮއްވާ މަންޒަރު ދުށް މީހަކު ބުންޏެވެ.\nއިމާރާތުގައި މަސައްކަތް ކުރާ މީހުންގެ ސަލާމަތާއި ރައްކާތެރިކަމަށް އަޅާފައިވާ ފިޔަވަޅުތަކާ މެދު ކޮންޓްރެކްޓަރުގެ ބަހެއް ހޯދުމަށް މަސައްކަތް ކުރި ނަމަވެސް އެކަން ކާމިޔާބުވާ ގޮތެއް ނުވި އެވެ.\nބަހާދުރު ވެއްޓުނު އިމާރާތް: އޭނާ ވެއްޓުނު އަށްވަނަ ފަންގިފިލާގައި ސޭފްޓީ ނެޓެއް ނެތް ---- ސަން ފޮޓޯ/ މުހައްމަދު އަފްރާހު\nއިމާރާތް ކުރާ ސައިޓްތަކުގެ ސަލާމަތީ ކަންކަމާ ގުޅޭ ކަންކަން ބަލައި، ޕްލޭނިން މިނިސްޓްރީގެ މީޑިއާ އޮފިޝަލް، އިނާ މާޖިދު "ސަން" ވިދާޅުވީ، އިއްޔެގެ ހާދިސާއާ ގުޅިގެން އެ ސައިޓްގެ އިންސްޕެކްޝަނެއް މިނިސްޓްރީއިން ހެދި ކަމަށެވެ. އަދި އެ އިންސްޕެކްޝަނަށް ފަހު، ކަންކަން އިސްލާހު ކުރަން ވަގުތީ ގޮތުން އެތަނުގެ މަސައްކަތް ހުއްޓާލުމަށް އަންގާފައިވާނެ ކަމަށް ވެސް އިނާ ވިދާޅުވި އެވެ.\n"އިންސްޕެކްޝަނުން ހާމަވީ، އެ ސައިޓްގައި އެކަށީގެންވާ ރައްކާތެރިކަމެއް ނެތްކަން. އެހެންވެ، އެތަނުގެ ސެކިއުރިޓީ އެނަލިސިސް ރިޕޯޓެއް ވެސް ހަދަން ވާނީ އަންގާފައި،" އިނާ ވިދާޅުވި އެވެ.\nއިމާރާތްތަކުގެ ސަލާމަތާއި ރައްކާތެރިކަން ކަށަވަރުކުރުމަށް މިނިސްޓްރީން މިހާތަނަށް ވަނީ 13 ގައިވައިދެއް ހަދައި އެ ގައިދުތަކަށް އަމަލު ކުރަން ފަށާފަ އެވެ. އިނާ ވިދާޅުވި ގޮތުގައި އަދި އެ ގަވައިދުތަކަށް އަމަލު ކުރަމުންދޭތޯ ވެސް މިނިސްޓްރީއިން އަންނަނީ ބަލަމުން އެވެ،\n"މިނިސްޓްރީން ރިޕޯޓު ކުރުމުން މިނިސްޓްރީން އެތަންތަނަށް ދާނެ. ގޮސް އިސްޕެކްޓް ކުރުމަށްފަހު، ސިޓީ ކައުންސިލަށް ރިޕޯޓު ކުރާނެ. ފިޔަވަޅު އަޅަން ޖެހިއްޖެ ނަމަ ފިޔަވަޅު އަޅާނެ،" އިނާ ވިދާޅުވި އެވެ.\nއިނާ ވިދާޅުވީ، އެންމެ ބޮޑު ގޮންޖެހުމަކީ، ހަދާފައިވާ ގަވައިދުތަކަށް ބައެއް ފަރާތްތަކުން ބޯނުލެބުން ކަމަށެވެ.\nޕްލޭނިން މިނިސްޓްރީން ދޭތެރެ ދެތެރެއިން އިމާރާތްތައް ހާލަތު ބެލުމަށް ޒިޔާރަތް ކުރެ އެވެ. އެ މިނިސްޓްރީން މީގެ ކުރުން ބުނެފައިވާ ގޮތުގައި، އެގޮތަށް ޒިޔާރާތް ކުރަން ފެށި ފަހުން ދިމާވާ މައްސަލަތައް މިހާރު ވަނީ ކޮންމެވެސް ވަރަކަށް މަދުވެފަ އެވެ.\nނަމަވެސް، ގަވައިދުތަކަށް ބޯނުލެބުމުގެ ސަބަބުން އަނެއްކާ ވެސް މި ވަނީ ފުރާނައެއް ގެއްލިފަ އެވެ. ސަލާމަތާއި ރައްކާތެރި ކަމުގެ ފިޔަވަޅުތަކާ މެދު ފަރުވާ ކުޑަކުރުމާ ގުޅިފައިވަނީ އިންސާނައިގެ ފުރާނައިގެ ރައްކާތެރިކަމާ އެވެ. ސަލާމަތީ ގޮތުން ފަހަތަށް އެޅޭ ކޮންމެ ފިޔަވަޅަކުން އެތައް ބައެއް ނުރައްކަލަކަށް ވެއްޓިގެންދެ އެވެ. މިފަހަރު ބަހާދުރު ފަހަތަށް އެޅި ފިޔަވަޅާ އެކު އޭނާ މަރުގެ ދަންތުރައަކަށް ވެއްޓިގެން ދިޔައީ އެވެ.


ޝިކާރަވެރިޔާ އާއި ސާރިދޯޅު\nޖަންގަލީގެ އެކިހިސާބުން އެކިތަންތަނުން ތަފާތު ވައްތަރު ވައްތަރުގެ ޖަނަވާރުތަކާއި ދޫނި ސޫފާސޫފި ހިފައިއުޅުނު މީހެކެވެ. އެއްދުވަހަކު މިމީހާ ޝިކާރަކުރަން ނުކުމެ އުޅެނިކޮށް ވަރަށް ގަސްބޯ ދިމާއަކަށް ނުކުމެވިއްޖެއެވެ. ގަސްތަށް ހެދިފައިހުރި ގޮތުން އެދިމާއަށް އެތެރެއަށް ވަންނަން ވަރަށް އުދަގޫވާނެތީ އޭނާ ވަންނާނީ ކޮންދިމާއަކުންތޯ ވިސްނާލިއެވެ. ގަސްތައް ހާވާލާފައި އެތެރެއަށް ވަންއިރު އޭނާގެ ލޮލުގައި އަޅައިގަތީ ތަންކޮޅެއް ދުރުގައި ނިދާފައިއޮތް ޅަސާރިދޯޅެކެވެ. ގަދައަށް ނިދާލާފައިއޮތް ވަރަށް ރީތި ސާރިދޯޅެކެވެ. އޭނާގޮސް އޭތީގެ ކައިރިއަށް ހުއްޓި އިރުކޮޅަކު ބަލަންހުރެފައި އެސޮރުގެ ގައިގައި ފިރުމާލިއެވެ. ދެންވެސް އޭތި ހެއެއް ނުލިއެވެ. އޭނާ މަޑުމަޑުން ސާރިދޯޅުނަގައި އޭނާގެންގުޅޭ ސާމާނުތަކުގެ ތެރެއަށްލައި މަތިންވެސް ގޯންޏެއްކަހަލަ އެއްޗެއް އަޅައިގެންއޭތި ކޮނޑަށްލައިގެން އަވަސް އަވަހަށް ގެއަށް ހިނގައްޖެއެވެ.\nޝިކާރަވެރިޔާ ސާރިދޯޅު ހިފައިގެން ގެއަށްގޮސް އެސޮރަށް އެކަށީގެންވާކަހަލަ ރަގަޅު ތަންމައްޗެއް ހަދައި މަޑުމަޑުން އެސޮރު އެތާނގައި ބާއްވާއިފިއެވެ. ދެން އަވަސްއަވަހަށް އެއަށްދޭނެ ކިރާއި އަދި އެއަށް ރަގަޅުވާނެކަމަށް ފެންނަ ކާއެއްޗެތި ހޯދައި ތައްޔާރު ކޮށްލައިފިއެވެ. އެސޮރު ހޭލުމުން ވަރަށް ރަގަޅަށް އެއަށް ކިރާއި ކާނާދީ ހަދައިފިއެވެ. އިރުކޮޅަކުން އަނެއްކާވެސް އޭތި ނިދައިފިއެވެ. ދެން ކެއުޅު ކަލޭގެ އޭގެ ކައިރީގައި އިށީނދެ އިނދެ މަޑުމަޑުން ފިރުމައިލިއެވެ. ދެން ހިތަށް އެރިއެވެ. "އަހަރެން މިސާރިދޯޅު އޮޅުކޮށްގެން ގެންގުޅޭނީއެވެ." ހިތާހިތާ މިހެން ބުނެފައި އަނެއްކާވެސް އެސޮރަށް ބަލާލާފައި އޭގެ ގައިގައި ފިރުމާލާފައި ތެދުވެގެން ހިނގައްޖެއެވެ.\nކެއުޅުކަލޭގެ ކޮންމެދުވަހަކުވެސް ސާރިދޯޅަށް ގަޑިންގަޑިއަށް ކާންދީ ބަލަހައްޓަމުން އެބަ ގެންދެއެވެ. ސާރިދޯޅު ހަލުވިކަމާއެކު ބޮޑުވަމުންދެއެވެ. އެސޮރު ބޮޑުވަމުން ދިޔައީ ކެއުޅުކަލޭގެ ފުރިހަމަ ތަރުބިއްޔަތާ އެކުގައެވެ. ބަނޑުހައި ވިޔަސް އެސޮރަށް ނުދޭ އެއްޗެއްގައި އަތެއްނުލައެވެ. ބަނޑުހައިވެއްޖެނަމަ އެސޮރު އޭގެ ބަހުރުވައިން އެކަން ކެއުޅުކަލޭގެ އަށް އަންގައެވެ. ކެއުޅު ކަލޭގެ އަބަދުވެސް އެސޮރަށް ދޭނެ ކާއެއްޗެތި ތައްޔާރަށް ބަހައްޓައެވެ. އަދި ގަވާއިދުން ގަޑިން ގަޑިއަށް އެސޮރަށް ކާންދިނުމަށް ޚާއްސަ ސަމާލުކަމެއްދެއެވެ. އެހެންވުމުގެ ސަބަބުން ސާރިދޯޅަކަށް ބަނޑުހައި ކަމެއް މާބޮޑަށް އިހްސާސްކުރާކަށްވެސް ނުޖެހެއެވެ.\nސާރިދޯޅު ބޮޑުވެއްޖެއެވެ. މިހާރު ސާރިދޯޅަކީ ކެއުޅު ކަލޭގެ މަސައްކަތުގެ ބައިވެރިއެކެވެ. އޭނާގެ އެހީތެރިއެކެވެ. ތެދުވެރި ރަޙްމަތްތެރިއެކެވެ. އޭނާ ޝިކާރަކުރާން އުޅޭއިރު އޭނާ ހިފާފައި ހުންނަ އެހެން ޖަނަވާރުތައް ބަލަހައްޓަނީ އޭނާގެ ސާރިދޯޅެވެ. އޭނާ ގޭގައި ނުއުޅޭ ވަގުތުތަކުގައި އޭނާގެ ގެ ބަލަހައްޓަނީ ވެސް ސާރިދޯޅެވެ. ބައެއް ދުވަސްދުވަހަށް އޭނާ ޝިކާރައަށް ނުކުންނައިރު ސާރިދޯޅު ގޭގައި ބާއްވާފައިވެސް ދެއެވެ. އަދި އޭނާ ގެއިންބޭރު ތަނެއްގައި ނިދައިފިއްޔާ ހޭލަންދެން ސާރިދޯޅު އޭނާގެ ކައިރީގައި އޭނާއަށް ގެއްލުމެއް ލިބިދާނެތީ ފާރައަށް އިނދެއެވެ.\nއާދައިގެ މަތިން ޝިކާރަވެރިޔާ ކެޔޮޅުކަމު ނިކުތް ދުވަހެކެވެ. އެދުވަހު އޭނާދިޔައީ ސާރިދޯޅު ގޮވައިގެންނެވެ. މެންދުރުވަންދެން ޖަންގަލީގެ އެތަންމިތާގައި އުޅެފައި ވަރުބަލިވެގެން ބޮޑުކަމުން ހަމަ ޖައްސާލިތަނާ ޝިކާރަވެރިޔާއަށް ނިދިއްޖެއެވެ. ޝިކާރަވެރިޔާއަށް ނިދިއްޖެކަން އެނގުމާއެކު ސާރިދޯޅު ޝިކާރަވެރިޔާގެ ކައިރިއަށް އަތުވެއްޖެއެވެ. މަޑުމަޑުން ޝިކާރަވެރިޔާގެ ވަށައިގެން ބުރެއް އަޅާލުމަށްފަހު އޭނާގެ ބޯކޮޅުގައި މަޑުމަޑުން އިށީނދެއްޖެއެވެ. އެސޮރުގެ އާދައިގެމަތިން ސާހިބުމީހާ ނިދާ ހޭލަންދެން އޭނާބެލެހެއްޓުމުގެ ޑިއުޓީއަށް އައީއެވެ.\nމިހާރު ޝިކާރަވެރިޔާ އޮތީ ފުން ނިދީގެތެރޭގައެވެ. ނުލާހިކު އަރާމުކޮށް ނިދާފައެވެ. ސާރިދޯޅު އެހެންއިނދެފައި ތެދުވެގެންގޮސް އެއްފަހަރު ގޮސް އޭނާގެ ފައިކައިރީގައި އިށީނދެއެވެ. އަނެއްފަހަރު އޭނާގެ އަރިމަތީގައި އިށީނދެއެވެ. އަނެއްފަހަރު ގުދުވެ އޭނާގެ މޫނަށް ބަލާލައެވެ. ބައެއްފަހަރު އޭނާގެގަޔަށް ވިހެލައެވެ. މިކަހަލަގޮތަކަށް އުޅެއުޅެހުއްޓާ އެސޮރަށްފެނުނީ ޝިކާރަވެރިޔާގެ ގައިގައި ބޮޑުމާބުރެއް އިށީނދެ އިންދައެވެ. އަވަސްއަވަހަށް ގޮސް މާބުރު ފައްސާލައިފިއެވެ. މާބުރު އުދުހިގެން ގޮސް އަނެއްތަނެއްގައި އިށީނދެލިއެވެ. ސާރިދޯޅު ތެދުވެގެން ގޮސް އަނެއްކާ އެތަނުންވެސް މާބުރު ފައްސާލައިފިއެވެ. މާބުރު އުދުހިގެންގޮސް އަނެއްކާވެސް އިށީނދެލީ ހަމަޝިކާރަވެރިޔާގެ ގައިގައެވެ. އޭނާގެ ނިތްކުރި މަތީގައެވެ. ބުމައިގެ އިސްތަށިތައް މަތީގައި އިށީނދެލައިގެން ބޫނބޫނ އަޅުވާލާފައި އެބައިނދެއެވެ. ސާރިދޯޅުގާތަށް ވަރަށް ރުޅިއަތުވެއްޖެއެވެ. ބަލާކަށްނުހުރެ އެތާއޮތް ބޮޑުހިލައެއް ނަގާފައި ގައިގައި ހުރިވަރެއްލާފައި މާބުރުގައިގައި ޖަހައިފިއެވެ. މާބުރު މަރުވެއްޖެއެވެ. އެކަމަކު މާބުރު މަރުވީ ލޯބިވާ ސާހިބުމީހާއާއި އެކުގައެވެ.\nވާހަކައިން ލިބޭ ޢިބްރަތް:\n(1) ތިމާގެ ބައިވެރިއަކަށް ބުއްދި އުނި މީހަކު އިޚްތިޔާރު ނުކުރާށެވެ. ނޫންނަމަ ލިބޭ އުފަލަށްވުރެން ކުރަންޖެހޭ ހިތާމަ ބޮޑުވާނެއެވެ.\n(2) ބުނެވޭ ގޮތުގައި މޮޔަ ރަޙްމަތްތެރިއަކަށް ވުރެން ބުއްދިވެރި ދުޝްމަނަކު މާރަނގަޅެވެ.


Kuru vaahaka: Aslu Safarukaiydha | Mihaaru\nކުރު ވާހަކަ: އަސްލު ސަފަރުކަތްދަ\n19 މެއި 2019 - 08:29 11 comments\nހޫނު ގަރުދިޔަ އަޅައިގެން، ބާގަބޯތައްޓެއްގައި މޮޑެފައި ހުރި ބަތް ހުސްކުރަން ތިން ދަރިންގެ ފަހަތުން ޒުލޭހާ ދުވަނީ އެވެ. ބޮޑަށް އަނގަ ހުޅުވާށޭ، މިއޮތީ ދޮންބިސްކޮޅެކޭ، ލަގޮނޑިއެކޭ، އަވަސްކުރާށޭ އިރު އޮއްސެނީއޭ ކިޔަމުންނެވެ. އަސުރުން ފަސްވިތަނާ މަހުން ލެފި ހަސަނު މަސް ކަނޑަން އިނދެގެން ވެސް ގޮވަނީ އަވަހަށް ކައި، ގައިން ތާހިރުވެ، ޔާސީން ކިޔަވައިގެން ނިދަން އަރާށެވެ. މިއީ ބޭނުންހާ އިރަކު ގިފިއްޔަށް ވަދެވޭނެ ރެޔެއް ނޫނޭ ކުރާ ކަމެއް ކޮށްގެން އަވަސްކުރަން އުޅޭށޭ ވެސް ބުންޏެވެ.\nގިފިލިތަކުން އިވެނީ ދަނޑި ބިނދޭހާ ބާރަށް ދާނި ތަޅުވަމުން ފެން ނަގައި އޮއްސާ އަޑެވެ. އަވަހަށް ނިމުނު ކުދިން ގެޔަށް ވަދެ އަޑުގެ ކޮޅަށް ރާގު ރާގަށް ގުރުއާން ކިޔަވާތީ އިވެ އެވެ. ތެތް ފަޔާ އެކު ފައިވާނުން އަޑު ގޮއްވަމުން ހަލުވިކޮށް މިސްކިތާ ދިމާލަށް ބޮޑުން ދާން ފަށައިފި އެވެ. އިރު ފެނު ޖެހޭއިރު ވެސް ސަލާމަތް ނުވެފައި އިން ހަސަނު ކެނޑި މަސްތަކުގެ ކަރުގޮހޮރަށް ކަޅި އަޅައިގެން، ގިފިލި ފުޅައްމަތީ ތިބި ކާޅު ބައި ވެސް ކުއްލިއަކަށް މާ ބާރަކަށް ގޮވައިގެންފައި އުދުހި ހިނގައްޖެ އެވެ.\nކަރުގޮހޮރުތައް އުކާލައި ތޮށަލި ދޮންނަން ހަސަނު ހިނގައިގަތީ ފުނޑާ ދައިގެ ފޮއި ބަދިގެ އަށް ވައްދައި ފޮރުވައިފަ އެވެ. ދަރިންނަށް ކާންދީ ތާހިރުކޮށްފައި ގިފިއްޔަށް ވަންނަން ދިޔަ ޒުލޭހާ، ހަސަނާއޭ ފެންވަރައި ނިމިގެން ދާނި ފޮރުވަން ހަނދާންކުރާށޭ އިންޒާރުގެ ރާގުގައި ގޮވާލި އެވެ. ހަސަނު ހޫން އަޅުވައިލި އެވެ.\nމިއީ ސަފަރު މަހުގެ 10 ވިލޭރެ އެވެ. އަވަސް އަރުވާލައިގެން އުޅޭނީ ޒުލޭހާ އާއި ހަސަނުގެ ދެމަފިރިން އެކަންޏެއް ނޫނެވެ. މިއީ ސަފަރު ކަތްދަ އާއި އޭނާގެ ހަތް ދަރިންނަށް ފެންވަރާ ރެ އެވެ. ކަތްދަގެ، އެއް ލޯ އަނދިރި ދަރީގެ ލޮލުގައި އަޅާ ބޭސް ފުނޑަން ދައި ވެސް ހޯދާނެ އެވެ. ފެންވަރަން ދާންޏެއް ބާއްވައިފި ގިފިއްޔެއް އަށް މައިންގެ އަހަރު ދުވަހުގެ މިލައިން މުޑުދާރުކޮށްލާނެ އެވެ. ބޭސް ފުނޑައިފި ދައެއްގެ ބޭނުންކުރަން ހެޔޮނުވާނެ އެވެ.\nއިޝާ ނަމާދުން ފޭބި މީހުން ވެސް މަގުމަތީ އަނގަތަޅަން މަޑުނުކޮށް ގޭގެޔަށް ގޮސް ގެއްލިއްޖެ އެވެ. ބުރު ހަމަވާން ކައިރިވެފައިވާ ހަނދުގެ ފަނޑު އަލީގައި ރަށުތެރެ ފެންނަނީ ފުސްކޮށެވެ. ފޮތިވިލާތައް އިރުއިރުކޮޅުން ހަނދު ނިވާކޮށްލަ އެވެ. ވައި ހިޔަންޏެއް ވެލާ ފަހަރަކު ގަސްރުކުރުން ފަތްތައް ކޭއްތިލާ އަޑު ބައެއް ފަހަރު އިވެ އެވެ. ތަންޑު އަޅުވައި ބަންދުކޮށްފައިވާ ގެތަކުން ބޭރަށް އެއްވެސް އަލިކަމެއް ނެތެވެ.\nއެންމެން ނިދާ މަރުވެއްޖެ އެވެ. އެކަމަކު، ދެތިން ދުވަސް ކުރިން ވިހޭގެތެރޭ އަލަތު އަނބިމީހާ މަރުވުމުގެ މޮޅީގައި، ސުތުލިގޭ ބާގިރު ނިތްކުރިމަތީ ކަނާތް ބާއްވާލައިގެން ދެ ފައި ހަލުވަން ކުޑައަށީގައި އޮތެވެ. ނުލާހިކު ލޯބިން އިނދެ އަލަތު ދަރީގެ އިންތިޒާރުގައި ހުއްޓާ ހިތް ފެޅުނީ އެވެ. އޭނާގެ ދުނިޔެ ވެސް ހުއްޓުނީ އެވެ. އަމިއްލަ އަތުން އަނބިމީހާ އާއި ދަރިފުޅު ވަޅުލި ވޭނީ ހަނދާންތަކުގެ މައްޗަށް ވަޅު ދާންޏާއި ފުނޑާ ދައިގެ ފޮއި ގަދަވާނީ ކިހިނެއްހެއްޔެވެ؟\nކުޑަކުއްޖަކު މަންމާއޭ ގޮވާލި އަޑަށް ބާގިރު ސިހިފައި ތެދުވެއްޖެ އެވެ. ހިތްދަތިކަމުގައި ދުނިޔެއިން މޮޔަވީއޭ ބާގިރު ހިތަށްއެރި އެވެ. އަނެއްކާވެސް އިވިއްޖެ އެވެ. އަންހެނަކު ވެސް ވާހަކަ ދައްކަނީ އެވެ. ހިލަމެއް ވެސް ނުވާނޭހޭން، ފަން ބިތުގައި ކަންފަތް ޖަހައިގެން ބާގިރު އޮތެވެ. މިގެޔަށް އަންނާށޭ ހުރިހާ އެއްޗެއް ހަމައޭ ވައި އަޑުން އަންހެނަކު ކިޔާތީ އިވެ އެވެ. ބިތްގަނޑާއި ގާފޮޅާ ދެމެދުން ހެދިފައިވާ ލޯވަޅަކުން ބާގިރު ބޭރު ބަލައިލި އެވެ. ގަސްކަރަޔާ ނިވާވެފައިވާ ހަނދުގެ އަލިކަމެއް ނެތުމުން އެކައްޗެއް ވެސް ނުފެނެ އެވެ. އިރުކޮޅަކުން ގިފިލިން އިވެންފެށީ ފެންވަރާ އަޑެވެ. ކުޑަކުދިން ހޭ އަޑު އިވޭހެން ވެސް ހީވެ އެވެ. ގިފިލި ދޮރުމަތީ ހުރި ބަނބުކެޔޮ ގަހުން ވެއްޓުނު ކޭލެއް ބިންމަތީގައި ޖެހުނު ވަގުތު ބުޅަލެއް ހޭރިގަތެވެ. އެ ކޭލަށް ދަހިލަވައިގެން އުޅުނު ވާ ވެސް ފިޔަތަޅައިގެންފައި އުދުހިގަތްކަން އެނގެ އެވެ.\nމި އަޑުތަކަށް މިރޭ ބިރުން އުޅޭނީ ރަށު އެހެން މީހުންނެވެ. ބާގިރުގެ ދުނިޔެ ހުއްޓި، ހުކުރެއް ހޮނިހިރެއް، ހައްޖެއް އީދެއް ވަކިނުވެ އެވެ. ބޮޑު އައްޓާ ދިމާލުގައި އެލުވާފައި ހުރި ފަސްލޭންބައްތި ނަގައިގެން ބާގިރު ގިފިއްޔާ ދިމާލަށް ހިނގައިގެންފި އެވެ. ސުތުލި ގޯނިން ހަދާފައިވާ ދޮރުގައި ހިފާލި އިރު ހުރީ އެތެރެއިން ތަންޑު އަޅުވައިފަ އެވެ. ބާގިރު ރުޅިއަަރައިގެންފައި ކޮން ބައެއްހޭ ކީއްކުރަނީހޭ ގޮވާލުމާ އެކު ފެންވަރާ އަޑު ކެނޑިއްޖެ އެވެ. ބާގިރު ދޮރުގައި ހިފައި ތަޅުވައިގަތުމާ އެކު، އަހަރެމެން އުނުއޮރިޔާން ނިވާކޮށްލައިގެން މި ހުޅުވަނީއޭ އަންހެނަކު ގޮވާލި އެވެ.\nގިފިލި އޮތީ ފުރިފަ އެވެ. ބޮޑު އަންހެނަކާއި ހަތް އަންހެން ކުދިންނެވެ. އެއީ ކިރިޔާ ހުކުރު ހަމަވާ ރަށުން ފެންނަ ބައެއް ނޫނެވެ. ނިކަމެތި ބައެއްކަން އެނގެ އެވެ. ސުވާލުތައް ގިނަވެ ވާހަކަ ފަށާނެ ގޮތެއް ނޭނގި ހުއްޓާ މިއީ ކަތްދައޭ މިތިބީ އަހަރެންގެ ދަރިންނޭ އެ މީހާ ބުނެފި އެވެ. ބާގިރުގެ ސިކުނޑި ހިނގައިގަތީ އެ ހިސާބުންނެވެ. ސަފަރު މަހާ ގުޅުވައިގެން ނޫނީ ކަތްދައެއްގެ ނަމެއް ރަށަކު ނުކިޔާނެ އެވެ. ކަނޑައި ވައްޓާލި ރުކެއްހެން، ހުރި ތަނަށް ބާގިރު ޖެހުނެވެ.\nހޭވެރިކަން ވީއިރު ބާގިރު ހުމާ ފިހެނީ އެވެ. ބޮޑު އަށީގައި ބާއްވާފައި އޮތް އިރު ކައިރީގައި އިނީ ކަތްދަ އެވެ. ހަތް ދަރިން ގޭތެރޭގައި އުޅޭތީ ފެނެ އެވެ. ގަތް ބިރުގެ ބޮޑުކަމުން، ބާގިރުގެ ދޫ ހަރަކާތެއް ނުކުރެ އެވެ. އެކަމަކު ވާނުވާ އެނގެ އެވެ. ދެ ލޯ ބޮޑުކޮށްގެން ކަތްދަގެ މޫނަށް ބަލަން އޮތީ އެވެ. ހިކި އަނަރޫފަ ހަށިގަނޑެކެވެ. ދެ ލޯ ވަޅުވަދެފަ އެވެ. ގާތްގަނޑަކަށް އެއް އިސްކޮޅެއްގައި ތިބި ކުދިން ވެސް އެ ހާލުގަ އެވެ. ކަތްދަ ހީލާފައި ވާހަކަ ދެއްކި އެވެ.\nކަތްދަ ކައިވެނިކުރީ ނަވެއްގައި އައި ބަބުރު މީހަކާ އެވެ. ކައިވެންޏަށް އަހަރު ނުވެ ސަފަރު މަހެއްގެ 10 ވަނަ ދުވަހު، އެއްމާބަނޑު ހަތަރު ކުދިން ލިބުނެވެ. އެއްފަހަރާ އެހާ ގިނަ ދަރިން ލިބުނީ ކަތްދަގެ ސުންޕާކަމުންނޭ ބުނެ ފިރިމީހާ އެ ހިސާބުން އަޅައެއް ނުލި އެވެ. އެކަމަކު ރަށުން ފުރައިގެން ދެވޭނެ ގޮތެއް ނެތިފައި ހުރި ބަބުރު މީހާ އަށް ރަށު މީހުން ދިން ނަސޭހަތުން އަނެއްކާ އަލުން އެކުގައި އުޅެން ފެށި އެވެ. އޭގެ ފަހުން އަހަރު ނުވެ އަނެއްކާ އެއްމާބަނޑު ތިން ކުދިން ލިބުނެވެ. އެ ހިސާބުން ފިރިމީހާ ގެއްލުނީ އެވެ. ރަށު މީހުން ބުނާ ގޮތުގައި ކަތްދަ ވިހޭ ރޭ ރަށަށް އައި ނަވަކުން އެ މީހާ ފުރައިގެން ދިޔައީ އެވެ.\nކަތްދަ ބިކަވީ މި ހިސާބުންނެވެ. ބަބުރުކަރައިގެ މީހުން ގަބޫލުކުރަނީ އެއްމާބަނޑު ކުދިން ލިބުމަކީ އަންހެން މީހާގެ ނުބައި ނުލަފާކަން ބޭޒާރުވުން ކަމަށެވެ. އެއީ އެކި މީހުންގެ ދަރިން ނުވަތަ ޖިންނި ޝައިތާނުންގެ ދަރިން ކަމަށް ވެސް ކިޔައި އުޅެ އެވެ. ކޮންމެ ގޮތަކުން ވިޔަސް، އެއްފަހަރާ ގިނަ ދަރިން ލިބޭނީ ބަދުނަސީބުގެ ސަބަބުން ކަމަށާއި ކަތްދަ އަކީ ސުންޕާކަމުގައި އަރާ ހުރި މީހެއް ކަމަށް ފިރިމީހާ ބުންޏެވެ. އޭނާގެ މި ވާހަކަތައް ރަށު މީހުން ވެސް އެންމެ ފަހުން ގަބޫލުކުރީ އެވެ. އެއްމާބަނޑު މިހާ ގިނަ ކުދިން ލިބުނު މީހަކު ރަށަކު ނެތެވެ. އޭގަ ފަހުން ސަފަރު މަހެއްގައި މީހަކު ވިހެއުމަކީ ވެސް ނުބައި ކަމަކަށް ވީ އެވެ.\nބަބުރުކަރައިން ކަތްދަ އަށް ލިބުނު ފިރިއަކީ ރަށު މީހުންގެ ކައިރީގައި މާ މޮޅު މީހެކެވެ. ފަންޑިތަ ބޭސްވެރިކަމާއި ފާލުބެލުމުގައި ސިކުނޑިތައް ދޮވެލި އެވެ. ކަތްދަ ދެ ވަނަ ފަހަރަށް ވިހެއުމާ އެކު، އޭނާގެ ފިރިމީހާ ފިލައިގެން ދިޔައީ ސުންޕާކަމުން ސަލާމަތްވާން ރަށު މީހުންނަށް އިންޒާރު ދެމުންނެވެ. އެހެންވެ މީހުން އުޅޭ ހިސާބުން ކަތްދަ ބޭރުކޮށް ރަށު ވަލުތެރޭގައި އުޅެން މަޖުބޫރުކުރުވީ އެވެ. މާ ރަށެއްކަމުން، މީހެއްގެ ހިލަމެއް ނުވާ ހިސާބުގައި، ބޯކަށިކެޔޮ ވަލެއްގެ ތެރޭގައި ކަތްދަގެ ޖިފުޓި ހެދި އެވެ. ކާނާ އަކީ ވަލުގައި ހުންނަ ގަސްރުކުގެ މޭވާ އެވެ. އަހަރަކު އެއްފަހަރު ރަށުތެރެއަށް އަރާއިރު، އަންނައުނު ފަދަ ތަކެތި ބައެއް ފަހަރު ގެންދެ އެވެ. އެކަމަކު އެއީ ނިވާ ވާނެ ގޮތެއް ނެތިއްޔާ އެވެ.\nކަތްދަ ފުރަތަމަ ވިހޭ ދުވަހާ ދިމާކޮށް ކޮންމެ އަހަރަކު ވެސް ރަށުތެރެއަށް އަރައި ފެންވަަރައި ރީތިވަނީ ދަރިންނަށް އީދެއްގެ ގޮތުގަ އެވެ. ކަތްދަ އަށް ލިބިފައިވާ އެއް ކުއްޖެއްގެ ލޮލަށް ބޭހެއް ވެސް ފުނޑަ އެވެ. އެހެން މީހުންނާއި ކުދިންގެ ގޮތް ދަރިންނަށް ނުދައްކައި ކަތްދަ އޭނާގެ ދަރިން ގެންގުޅެނީ އަމިއްލަ ދުނިޔެއެއްގަ އެވެ. އެ ކުދިން ގަބޫލުކޮށްގެން ތިބެނީ އެންމެ އުފާވެރި ކުދިންގެ ގޮތުގަ އެވެ. އެކަމަކު ކަތްދަ އަށް ރަހުމެއް ނުބަހައްޓައި، ސަފަރު ކަތްދައޭ ކިޔައިގެން ރަށު މީހުން އެ މީހުންގެ ދަރިން ބިރުގަންނަވައި ކަތްދަގެ ސުންޕާ އިން ސަލާމަތްވާން ކަމަށް ބުނެ ވަޅު ދާންޏާއި ފުނޑާ ދައިގެ ފޮއި ފޮރުވަނީ އެވެ.\nބާގިރަށް ހެނދުނު ހޭވެރިކަންވީ އިރު ކަތްދައެއް ނެތެވެ. އެއީ ހުވަފެނެއް ކަމެއް ހަގީގަތެއް ކަމެއް ވެސް ޔަގީނެއް ނުވި އެވެ. އެކަމަކު ގިފިއްޔަށް ވަން އިރު ގިލަފައްޗެއް އޮތެވެ. އެކަމަކު ކަތްދަ އާއި އޭނާގެ ދަރިން ފެންވެރިޔަސް ގިފިއްޔަކު މިލައިގެ ފަރުބަދައެއް ނެތެވެ. ފުނޑާ ދައި ވެސް އެ ހުރި ގޮތަށް ހުއްޓެވެ. ރަށު މީހުންނަށް މި ވާހަކަ ކިޔައިދިނުމުން ބާގިރު ވެސް ސުންޕާ މީހަކަށް ވީ އެވެ. އަލަތު އަނބިމީހާ އާއި ދަރިފުޅު މަރުވުން އެކަމާ ގުޅުވި އެވެ. އަތިރިއަށް އެރެފައި އައި މީހުން ބާގިރަށް ބުންޏެވެ. މުޅި މޫދުގައި އެ އޮތީ ގަރު ހެދިފަ އެވެ. ކަތްދަ އަރައި ފައިބައިފި އެވެ. ކަލޭ ސަލާމަތްވާން އުޅޭށެވެ. ގިފިލީގައި ބޭއްވުނު ގިލަފަތި ބަލައި ކަތްދަ އަދި އަންނާނެ އެވެ. -- ނިމުނީ --


Kudakudhinnah kuraa jinsee aniyaage thahugeegee report majileehun aammukoffi | Mihaaru\nކުޑަކުދިންނަށް ކުރާ ޖިންސީ އަނިޔާއާ ބެހޭ ގޮތުން ސުވާލުކުރަން ހިއުމަން ރައިޓްސް އެންޑް\nކުޑަކުދިންނަށް ކުރާ ޖިންސީ އަނިޔާގެ ތަހުގީގީ ރިޕޯޓް މަޖިލީހުން އާއްމުކޮށްފި\n05 ފެބުރުއަރީ 2020 - 14:05 1 comment\nޖިންސީ ޝިކާރައަކަށް ވާ ކުޑަކުދިންނަށް އިންސާފު ލިބޭ މިންވަރު ބަލަން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން ކުރި ތަހުގީގުގެ ރިޕޯޓް މިއަދު އާއްމުކޮށްފި އެވެ.\nމަޖިލީހުގެ ވެބްސައިޓްގައި އާންމުކުރި ރިޕޯޓާ މެދު ގޮތެއް ނިންމާނީ މެމްބަރުން ބަހުސްކުރެއްވުމަށް ފަހު ކަމަށް ރައްޔިތުންގެ މަޖިލީހުގެ ނައިބު ރައީސް އީވާ އަބްދުﷲ މިއަދުގެ ޖަލްސާގައި ވިދާޅުވި އެވެ.\nރިޕޯޓްގައި ބުނެފައިވާ ގޮތުގައި ހިއުމަން ރައިޓްސް އެންޑް ޖެންޑާ ކޮމިޓީން މިފަދަ ތަހުގީގެއް ކުރަން ޖެހުނީ ކުޑަކުދިންނަށް ކުރާ ޖިންސީ ގޯނާގެ މައްސަލަތަކުގައި އިންސާފު ނުލިބޭކަމުގެ ޝަކުވާ ތަކުރާރުކޮށް އެކޮމިޓީއަށް ލިބެމުން ދިއުމެވެ.\nރިޕޯޓްގައި މައިގަނޑު 12 ހޯދުމެއް ހިމެނެ އެވެ. ރިޕޯޓުން އެނގޭ ގޮތުގައި މިދިޔަ 15 އަހަރު ދުވަހުގެ ތެރޭގައި ކުޑަކުދިންނަށް ކުރާ ޖިންސީ ގޯނާގެ 3،100 އަށް ވުރެ ގިނަ މައްސަލަ ފުލުހުންނަށް ހުށައެޅި އިރު އޭގެ ތެރެއިން ކޯޓުތަކުން ނިންމާފައި ވަނީ އެންމެ 1،085 މައްސަލަ އެވެ. އޭގެ ތެރެއިން ކުށް ސާބިތުވެފައި ވަނީ 36 ޕަސެންޓް ނުވަތަ ގާތްގަނޑަކަށް 390 ގެ މައްސަލައިގަ އެވެ. ކުށް ސާބިތުނުވާ ކަމަށް ނިންމި މައްސަލަތަކުގެ ނިސްބަތަކީ 45 ޕަސެންޓް، ގާތްގަނޑަކަށް 488 މައްސަލަ އެވެ.\nރައްޔިތުންގެ މަޖިލިހުގެ ހިއުމަން ރައިޓްސް އެންޑް ޖެންޑަ ކޮމިޓީގެ ބައެއް މެމްބަރުން. --- ފޮޓޯ: ނިޝާން އަލީ/ މިހާރު\nކޯޓަށް ހުށަހަޅާ މައްސަލަތައް ދިގުލައިގެން ދިއުުމުގެ އިތުރުން، ފުލުހުން ތަހުގީގުކުރުމުގައި ވެސް ވަރަށް ދިގު މުއްދަތެއް ހޭދަވާ ކަމަށް ރިޕޯޓްގައި ވެ އެވެ. އެގޮތުން މިދިޔަ 15 އަހަރު ހުށަހެޅި މައްސަލަތަކުގެ 70.46 ޕަސެންޓް މައްސަލަ ނިންމަން އަހަރު ދުވަހަށް ވުރެ ދިގު މުއްދަތެއް ހޭދަވެފައިވާ ކަން ކޮމިޓީގެ ތަހުގީގުން އެނގުނެވެ.\n"މިއީ ޖިންސީ ގޯނާގެ ޝިކާރައަކަށް ވެފައިވާ ކުޑަކުދިންނަށް އިންސާފު ލިބިދިނުމަށް އެޅިގެންދާ ހުރަހެއް ކަމާއި މި ކުދިންނާއި އިތުރު ކުޑަކުދިންތަކެއް ނުރައްކަލަށް ހުށަހެޅިގެން ދިއުމަށް ދެވޭ ފުރުސަތެއްކަން ފާހަގަކުރެވިފައި ވެ އެވެ،" ރިޕޯޓްގައި ވެ އެވެ.\nރިޕޯޓްގައި ފާހަގަކޮށްފައިވާ އަނެއް ކަމަކީ ކުޑަކުދިންނަށް ކުރާ ޖިންސީ ގޯނާގެ މައްސަލަތަކުގައި ދައުލަތުގެ ކަމާ ބެހޭ އިދާރާތަކުން އެއް ޑޭޓާ ބޭސްއެއް ބޭނުންކުރަމުން ނުދާ ކަމެވެ. އޭގެ ސަބަބުން އެކި މުއައްސަސާތަކުން ކޮމިޓީއަށް ދިން މައުލޫމާތުތައް އަޅާބަލަން އުނދަގޫވި ކަމަށް ވެސް، ކޮމިޓީގެ ރިޕޯޓްގައިވެ އެވެ.\nރިޕޯޓްގައި ބުނެފައިވާ ގޮތުގައި ކުޑަކުދިންގެ އެފަދަ މައްސަލަތަކުގައި ދައުލަތުގެ މުއައްސަސާތައް އެކުގައި މަސައްކަތް ކުރެވޭނެ ނިޒާމެއް ނެތެވެ.\nއިތުރު ލިޔުންތައް ކުޑަކުދިން ރައްޔިތުންގެ މަޖިލިސް ކުޑަކުދިންނަށް އަނިޔާކުރުން ޖިންސީ އަނިޔާ ހިއުމަން ރައިޓްސް ޝިދާތާ ޝަރީފް، ކުރީގެ ޖެންޑާ މިނިސްޓަރު ޖެންޑާ މިނިސްޓްރީ


Luv Ranjan ge aa film gai Ajay Devgn aai Ranbir Kapoor | Mihaaru\nއަޖޭ އާއި ރަންބީރް، ޑައިރެކްޓަރު ލަވްއާ އެކު: ލަވްގެ އާ ފިލްމުން ދެ އެކްޓަރުން ފެންނާނެ.\nލަވް ރަންޖަންގެ އާ ފިލްމްގައި އަޖޭ ދޭވްގަން އާއި ރަންބީރް ކަޕޫރް\n16 މެއި 2018 - 08:59\nކަރްތިކް އާރިޔާން އާއި ސަނީ ސިންގް އަދި ނުސްރަތު ބަރޫޗާ ފަދަ މާ މަޝްހޫރު ނޫން ތަރިންތަކެއް ހިމަނައިގެން ކާމިޔާބު ފިލްމްތަކެއް ގެނެސް ދީފައިވާ ޑައިރެކްޓަރު ލަވް ރަންޖަންގެ އާ ފިލްމަށް އޭ ލިސްޓް ދެ އެކްޓަރަކު ސޮއިކޮށްފި އެވެ.\nއަދި ވަކި ނަމެއް އިއުލާންކޮށްފައި ނުވާ ފިލްމްގެ ބަތަލުންގެ ރޯލަށް ސޮއިކޮށްފައި ވަނީ އަޖޭ ދޭވްގަން އާއި ރަންބީރް ކަޕޫރެވެ. އަޖޭ މިހާރު ވެސް އަންނަނީ ލަވް ޕްރޮޑިއުސް ކުރާ ފިލްމެއްގައި މަސައްކަތް ކުރަމުންނެވެ. އެއީ އާކިލް އަލީ ޑައިރެކްޓްކޮށް، މި އަހަރު ފަހުކޮޅު ރިލީޒް ކުރަން ނިންމާފައިވާ އަދި ނަން ރަސްމީކޮށް އިއުލާންކޮށްފައި ނުވާ ފިލްމެކެވެ. ރިޕޯޓްތައް ބުނާ ގޮތުން ތައްބޫ ބަތަލާގެ ރޯލް ކުޅޭ ރޮމޭންޓިކް ކޮމެޑީގެ ނަމަކީ "ދޭ ދޭ ޕިޔާރް ދޭ" އެވެ.\nއަޖޭ އާއި ރަންބީރު ވަނީ މީގެ ކުރިން ވެސް އެކުގައި މަސައްކަތްކޮށްފަ އެވެ. އެއީ 2010 ގައި ޕްރަކާޝް ޖާ ގެނެސް ދިން ޕޮލިޓިކަލް ތުރިލާ "ރާޖްނީތީ" ގަ އެވެ.\nއަޖޭ އާއި ރަންބީރުގެ ސޮއި ހޯދުމަށް ފަހު، ލަވް ބުނީ ވަރުގަދަ ދެ އެކްޓަރަކާ އެކު މަސައްކަތްކޮށްލަން ފުރުސަތު ލިބުމުން ވަރަށް އުފާވެއްޖެ ކަމަށެވެ. އަދި ބެލުންތެރިން އުންމީދު ކުރާ ވަރުގެ ރީތި އަދި ފުރިހަމަ ފިލްމެއް ގެނެސް ދޭނެ ކަމަށް ބުންޏެވެ. "ޕިޔާރް ކާ ޕަންޗްނާމާ" ގެ ފިލްމްތައް ގެނެސްދޭ ލަވް އެންމެ ފަހުން ގެނެސް ދިން "ސޯނޫ ކޭ ޓިޓޫ ކީ ސްވީޓީ" އަކީ މި އަހަރު 100 ކްރޯޑް ކުލަބުން ވެސް ޖާގަ ހޯދި ފިލްމެކެވެ.\nލަވްގެ ފިލްމާ ބެހޭ ގޮތުން އަޖޭ ބުނީ ރަންބީރާ އެކު އަނެއްކާ ވެސް މަސައްކަތްކޮށްލަން ލިބުމަކީ އާ ތަޖުރިބާއަކަށް ވާނެ ކަމަށެވެ.\nލަވްގެ އެންމެ ފަހުގެ ފިލްމް "ސޯނޫ ކޭ ޓިޓޫ ކީ ސްވީޓީ" ގެ ޓްރެއިލާއެއް.\n"އޭނައަކީ ވަރަށް މޮޅު އެކްޓަރެއް. ރަންބީރާ އެކުގައި އަލުން ސެޓަށް ނުކުންނަން ވަރަށް ކެތްމަދުވެފައި މިހުރީ،" އަޖޭ ބުންޏެވެ.\nރަންބީރު ބުނީ އަޖޭއަކީ އޭނާ އަބަދު ވެސް ވަރަށް އިހުތިރާމް އަދި ވަރަށް މޮޅު އެކްޓަރެއް ކަމަށެވެ.\n"އަޖޭ އާއި ލަވްއާ އެކު ފިލްމެއްގައި މަސައްކަތް ކުރަން ލިބުމަކީ އާދައިގެ ކަމަކަށް ނުވާނެ. އަހަރެން ވެސް މިހިރީ ފިލްމް މަސައްކަތް ފަށާނެ އިރެއްގެ އިންތިޒާރުގައި." ރަންބީރު ބުންޏެވެ.\nއޭނާ ދެން އެންމެ އަވަހަށް ފެނިގެން ދާނީ އަންނަ މަހުގެ 29 ގައި ރިލީޒް ކުރާ "ސަންޖޫ" އިންނެވެ. ރަންބީރުގެ ކުރިއަށް ހުރި އިތުރު ފިލްމްތަކުގެ ތެރޭގައި "ބްރައްމަސްތުރާ" އާއި "ޝަމްޝޭރާ" ފާހަގަކޮށްލެވެ އެވެ.\nއަޖޭގެ ކުރިއަށް ހުރި ފިލްމްތަކުގެ ތެރޭގައި އަންނަ ޑިސެމްބަރުގައި ރިލީޒް ކުރާ "ޓޯޓަލް ދަމާލް" ހިމެނެ އެވެ.\nއިތުރު ލިޔުންތައް ބޮލީވުޑް އަޖޭ ދޭވްގަން ރަންބީރް ކަޕޫރު


މިނިސްޓްރީ އޮފް ހަޔަރ އެޑިޔުކޭޝަން - The President's Office\n1. ދިވެހިރާއްޖޭގައި މަތީ ތަޢުލީމާއި ތަމްރީނު ފޯރުކޮށްދިނުމުގެ ސިޔާސަތުތައް އެކަށައަޅައި، މަތީ ތަޢުލީމާއި ތަމްރީނު ފޯރުކޮށްދިނުމުގެ ނިޒާމެއް ޤާއިމުކުރުން.\n2. މަތީ ތަޢުލީމާއި ތަމްރީނުގެ ނިޒާމުގެ ފެންވަރު ހިފެހެއްޓުމުގެ އުސޫލުތައް ހަދައި ހިންގުން.\n3. ދިވެހިރާއްޖޭގެ މަތީ ތަޢުލީމާއި ތަމްރީނު ފޯރުކޮށްދިނުމުގެ ނިޒާމަކީ، ފުޅާ ދާއިރާއެއްގައި ތަޢުލީމު ހާސިލުކުރުމުގެ ފުރުޞަތުތައް ފަހިވެފައިވާ ނިޒާމެއްކަން ކަށަވަރުކުރުން.\n4. ވަޒީފާތަކަށް ބޭނުންވާ މަސައްކަތްތެރިކަމުގެ ހުނަރުތައް ކަނޑައަޅައި، އެފަދަ ތަމްރީނު ޕްރޮގްރާމްތަކުގެ ސިޔާސަތުތައް އެކަށައެޅުން.\n5. ދިވެހިރާއްޖޭގެ މަތީ ތަޢުލީމާއި ތަމްރީނު ދިނުމުގެ ދާއިރާ ތަރައްޤީކޮށް، ކާމިޔާބުކަމާއެކު ތަޢުލީމު ނިންމާ ދަރިވަރުން އިތުރުކުރުމަށް، ތަޢުލީމު ފޯރުކޮށްދޭ މަރުކަޒުތަކާ ގުޅިގެން މަސައްކަތްކުރުން.\n6. ދިވެހިރާއްޖޭގެ ތަރައްޤީއަށް ބޭނުންވާ މަތީ ތަޢުލީމާއި ތަމްރީނުގެ ދާއިރާތައް ކަނޑައަޅައި، އެ ދާއިރާތަކުން ތަޢުލީމު ހާސިލުކުރުމުގެ ފުރުޞަތުތައް ހޯދައިދިނުމަށް މަސައްކަތްކުރުން.\n7. މަތީ ތަޢުލީމާއި ތަމްރީނު ހޯދުމަށް ދަރިވަރުންނަށް މާލީއެހީ ފޯރުކޮށްދިނުމުގެ ސިޔާސަތު އެކަށައަޅައި، އެކަމުގެ އުސޫލުތައް އެކުލަވާލައި ތަންފީޛުކުރުން.\n8. މަތީ ތަޢުލީމާއި ތަމްރީނުދޭ މަރުކަޒުތައް ރަޖިސްޓަރީކުރުމާއި، އެފަދަ ތަންތަނުގެ ދަފްތަރެއް އެކުލަވާލައި ބެލެހެއްޓުމާއި، ކަމާބެހޭ ތަފާސްހިސާބު ބެލެހެއްޓުން.\n9. ޤާނޫނަކުން ބާރު ލިބިގެން އުފައްދާ މަތީ ތަޢުލީމާއި ތަމްރީނުދޭ މަރުކަޒުތައް ރަޖިސްޓަރީކޮށް ބެލެހެއްޓުމަށްޓަކައި، ޤާނޫނުތަކާއި ގަވާއިދުތަކާ އެއްގޮތަށް އެ މަރުކަޒުތަކުން ޢަމަލުކުރޭތޯ ބަލައި، އެކަން ކަށަވަރުކުރުން.\n10. މަތީ ތަޢުލީމާއި ތަމްރީނުދޭ މަރުކަޒުތަކަށް ދަރިވަރުން ހާޒިރުވާގޮތަށް ކިޔަވައިދޭ ޕްރޮގްރާމްތަކާއި، ދަރިވަރުން ހާޒިރުވާންނުޖެހޭ ގޮތަށް ހިންގާ ޕްރޮގްރާމްތައް އަދި އެ ދެބައި ހިމެނިގެން ހިންގާ ޕްރޮގްރާމްތައް ދިވެހިރާއްޖޭގައި ހިންގުމާބެހޭ ސިޔާސަތުތައް ކަނޑައެޅުން.\n11. މަތީ ތަޢުލީމާއި ތަމްރީނު ދިނުމާބެހޭ ކަންތައްތަކުގައި، ސަރުކާރުގެ ކަމާބެހޭ އިދާރާތަކަށް މަޝްވަރާއާއި ލަފާދިނުން.\n12. ދިވެހިރާއްޖެއިން ބޭރުގެ ޤައުމުތަކުގައި މަތީ ތަޢުލީމު ހާސިލުކުރާ ދިވެހި ދަރިވަރުންގެ ދަފްތަރެއް އެކުލަވާލައި ބެލެހެއްޓުން.\n13. ޤާނޫނު ނަންބަރު 2021/7 (ދިވެހިރާއްޖޭގެ މަތީ ތަޢުލީމާއި ތަމްރީނުގެ ޤާނޫނު) ތަންފީޛުކުރުމާއި ހިންގުމާ ގުޅޭގޮތުން މިނިސްޓްރީން ހަދަންޖެހޭ އެންމެހައި ގަވާއިދުތައް އެކުލަވާލައި، ތަންފީޛުކުރުން.\n14. ރާއްޖޭގައި އެކި ފަރާތްތަކުން ހިންގާ މަތީ ތަޢުލީމާއި ތަމްރީނު ޕްރޮގްރާމުތަކުގެ ފެންވަރު ހިފެހެއްޓުމުގެ ނިޒާމެއް (އެޕްރޫވަލް، އެކްރެޑިޓޭޝަން އެންޑް އޮޑިޓިންގ ނިޒާމެއް) އެކުލަވާލައި، މިކަންކަމާބެހޭ ސިޔާސަތުތައް އެކަށައެޅުން.\n15. ބޭރުގެ އެހީގެ ދަށުން މީހުން ތަމްރީނުކުރުމަށް ސަރުކާރުން ހިންގާ މަޝްރޫޢުތަކުގެ ދަށުން، މީހުން ރާއްޖެއިން ބޭރަށް ފޮނުވައިގެން ކޯސްތަކުގައި ބައިވެރިކުރުމުގެ ކަންތައްތައް ހިންގުމާއި، ހިންގުވުމާއި، އެކަންކަން ބެލެހެއްޓުން.\n16. އެހީދޭ ބޭރުގެ ފަރާތްތަކުން މަތީ ތަޢުލީމު ހާސިލުކުރުމަށް ރާއްޖެއަށް ލިބޭ ކޯސްތަކުގައި މީހުން ބައިވެރިކުރުމާބެހޭ އުސޫލުތައް އެކުލަވައިލައި، އެކަންކަން ވިލަރެސްކުރުން.\n17. މަތީ ތަޢުލީމާއި ތަމްރީނު ހޯދުމަށް ދަރިވަރުންނަށް މާލީ އެހީ ދިނުމުގެ ސިޔާސަތު އެކަށަޅައި، އެކަމާބޭ އުޞޫލުތައް އެކުލަވައިލައި ތަންފީޒުކުރުން.\n18. މަތީ ތަޢުލީމާއި ތަމްރީނު ހޯދުމަށް ދަރިވަރުންނަށް މާލީ އެހީދިނުމުގެ ޕްރޮގްރާމްތަކަކީ ރާއްޖޭގެ ވަޒީފާގެ ބާޒާރާއި ޤައުމީ ބޭނުންތަކާގުޅޭ ޕްރޮގްރާމްތަކެއްކަން ކަށަވަރު ކުރުމާއި، މަތީ ތަޢުލީމާއި ތަމްރީނު ހޯދުމަށް ދަރިވަރުންނަށް މާލީ އެހީދިނުމުގެ ޕްރޮގްރާމްތަކުގެ މަޤްޞަދު ހާސިލުވަމުންދޭތޯ ބެލުން.\n19. ދުރުންދޭ ތަޢުލީމުގެ ޕްރޮގްރާމްތައް ހިންގުމާބެހޭ ކަންތައްތައް އިންތިޒާމްކޮށް ބެލެހެއްޓުން.\n20. މަސައްކަތްތެރިކަމުގެ ދާއިރާއިން ވަޒީފާދޭ ފަރާތްތަކާއި ވަޒީފާ ބޭނުންވާ ފަރާތްތައް ގުޅުވައިދިނުމާއި، ކެރިއަރ ގައިޑެންސް ދިނުން.\n21. ރާއްޖޭގެ ތަރައްޤީއަށް ބޭނުންވާ ދާއިރާތަކުން ޢިލްމީ ދިރާސާ ކުރުމަށް ހިތްވަރުދީ، ޢިލްމީ ދިރާސާ ކުރެވޭނޭގޮތްތައް ތަނަވަސްކުރުމާއި، އެފަދަ ދިރާސާތަކުގެ ހޯދުންތައް ޢާންމުކޮށް ފެތުރުމުގެ ނިޒާމެއް ޤާއިމުކުރުން.\n22. މިނިސްޓްރީގެ މަސައްކަތްތަކާ ގުޅުންހުރި، ރާއްޖެއާއި، ރާއްޖޭން ބޭރުގެ ފަރާތްތަކާ ގުޅައިގެން ކުރަންޖެހޭ ކަންތައްތައް ކުރުން.\n23. މިނިސްޓްރީގެ މަސައްކަތްތަކާ ގުޅިގެން ޤާނޫނީގޮތުން އަދާކުރަންޖެހޭ އެހެނިހެން ޒިންމާތައް އަދާކުރުން.\nތިރީގައިމިވާ ތަންތަން ހިނގަމުންދާނީ، މިނިސްޓްރީ އޮފް ހަޔަރ އެޑިޔުކޭޝަންގެ ދަށުންނެވެ.\n1. މޯލްޑިވްސް ކޮލިފިކޭޝަންސް އޮތޯރިޓީ\n2. މޯލްޑިވްސް ނޭޝަނަލް ސްކިލްސް ޑިވެލޮޕްމަންޓް އޮތޯރިޓީ\n3. މޯލްޑިވްސް ޕޮލިޓެކްނިކް\nމޯލްޑިވްސް ކޮލިފިކޭޝަންސް އޮތޯރިޓީގެ މަސައްކަތްތައް\nޤާނޫނު ނަންބަރު 2021/7 (ދިވެހިރާއްޖޭގެ މަތީ ތަޢުލީމާއި ތަމްރީނުގެ ޤާނޫނު) ގެ7ވަނަ މާއްދާގެ ދަށުން މޯލްޑިވްސް ކޮލިފިކޭޝަންސް އޮތޯރިޓީގެ މަސްއޫލިއްޔަތުތަކުގެ ގޮތުގައި ކަނޑައަޅާފައިވާ ކަންތައްތައް ތިރީގައި މިވަނީއެވެ.\n1. ދިވެހިރާއްޖޭގައި ހިންގާ މަތީ ތަޢުލީމާއި ތަމްރީނު ޕްރޮގްރާމްތަކުގެ ފެންވަރު ކަށަވަރުކުރުމުގެ އުސޫލުތައް ހަދައި ހިންގުން.\n2. ޤައުމީ ސަނަދުތަކުގެ އޮނިގަނޑު އެކުލަވައިލުމާއި، މުރާޖަޢާކޮށް އިޞްލާޙުކުރުމާއި، އެ އޮނިގަނޑު ތަންފީޛުކުރުން.\n3. ދިވެހިރާއްޖޭގައި ހިންގާ މަތީ ތަޢުލީމާއި ތަމްރީނު ޕްރޮގްރާމްތައް ފަރުމާކޮށްފައިވަނީ މޯލްޑިވްސް ކޮލިފިކޭޝަންސް އޮތޯރިޓީން ކަނޑައަޅާފައިވާ ފެންވަރާއި އުސޫލާ އެއްގޮތަށްކަން ކަށަވަރުކުރުން.\n4. ދިވެހިރާއްޖޭގައި ހިންގާ މަތީ ތަޢުލީމާއި ތަމްރީނު ޕްރޮގްރާމްތަކުގެ ހުއްދަދިނުމާއި، އެކްރެޑިޓްކުރުމާއި، އޮޑިޓްކުރުމުގެ އުސޫލުތައް އެކުލަވާލައި ތަންފީޛުކުރުން.\n5. ސަނަދުތަކުގެ ފެންވަރު ކަނޑައެޅުމާގުޅޭ އުސޫލުތައް އެކުލަވާލައި ތަންފީޛުކުރުން.\n6. މޯލްޑިވްސް ކޮލިފިކޭޝަންސް އޮތޯރިޓީން ޤަބޫލުކުރާ ސަނަދުތަކާއި، އެ ސަނަދުތައް ހާސިލުކުރާ ފަރާތްތަކުގެ ދަފްތަރެއް ބެލެހެއްޓުން.\n7. ދިވެހިރާއްޖެއާއި ދިވެހިރާއްޖެއިން ބޭރުގެ މަރުކަޒުތަކުން ހިންގާ ޕްރޮގްރާމްތަކުގެ ތެރެއިން މޯލްޑިވްސް ކޮލިފިކޭޝަންސް އޮތޯރިޓީން ބަލައިގަންނަ ޕްރޮގްރާމްތައް ޢާންމުކުރުން.\n8. މަތީ ތަޢުލީމުދޭ މަރުކަޒުތަކާއި، އެ މަރުކަޒުތަކުގައި ހިންގާ ޕްރޮގްރާމްތަކުގައި ކިޔަވައިދޭ ފަރާތްތަކުގެ ފެންވަރު ބެލުން.\n9. ތަފާސްހިސާބާއި ރިސާރޗްގެ ބޭނުމަށް މަތީ ތަޢުލީމުދޭ މަރުކަޒުތަކުން މަޢުލޫމާތު ހޯދުން.\n10. މޯލްޑިވްސް ކޮލިފިކޭޝަންސް އޮތޯރިޓީގެ މަސައްކަތްތަކާ ގުޅޭގޮތުން ޢާންމުން ހޭލުންތެރިކުރުވުން.\n11. މޯލްޑިވްސް ކޮލިފިކޭޝަންސް އޮތޯރިޓީން ދޭ ޚިދުމަތްތަކަށް ފީއެއް ނަގާނަމަ އެ ފީއެއް ނަގާނެ އުސޫލު ކަނޑައަޅައި، ޢާންމުކުރުން.\n12. މޯލްޑިވްސް ކޮލިފިކޭޝަންސް އޮތޯރިޓީއަށް ޝަކުވާ ހުށަހެޅުމާއި ޝަކުވާ ބަލައިގަތުމުގެ ނިޒާމެއް ޤާއިމުކުރުން.\n13. މޯލްޑިވްސް ކޮލިފިކޭޝަންސް އޮތޯރިޓީގެ މަސައްކަތްތަކާގުޅޭ އެންމެހައި ސިޔާސަތުތައް ކަނޑައެޅުމުގައި މިނިސްޓްރީގެ ލަފާ ހޯދުން.\nމޯލްޑިވްސް ނޭޝަނަލް ސްކިލްސް ޑިވެލޮޕްމަންޓް އޮތޯރިޓީގެ މަސައްކަތްތައް\nޤާނޫނު ނަންބަރު 2021/7 (ދިވެހިރާއްޖޭގެ މަތީ ތަޢުލީމާއި ތަމްރީނުގެ ޤާނޫނު) ގެ 52 ވަނަ މާއްދާގެ ދަށުން މޯލްޑިވްސް ނޭޝަނަލް ސްކިލްސް ޑިވެލޮޕްމަންޓް އޮތޯރިޓީގެ މަސްއޫލިއްޔަތުތަކުގެ ގޮތުގައި ކަނޑައަޅާފައިވާ ކަންތައްތައް ތިރީގައި މިވަނީއެވެ.\n1. ވަޒީފާތަކަށް ބޭނުންވާ މަސައްކަތްތެރިކަމުގެ ހުނަރުތައް ކަނޑައަޅައި، އެފަދަ ތަމްރީނު ޕްރޮގްރާމްތަކުގެ ސިޔާސަތުތައް އެކަށައެޅުން.\n2. އެޕްރެންޓިޝިޕް ނިޒާމް ހިންގުމަށް ބޭނުންވާ ސިޔާސަތުތައް އެކުލަވާލުމާއި، އެޕްރެންޓިޝިޕް ޕްރޮގްރާމްތަކުގައި ބައިވެރިވާން ބޭނުންވާ ފަރާތްތައް ރަޖިސްޓަރީކުރުމާއި، އެ މަޢުލޫމާތު އެއްކޮށް، ރައްކާކުރުމާއި، އެ މަޢުލޫމާތު ބޭނުންވާ ފަރާތްތަކަށް ފޯރުކޮށްދިނުން.\n3. މޯލްޑިވްސް ނޭޝަނަލް ސްކިލްސް ޑިވެލޮޕްމަންޓް އޮތޯރިޓީގެ ޕްރޮގްރާމްތަކުގައި ތަމްރީނުދޭ ފަރާތްތަކާއި، އެޕްރެންޓިޝިޕް ޕްރޮގްރާމް ހިންގުމުގައި ބައިވެރިވާ ވަޒީފާ ދޭ ފަރާތްތައް ރަޖިސްޓަރީކުރުމާއި، އެފަރާތްތަކުގެ ޤާބިލުކަން އިތުރުކުރުމަށް މަސައްކަތްކުރުން.\n4. އެމްޕްލޯޔަރ ބޭސްޑް ޓްރެއިނިންގ ހިންގުމަށް ބޭނުންވާ ސިޔާސަތުތައް އެކުލަވާލުމާއި، އެ ޕްރޮގްރާމްގައި ބައިވެރިވާން ބޭނުންވާ ފަރާތްތައް ރަޖިސްޓަރީކުރުމާއި، އެ މަޢުލޫމާތު އެއްކޮށް، ރައްކާކުރުމާއި، އެ މަޢުލޫމާތު ބޭނުންވާ ފަރާތްތަކަށް ފޯރުކޮށްދިނުން،\n5. ރަސްމީ ނިޒާމެއްގެ ތެރެއިން ދެވޭ ސަނަދެއް ނެތި އެއް ބާވަތެއްގެ މަސައްކަތުގައި ދެމިތިބޭ މުވައްޒަފުންނަށް މަތީ ހަރުފަތަކަށް ވާސިލުވުމުގެ ފުރުޞަތު ހޯދައިދިނުމުގެ ގޮތުން، މަސައްކަތުގެ ތަޢުލީމާއި ތަމްރީނު ދިނުމުގެ ނިޒާމުގެ ތެރެއިން ރިކޮގްނިޝަން އޮފް ޕްރަޔަރ ލަރނިންގ ނިޒާމެއް ޤާއިމުކޮށް އެ ނިޒާމް ތަންފީޛުކުރުން.\n6. މަސައްކަތުގެ ތަޢުލީމާއި ތަމްރީނުގެ ދާއިރާތަކަށް މީހުން ބިނާކުރުމަށް ބޭނުންވާނެ ކޮމްޕިޓެންސީ ސްޓޭންޑަރޑްތައް އެކުލަވާލުމާއި، ޓްރެއިނިންގ މެޓީރިއަލް އުފެއްދުމާއި، އެ ތަކެތި މުރާޖަކޮށް ގެންނަންޖެހޭ ބަދަލުތައް ގެނައުން.\n7. ކޮމްޕިޓެންސީ ސްޓޭންޑަރޑްތަކުގައި ބަޔާންކުރާ މިންގަނޑާއި ދަރިވަރުން ހާސިލުކުރަންޖެހޭ ފެންވަރު ވަޒަންކުރާ މިންގަނޑާ އެއްގޮތްވާ ގޮތުގެމަތިން، ހުނަރު ހާސިލުވެފައިވާ މިންވަރު ދެނެގަތުމުގެ އިމްތިޙާނުތައް ކުރިއަށް ގެންދިއުން.\n8. ދިވެހިރާއްޖޭގެ ސަރަޙައްދުތަކާއި ރަށްރަށުގައި އާލާވެފައިވާ މަސައްކަތްތެރިކަމާއި، ނެތެމުންދާ ސަޤާފަތާއި ފަންނުތައް ދިރުވައި އާލާކުރުމަށްޓަކައި އެ ފަންނުތައް ފާހަގަކޮށް، އެ ދާއިރާތަކުން މީހުން ތަމްރީނުކުރަންޖެހޭ މިންވަރާއި ފެންވަރު ކަނޑައެޅުން.\n9. މަސައްކަތުގެ ތަޢުލީމާއި ތަމްރީނުދޭ ފަރާތްތަކާއި އިމްތިޙާނުދޭ ފަރާތްތަކުގެ ދަފްތަރު އެކުލަވާލުމާއި ބެލެހެއްޓުމުގެ އުސޫލުތައް މި ޤާނޫނުގެ ދަށުން ހަދާ ގަވާއިދުގައި ބަޔާންކުރުން.\n10. ފަންނީ މާހިރުންގެ ޕެނަލްތައް އެކުލަވާލުމާއި، އެ ޕެނަލްތަކުގެ ފަންނީ އެހީގައި ކޮންޕިޓެންސީ ސްޓޭންޑަރޑްތައް ތައްޔާރުކޮށް ސެކްޓަރ ކައުންސިލްތަކަށް ހުށަހަޅައި ފާސްކުރުން.\n11. މަސައްކަތުގެ ތަޢުލީމާއި ތަމްރީނުގެ ނިޒާމުގެ ތެރޭގައި ހިންގާ ތަމްރީނުތަކާއި ޕްރޮގްރާމްތަކާ ގުޅޭގޮތުން އެކި ފަރާތްތަކަށް ފަންނީ ލަފާދިނުން.\n12. ވަޒީފާދޭ ފަރާތްތަކާއި، ދަރިވަރުންނާއި، ސަރުކާރާއި، ދައުލަތުގެ އިދާރާތައް ގުޅިގެން މަސައްކަތުގެ ތަޢުލީމާއި ތަމްރީނުގެ ނިޒާމް ހަރުދަނާކޮށް، ދެމެހެއްޓެނިވި ގޮތުގައި ހިންގުމަށް ބޭނުންވާ ފައިސާ ލިބޭނެ އިންތިޒާމެއް ޤާއިމުކުރުން.\n13. މަސައްކަތުގެ ތަޢުލީމާއި ތަމްރީނުގެ ޕްރޮގްރާމްތަކާބެހޭ މަޢުލޫމާތު ދިވެހިރާއްޖޭގެ އެކި ކަންކޮޅުތަކަށް ފޯރުކޮށްދީ، ތަމްރީނުދޭނެ ފަރާތްތަކާއި، ތަމްރީނު ލިބިގަންނަ ފަރާތްތައް ހޯދުމަށް ހޭލުންތެރިކުރުމުގެ ޕްރޮގްރާމްތައް ރާވައި ހިންގުން.\n14. ބައިނަލްއަޤްވާމީ މިންގަނޑުތަކާ އެއްގޮތަށް ދިވެހިރާއްޖޭގެ މަސައްކަތުގެ ތަޢުލީމާއި ތަމްރީނުގެ ނިޒާމް ފަރުމާކޮށް އެ ނިޒާމުގެ ފެންވަރު ހިފެހެއްޓުން.\n15. މޯލްޑިވްސް ނޭޝަނަލް ސްކިލްސް ޑިވެލޮޕްމަންޓް އޮތޯރިޓީގެ މަސްއޫލިއްޔަތުތަކާގުޅޭ އެންމެހައި ސިޔާސަތުތައް ކަނޑައެޅުމުގައި މިނިސްޓްރީގެ ލަފާ ހޯދުން.\nމޯލްޑިވްސް ޕޮލިޓެކްނިކްގެ މަސައްކަތްތައް\n1. ވަޒީފާތަކަށް އެވަގުތަކަށް ބޭނުންވާ މަސައްކަތްތެރިކަމުގެ ހުނަރުތަކުގެ ތަމްރީން ޕްރޮގްރާމްތައް ރާވައި ހިންގުމާއި، މި ތަމްރީންތައް ހިންގުމުގައި ވަޒީފާދޭ ފަރާތްތަކުގެ އެހީތެރިކަމާއި އެއްބާރުލުން ހޯދުން.\n2. މޯބައިލް ސްކިލްސް ޓްރޭނިންގ ޕްރޮގްރާމްތައް ރާވައި ހިންގުން.\n3. ވަޒީފާ ބޭނުންވާ ފަރާތްތަކަށް ވަޒީފާގެ ހުނަރުތަކާބެހޭ މަޢުލޫމާތު ދިނުން.\n4. ފަންނީ ހުނަރުވެރިކަން އިތުރަށް ތަރައްޤީކުރުމަށް ބޭނުންވާ ތަމްރީނު ދިނުމުގެ ވަސީލަތްތައް ހަމަޖެއްސުން.\n5. މަސައްކަތްތެރިކަމުގެ ދާއިރާއިން މަތީ ތަޢުލީމާއި ތަމްރީނުގެ މަރުޙަލާއަށް ދިއުމަށް ބޭނުންވާ ފަރާތްތަކަށް އެކަމަށް މަގުފަހިވާގޮތަށް ތަމްރީނުތައް ފަރުމާކުރުން.\n6. ހުނަރުވެރި މަސައްކަތްތެރިންނަށް އޯޕަން ލާރނިންގއާއި އީލާރނިންގ މެދުވެރިކޮށް ތަމްރީނުވުމުގެ ފުރުސަތުތައް ހޯދައިދިނުން.\n7. ރާއްޖޭގެ އެކިއެކި ރަށްރަށުގައި ނުވަތަ ސަރަޙައްދުތަކުގައި އާލާވެފައިވާ މަސައްކަތްތެރިކަމާއި ޚާއްޞަ ފަންނުތައް (މިސާލު: ކިއްސަރު ވަޑާން، އަތްކަން ކުރުން، ލިޔެލާޖެހުން، ވިޔުމާއި ޖަރީކުރުމުގެ މަސައްކަތް) ރާއްޖޭގެ އެކި ކަންކޮޅުތަކަށް ފެތުރުން.\n8. ޓެކްނިކަލް އަދި ވޮކޭޝަނަލްގެ ދާއިރާތަކުން އައު އުފެއްދުންތައް އުފެއްދުމަށާއި އައު އީޖާދުތައް އީޖާދުކުރުމަށް ބާރުއަޅައި، އެފަދަ އުފެއްދުންތަކާއި އީޖާދުތައް ފެތުރުން.\n9. ޕޮލިޓެކްނިކުން ހިންގާ ތަމްރީނާގުޅޭ ދިރާސާތައްކޮށް، އެ ދިރާސާތައް ޝާއިޢުކުރުން.\nމިނިސްޓްރީ އޮފް ހަޔަރ އެޑިޔުކޭޝަނުގެ މަސައްކަތްތައް


ރޮނާލްޑޯގެ އެއްބަސްވުން ހަމަވާނީ 2022 ވަނަ އަހަރު\nރޮނާލްޑޯ ސްޕޯޓިންއަށް ގެންދަން އޭނާގެ މަންމަ ބޭނުންވޭ\n15 މެއި 2021 | ހޮނިހިރު 16:11\nޔުވެންޓަސްއަށް ކުޅެމުން އަންނަ ޕޯޗުގަލުގެ ތަރި ކްރިސްޓިއާނޯ ރޮނާލްޑޯ\nއަލުން އަނބުރާ ކުރީގެ ކުލަބު ސްޕޯޓިން ލިޒްބަންއަށް ޔުވެންޓަސްއަށް ކުޅެމުން އަންނަ ޕޯޗުގަލުގެ ތަރި ކްރިސްޓިއާނޯ ރޮނާލްޑޯ ނުދާނެ ކަމަށް އޭނާގެ އޭޖެންޓް ޖޯޖް މެންޑޭޒް ބުނެފިއެވެ.\nރޮނާލްޑޯ އޭނާގެ ސީނިއާ ކެރިއަރު ފެށީ ސްޕޯޓިންއިންނެވެ. އުމުރުން އެންމެ 12 އަހަރުގައި ސްޕޯޓިންގެ ޒުވާން ޓީމާ ގުޅުނު ރޮނާލްޑޯ ވަނީ އުމުރުން 16 އަހަރުގައި 2002 ވަނަ އަހަރު ސީނިއާ ޓީމަށް ޕްރޮމޯޓްވެފައެވެ. އެކަމަކު އޭގެ އަހަރެއް ފަހުން އޭނާ ވަނީ 12.24 މިލިޔަން ޕައުންޑުގެ ފީއަކަށް މެންޗެސްޓާ ޔުނައިޓެޑަށް ބަދަލުވެފައެވެ.\nއޭގެ ފަހުން ޔުނައިޓެޑް ދޫކޮށް ރެއާލް މެޑްރިޑަށް ރޮނާލްޑޯ ބަދަލުވީ 2009 ވަނަ އަހަރު 80 މިލިޔަން ޕައުންޑުގެ ފީއަކަށެވެ. އަދި އެ ޓީމަށް ނުވަ އަހަރު ކުޅެދިނުމަށްފަހު، އުމުރުން މިހާރު 36 އަހަރުގެ ރޮނާލްޑޯ ޔުވެންޓަސްއަށް ބަދަލުވީ 2018 ވަނަ އަހަރުގެ ޖުލައި މަހުގެ ތެރޭގައި 100 މިލިޔަން ޔޫރޯއަށެވެ. އެފަހަރު ރޮނާލްޑޯ ވަނީ ޔުވެންޓަސްއާއެކު ހަތަރު އަހަރުގެ އެއްބަސްވުމެއް ހަދާފައެވެ. އެހެންކަމުން ރޮނާލްޑޯގެ އެއްބަސްވުން ހަމަވާނީ އަންނަ އަހަރުއެވެ.\nދާދި ފަހުން ރޮނާލްޑޯގެ މަންމަ ޑޮލޯރޭސް އަވިއޭރޯ ވަނީ މި ސީޒަން ނިމުމުން ރޮނާލްޑޯ އަލުން އަނބުރާ އޭނާގެ ކުރީގެ ކުލަބު ސްޕޯޓިންއަށް ގެންދަން މަސައްކަތްކުރާނެ ކަމަށް ބުނެފައެވެ. އެކަމަކު ރޮނާލްޑޯގެ އޭޖެންޓް ޖޯޖް މެންޑޭޒް ބުނީ ޕޯޗުގީޒް ލީގުގެ ޗެމްޕިއަންކަން ސްޕޯޓިންއިން ހޯދުމުން ރޮނާލްޑޯ އެކަމާ ފަޚުރުވެރިވާ ކަމަށާއި، އެކަމަކު ރޮނާލްޑޯ އަލުން އަނބުރާ ސްޕޯޓިންއަށް ބަދަލުނުވާނެ ކަމަށެވެ. އަދި ރޮނާލްޑޯގެ ކެރިއަރު ޕްލޭނުގައި ޕޯޗުގަލް ނުހިމެނޭ ކަމަށްވެސް އޭނާ ބުންޏެވެ.\nރޮނާލްޑޯގެ ޓްރާންސްފާއާ ގުޅޭ ވާހަކަތައް މީޑިއާގައި ގަދަވެފައިވީ ނަމަވެސް، މީގެ ކުރިން ދިން އިންޓަވިއުއެއްގައި ޔުވެންޓަސްގެ ބޯޑް އޮފް ޑިރެކްޓަރުންގެ ވައިސް ޗެއާމަން އަދި ކުރީގެ ކުޅުންތެރިޔާ ޕަވެލް ނެޑްވެޑް ވަނީ އެއްބަސްވުމުގެ މުއްދަތު ހަމަވުމުގެ ކުރިން ރޮނާލްޑޯ އެ ކުލަބު ދޫކޮށް ނުދާނެ ކަމަށް ބުނެފައެވެ.\nޔުވެންޓަސް ދޫކޮށްލަން ރޮނާލްޑޯ އުޅޭ ކަމަށް ރިޕޯޓުތައް ބުނާއިރު، މީގެ ކުރިން ރެއާލާއެކު ޔުއެފާ ޗެމްޕިއަންސް ލީގު ހަތަރު ފަހަރު ރޮނާލްޑޯ ކާމިޔާބުކުރި ނަމަވެސް، އޭނާއަށް ޔުވެންޓަސްއާއެކު އަދި މިހާތަނަށް ޗެމްޕިއަންސް ލީގު ކާމިޔާބުކުރެވިފައެއް ނުވެއެވެ. އަދި ޔުވެންޓަސްއަށް މި ސީޒަނުގެ އިޓާލިއަން ލީގުވެސް ވަނީ ގެއްލިފައެވެ.\nއެކަމަކު ޔުވެންޓަސްގައި ރޮނާލްޑޯ މިހާތަނަށް މޮޅު ކުޅުމެއް ދައްކާފައިވާއިރު، އޭނާ ވަނީ އެ ޓީމަށް ކުޅެދިން 131 މެޗުގައި 100 ލަނޑު ޖަހާފައެވެ. އަދި ވަނީ މިހާތަނަށް ޔުވެންޓަސްއާއެކު އިޓާލިއަން ލީގާއި އިޓާލިއަން ސުޕަ ކަޕް ދެ ފަހަރު ކާމިޔާބުކޮށްފައެވެ.\nކްރިސްޓިއާނޯ ރޮނާލްޑޯ ޔުވެންޓަސް ސްޕޯޓިން ލިޒްބަން\nޔޫރޯ 2020 - ކްރިސްޓިއާނޯ ރޮނާލްޑޯ


HEOC Ah Health Professional In Beynun Vegen Iulaan Koffi | Hathaavees\nއެޗްއީއޯސީ އަށް ހެލްތު ޕްރޮފެޝަނަލް އިން ބޭނުވެގެން އިއުލާންކޮށްފި\nހެލްތު އިމަޖެންސީ އޮޕަރޭޝަން (އެޗްއީއޯސީ) އަށް ހެލްތު ޕްރޮފެޝަނަލް އިން ބޭނުންވެގެން އިއުލާންކޮށްފިއެވެ.\nހެލްތު މިނިސްޓްރީން އިއްޔެ ކޮށްފައިވާ އިއުލާނެއްގައި ބުނެފައި ވަނީ ކޮވިޑް19 އާއި ގުޅިގެން ހެލްތު އިމެޖެންސީ ސެންޓަރުގައި އަދި ކޮވިޑްގެ ބަލި މީހުންނަށް ސިއްހީ ހިދުމަތް ދިނުމުގައި މަސައްކަތް ކުރުމަށް މެޑިކަލް އޮފިސަރުންނާއި، ނަރުހުން އަދި ހެލްތު ވޯކަރުން ބޭނުންވާ ކަމަށެވެ.\nމި މަސައްކަތަށް ޝައުގުވެރިވާ ފަރާތްތަކުން މި މަހުގެ 31 ގެ ކުރިން އީމެއިލް މެދުވެރިކޮށް ފޮނުވުމަށް ހެލްތު މިނިސްޓްރީން އެދިފައިވާއިރު ލައިސަންސް އަދި ރަޖިސްޓްރޭޝަން އީމެއިލްއާ އެކު ފޮނުވަންޖެހެއެވެ.\nއެޗްއީއޯސީ އަށް ހެލްތު ޕްރޮފެޝަނަލް އިން ހޯދަން އިއުލާންކޮށްފައިވާއިރު އެޗްއީއޯސީ އަދި ހެލްތު ޕްރޮޓެކްޝަން އެޖެންސީ (އެޗްޕީއޭ)ގައި އޮޕަރޭޝަނަލް ކެޕޭސިޓީއެއް ނެތް ކަމަށް ޕަބްލިކް ހެލްތު ސްޕެޝަލިސްޓް ޑރ. ޝީނާ މޫސާ ދާދިފަހުން ވަނީ ވިދާޅުވެފައެވެ.\nއިއްޔެ ރާއްޖެއިން މި ބައްޔަށް 133 މީހަކު ޕޮޒިޓިވްވިއެވެ. މި މީހުންގެ ތެރޭގައި ހިމެނެނީ 103 ދިވެހިންނާއި، ބަންގްލަދޭޝްގެ 15 މީހަކާއި، އިންޑިއާގެ 8 މީހަކާއި، ޔޫއޭއީގެ ދެ މީހަކާއި، އިނގިރޭސިވިލާތުގެ ދެ މީހަކާއި، ސްރީލަންކާގެ ދެ މީހެއްގެ އިތުރުން ނޭޕާލްގެ މީހެއް ކަމަށެވެ.\nއިއްޔެ ޕޮޒިޓިވްވި މީހުންނާއި އެކު ރާއްޖެއިން މި ބައްޔަށް ޕޮޒިޓިވްވި މީހުންގެ ޖުމްލަ އަދަދު ވަނީ 6912 އަށް އަރާފައެވެ. މީގެތެރެއިން ފަރުވާ ދެމުން އަންނަނީ 2588 މީހުންނަށެވެ. އެގޮތުން 171 މީހަކަށް ފަރުވާ ދެމުން އަންނަނީ ހޮސްޕިޓަލުގައެވެ.\nPrevious ވަޒީރުކަމުގެ ހުވާ ޤާނޫނާ ހިލާފަށް މައުސޫމް ކުރެއްވި މައްސަލައެއް ފެންމަތިވެއްޖެ\nNext ކުޑަކުރި މުސާރަތައް އިޔާދަކުރަން ނިންމައިފި


Dheebaja ge inzaaru: Auditor general ge massala supreme court ah hushahalhan visnan | Mihaaru\nޚަބަރު / ދީބާޖާ އިންވެސްޓްމަންޓް\nދީބާޖާގެ އިންޒާރު: "އޮޑިޓާ ޖެނެރަލްގެ މައްސަލަ ސުޕްރީމް ކޯޓަށް ހުށަހަޅަން ވިސްނަން"\nއޮޑިޓާ ޖެނެރަލް ހަސަން ޒިޔަތު.\n23 ޖުލައި 2020 - 12:16\nކޯޓުން ބޭރުން މައްސަލަ ހައްލުކޮށް، ދީބާޖާ އިންވެސްޓްމެންޓަށް ބަދަލުގެ ގޮތުގައި 174 މިލިއަން ރުފިޔާ ދޭން މި ސަރުކާރުން ނިންމާފައި ވިޔަސް، އެ ކުންފުންޏަށް އެ އުސޫލުން އެއްވެސް ފައިސާއެއް ނުދޭން އޮޑިޓާ ޖެނެރަލް ހަސަން ޒިޔަތު އިއްޔެ އެންގެވުމުން ދީބާޖާ އިން އެކަމާ ނުރުހުން ފާޅުކޮށް އޭނާ މަގާމުން ވަކިކުރަން މިއަދު ގޮވާލައިފި އެވެ.\nދީބާޖާ އިން ނެރުނު ބަޔާނެއްގައި ބުނީ، މެދު އުތުރު ސަރަހައްދުގެ ދަތުރުފަތުުރުގެ ހިދުމަތް ދިނުމަށް ސަރުކާރުން އެ ކުންފުންޏާ އެކު ވެފައިވާ އެއްބަސްވުން އުވައިލި އިރު ސަބަކަކަށް ދައްކާފައި ވަނީ އެންމެ ދެ ރަށަކަށް ދަތުރުފަތުރު ހުއްޓުން ކަމަށެވެ. އޭރު އެ އެއްބަސްވުމުގެ ދަށުން އެ ކުންފުންޏަށް ދައުލަތުން ކޮށްދޭން ޖެހޭ ގިނަ ކަންތައްތަކެއް ކޮށް ނުދީ ހުރި ކަމަށް ކުރިއްސުރެ ދައްކާ ވާހަކަ މިއަދުގެ ބަޔާނުގައި ވެސް ދީބާޖާ އިން ތަކުރާރު ކޮށްފައި ވެ އެވެ.\nސަރުކާރުން އެއްބަސްވުން އުވައިލީ އުސޫލުން ބޭރުން ކަން އަންގައި ދިނުމަށް ގިނަ ހެކިތަކެއް ބަޔާން ކުރުމަށް ފަހު، އޮޑިޓާ ޖެނެރަލަށްް ބޮޑެތި ތުހުމަތުތަކެއް ދީބާޖާ އިން ކޮށްފައިވެ އެވެ. އޭގެ ތެރެއިން އެއް ކަމަކީ ސުޕްރީމް ކޯޓުގެ ހުކުމާ އެއްގޮތަށް ދައުލަތުން ދީބާޖާ އަށް ބަދަލު ނުދޭން އަންގައި އޮޑިޓާ ޖެނެރަލް ނެރުއްވި ރިޕޯޓުގައި ދޮގު މައުލޫމާތު ހިމަނުއްވާފައިވާ ކަމަށް ބުނުމެވެ. އެއްބަސްވުމާ އެއްގޮތަށް ދަތުރުފަތުރުގެ ހިދުމަތް އަލުން ކުރިއަށް ގެންދަން ސަަރުކާރުން އެ ކުންފުންޏަށް މުހުލަތެއް ދިން ކަަމަށް އޮޑިޓް ރިޕޯޓްގައި ބުނެފައިވާ ތާރީޚުގައި ބާއްވާފައި ވަނީ ހަމައެކަނި ބައްދަލުވުމެއް ކަމަށް ދީބާޖާގެ ނޫސްބަޔާނުގައި ވެ އެވެ.\n"...އެހެން ނަމަވެސް 29 އޭޕްރިލް 2013 ތާރީހަށް އިޝާރާތް ކުރައްވައި އެ ދުވަހަކީ ދަތުުރުފަތުރު ހުއްޓިގެން އަލުން ފެށުމަށް އެންގި ދުވަސް ކަން މޭރުންވާ ފަދައަކުން އޮޑިޓް ރިޕޯޓުގައި އޮޑިޓާ ޖެނެރަލް ވާހަކަ ދައްކަވާފައި ވަނީ ރައްޔިތުންނާއި ދައުލަތުގެ މުއައްސަސާތަކަށް ހަގީގަތް އޮޅުވައިލުމުގެ ގޮތުންނެވެ،" ބަޔާނުގައި ދީބާޖާ އިން ބުންޏެވެ.\nEmme fahun Dheebaaja ah badhalu nudheyn Auditor General angaifi\nދީބާޖާ އިން ބުނިގޮތުގައި، އޮޑިޓާ ޖެނެރަލްގެ ރިޕޯޓަކީ އެ ކުންފުންޏަށް ބަދަލު ދިނުމަށް ސުޕްރީމް ކޯޓުން ކޮށްފައިވާ ހުކުމް މުރާޖައާ ކުރުމަށް ދައުލަތުން މިހާރު ހުށަހަޅާފައިވާ މައްސަލަ އަށް ނުފޫޒުފޯރުވަން ނެރުނު ރިޕޯޓެކެވެ. ދީބާޖާގެ މައްސަލައިގައި ރިޕޯޓެއް ނެރެފައި ވާއިރު، އެމްއެމްޕީއާރުސީގެ ބޮޑު ހިޔާނާތުގެ މައްސަލައިގައި އޮޑިޓާ ޖެނެރަލް ހަސަން ހަނު ހުންނަވާ ކަމަށާއި އެއީ އެ މައްސަލައިގައި ޝާމިލުވާ މީހުންނާ އާއިލީ ގުޅުން އޮތުމުން ކަމަށް ވެސް ދީބާޖާ އިން ތުހުމަތު ކުރެ އެވެ.\n"...އަދި މި ރިޕޯޓުގައި ހަގީގަތާ ހިލާފަށް އޮޑިޓާ ޖެނެރަލް ފާހަަގަކޮށްފައިވާ ކަންކަމާ ގުޅިގެން އޮޑިޓާ ޖެނެރަލްގެ އަހުލިއްޔަތުލް އަދާ ގެއްލިފައިވާ ކަމަށް ކަނޑައަޅަައިދިނުން އެދި ދިވެހިރާއްޖޭގެ ސުޕްރީމް ކޯޓަށް ހުށަހެޅުމަށް ދީބާޖާ އިން ވިސްނާ ވާހަަކަ އޮޑިޓާ ޖެނެރަލް އަށް އަންގަަމެވެ،" --- ދީބާޖާ\nއެމްއެމްޕީއާރުސީގެ ހިޔާނާތުގައި ތުހުމަތު ކުރެވޭ އެންމެ އިސް އެއް ބޭފުޅާ އަބްދުﷲ ޒިޔަތަކީ އޮޑިޓާ ޖެނަރަލް ހަސަންގެ ކޮއްކޮއެކެވެ. އަބްދުﷲ ޒިޔަތަކީ ހިޔާނާތް ހިންގި ދުވަސްވަރު އެމްއެމްޕީއާރުސީގެ މެނޭޖިން ޑިރެކްޓަރެވެ.\nއޮޑިޓަ ޖެނެރަލް ހަސަނަށް ބޮޑެތި ތުހުމަތުތަކެއް ކޮށް، ދީބާޖާ އިން ގޮވައިލީ އޮޑިޓާ ޖެނެރަލްގެ މަގާމުން އޭނާ އިސްތިއުފާ ދެއްވުމަށެވެ. ހަސަން އިސްތިއުފާ ނުދެއްވައިފި ނަމަ، މަގާމުގައި ހުންނެވުމުގެ ހައިސިއްޔަތު ގެއްލިފައިވާ ކަމަށް ކަނޑައަޅއިދިނުން އެދި ސުޕްރީމް ކޯޓަށް ދާން ޖެހިދާނެ ކަމުގެ އިންޒާރު ވެސް ދީބާޖާ އިން ދިނެވެ.\nDheebaja Noosbayaan 23.07.2020 pic.twitter.com/FDOtu08Pel\n— Dheebaja Investment Pvt Ltd (@dheebaja) July 23, 2020\n"...އަދި މި ރިޕޯޓުގައި ހަގީގަތާ ހިލާފަށް އޮޑިޓާ ޖެނެރަލް ފާހަަގަކޮށްފައިވާ ކަންކަމާ ގުޅިގެން އޮޑިޓާ ޖެނެރަލްގެ އަހުލިއްޔަތުލް އަދާ ގެއްލިފައިވާ ކަމަށް ކަނޑައަޅަައިދިނުން އެދި ދިވެހިރާއްޖޭގެ ސުޕްރީމް ކޯޓަށް ހުށަހެޅުމަށް ދީބާޖާ އިން ވިސްނާ ވާހަަކަ އޮޑިޓާ ޖެނެރަލް އަށް އަންގަަމެވެ،" ބަޔާނުގައި ބުންޏެވެ.\nމި ސަރުކާރު ވެރިކަމަށް ގެނައުމުގައި އެކި ގޮތްގޮތުން އެހީތެރިވި ބައެއްގެ މަސްލަހަތު އޮންނަ ދީބާޖާ އަށް ފައިސާ ދޭން ރައީސް އިބްރާހިމް މުހައްމަދު ސޯލިހު ނިންމެވީ، އެ ކުންފުންޏާ އެކު، ސަރުކާރުން އުފައްދާފައިވާ ސެޓްލްމެންޓް ކޮމިޓީން ކުރި މަޝްވަރާތަކަށް ފަހު އެ މަނިކުފާނަށް ލަފާ އެރުވުމުންނެވެ. އެކަމަކު، ރައީސް ވަކި ހިސާބަކުން، ދީބާޖާ އަށް ބަދަލު ދޭންޖެހޭ މައްސަލަ ސުޕްރީމް ކޯޓުގައި މުރާޖައާ ކުރެއްވުމަށް ދައުލަތުގެ ބަންޑާރަ ނައިބު އިބްރާހިމް ރިފްއަތަށް މި އަހަރުގެ ޖެނުއަރީ 22 ގައި އެންގެވި އެވެ.\nއެ އެންގެވުމާ އެކު، އެ މަހުގެ ފަހުކޮޅު ސުޕްރީމް ކޯޓަށް ހުށަހަޅުއްވައި، އެ ކޯޓުގެ ރެޖިސްޓްރާ ވަނީ އެ މައްސަލަ މާޗު މަހުގެ ކުރީކޮޅު ބަލައިގަނެފަ އެވެ. ނަމަވެސް އެ މައްސަލަ ސުޕްރީމް ކޯޓުގައި އޭގެ ފަހުން އަދި ކުރިއަކަށް ނުދެ އެވެ.\nއޮޑިޓާ ޖެނެރަލް އޮފީސް އޮޑިޓާ ޖެނެރަލް ހަސަން ޒިޔަތު، އޮޑިޓަ ޖެނެރަލް ދީބާޖާ އިންވެސްޓްމަންޓް\n58 ކޮމެންޓް, 129 ރިއެކްޝަންސް\nމިނޫންވާހަކައެއް އަޑެއްނީވޭ، ތީ ރަށްޔިތުންގެ ފައިސާ މަގޭވެސް ފައިސާ، މީހަކު ހިތުހުރިގޮތަކަށްބަހައިގެން ނުވާނެ، އަނގަޔާއަތާ ދިމާނުވެގެން މިއުޅެނީ އެކަމު ކޮންމެވެސް ދިބާޖާ ކަބާޖާއެއް ބިގެއް ވިގެއް ކިޔާ ވެރިޔަކަށްހުންނަމީހާއަށް ޕޮރެޝަރުކޮށްގެން ނުވަތަ އޭނަވެސް ބައިވެރިވެގެން މި އޮންނަނީ ހުސް ރައްޔިތުންގެ ފައިސާއިން ދަވާލެވުނުވަރެއް ދަވާލުން، މިފަހަރު ބަދަލުދީފިއްޔާ ދެވަނަ ދައުރުމަތިން ހަނދާންނަށްތާލާ، ރައްޔިތުންނޭ މިފަހަރުމިކަންވިޔަނުދޭތި ހެޔޮނުވާނެ\nހަ މަ ހިލާ ދީގެންނުވާނެ ވިޔަފާރީގައި ވާނީ ފައިދާ ކަ މެއްގެއްލުން ކަ މެއް ކުރިޔަށް ނިއް މާ ދައުލަތުން ވައްކަން ކުރުން ހުއްޓާލާ، ކޯޓުންބޭރުން ނިއް މާ ކުޅިގަނޑު ހުއްޓަންޖެހޭ.\nދީބާޖާއިން އޮޑިޓަރ ޖެނެރަލްއަށް ބައެއްދޭން އެއްބަސްވީމަ އޮޑިޓަރ ޖެނެރަލްވެސް ވިސްނާނެ ދީބާޖާއަށް ބަދަލުހޯދަދޭން\nރައުސުލް މާލުގަ 1 ލައްކަ ނެތް ކުންފުންޏަކުން ކޮން ސަަކަރާތެއް ޖަަހަން. ސާބަހޭ އޮޑިޓަރ ޖެނެރަލް\nމީ ދެން ހާދަ މަތީގަ އުޅޭ ބަޔެކޭ ދޯ. މިހާރު މިވީ އޮޑިޓަރ ޖެނެރަލް ވަކިކުރަން. ހަމަ ހިލާ ތިޔަހެން ދައުލަތުން ފޭރެން ފުރުސަތު ދީގެން ނުވާނެ\nދީބާޖާއަކީ ސަރުކާރު މަސްލަހަތު އޮތް ބައެކޯ. އެމްޑީޕީގެ ބޮޑުންގެ ބައެކޯ. މިސަރުކާރު ގެންނަން ހަރަދުކުރި ބައެކޯ. މިހާރުވެސް ސަރުކާރުގެ ނުފޫޒުގަދަ މަގާމުތަކުގައި ތިބި ބައެކޯ. ހައްތަހާމިހުރީ ރަށުތެރޭން އިވޭ އަޑުތައް..\nދައުލަތުން އެއްވެސް ބަދަލެއް ދޭކަށްނުޖެހޭނެއެވެ. އެއްބަސްވުން އުވާލިބައެއްގެ އަތުން ބަދަލު ހޯދަން ދަޢުވާކުރާށެވެ. އަދީބާޖާ އިން ވެފައިވާ އެއްބަސްވުމާ ދައުލަތަކުން ޚިލާފެއްނުވާނެއެވެ. އެއްބަސްވުމާ ޚިލާފުވެ، އެކަން ކުރީ ދައުލަތުގެ ކޮންމެވެސް މަޤާމުތަކެއްގައި ތިބިބައެކެވެ. އެބައެއްގެއަތުން ބަދަލުހޯދަން އުޅޭށެވެ. ދިވެހިރައްޔިތުންގެ ޓެކްސް ފައިސާއިން ބަދަލުނުދެވޭނެއެވެ.\nވަރަށް ރަގަޅު ވާހަކައެއް، ދައުލަތުގެ މަގާމްތަކުގަ ތިބެގެން ބޮޑު މުސާރަޔާ އިނާޔަތްތައް ނަގާފަ ދައުލަތަށަ ހަރާންކޯރުވާ މީހުން ޒިންމާދާރު ނުކުރެވޭނަމަ ދުވަހަކުވެސް މިކަމަކުން އަރައެއްނުގަނެވޭނެ. އެއީ ގާނޫނުގެ އުނިކަމުން ވާ ކަމެއްނަމަ މިކަން ހުއްޓުވޭނެ ގާނޫނެއް ހަދައިގެންވެސް މިކަހަލަ ކަންތައް ކުރާ މީހާ ޒިންމާދާރު ކުރެވެން އެބަޖެހޭ.\nކުރިއަށް އޮތް 50 އަހަރަށް ފައިސާ ދޭނެ ކަމެއް ނެތެވެ. ކުރި ކަމެއް ފެންނަން ނެތެވެ.\nދީގެންނުވާނެ ލިބުނު ގެއްލުމޭ ކިޔާފަ ލޯޔަރާ ހުރިހާމީހުންނަށް ހުރީ ބަހާލާފަ\nނޫސްބަޔާންނެރެ ފާޑުފާޑަށް ފޮނުއަރުވާނެކަމެއްނެތް. އެވަރުގެ ބޮޑު ބަދަލެއް ދީބާޖާޔަށް ދައުލަތުން ދޭންޖެހޭނެ އެއްވެސްގޮތެއް ނޯންނާނެ. ރައްޔިތުން ފެލަން ނޫޅޭ.


SunOnline: Dhiraagu Mamenge vaahaka bunegen hiley data!\nއަހުމަދު މިޒްޔާލް 06 Aug 2020, 18:35\nދިރާގު މަމެން ބޭނުންކުރަން ދައުވަތު ދީގެން ހިލޭ ޑޭޓާ ލިބޭ ޕްރޮމޯޝަނެއް ދިރާގުން ފަށައިފި އެވެ.\nދިރާގުން ބުނީ މަމެންގައިވާ "މަމެން ރިފެރަލް" ފީޗާ މެދުވެރިކޮށް މަމެން ޕްލޭނެއް ނެގުމުން ދައުވަތުދިން ކަސްޓަމަރުގެ އިތުރުން އެ ރެފަރަލް މެދުވެރިކޮށް އަލަށް ކަނެކްޝަން ނަގާ ކަސްޓަމަރަށް ވެސް ހިލޭ ޑޭޓާ ލިބިގެންދާނެ އެވެ.\nހުރިހާ މަމެން ކަސްޓަމަރުންނަށްވެސް މަމެން އެޕްގައިވާ "ރިފަރަލް ޓެބް" މެދުވެރިކޮށް ޚާއްސަ "ރިފަރަލް ކޯޑް" އެއް ލިބޭނެ އެވެ. މި ކޯޑް މެދުވެރިކޯށް ބޯނަސް ޑޭޓާއާއި ލީޑާބޯޑް ޓްރެކް ކުރެވޭނެ އެވެ.\nމީގެ އިތުރުން ދިރާގު މަމެން ކަސްޓަމަރުންނަށް މިހާރު ހިނގަމުންދާ ޕްރޮމޯޝަންގެ ދަށުން މަމެން ޑޭޓާ އެޑް-އޮންތަކުން 25 ޕަސެންޓު ޑިސްކައުންޓް މި މަހުގެ ނިޔަލަށް ލިބިގެންދާނެ އެވެ.\n2017 ވަނަ އަހަރު ދިރާގުން ތައާރަފުކުރި މަމެންނަކީ އެމީހަކު ބޭނުންވާ ގޮތަށް ޑޭޓާ، ވޮއިސް އަދި އެސްއެމްއެސް ހަމަޖައްސާލެވޭ ގޮތަށް ތައްޔާރުކޮށްފައިވާ މޯބައިލް ޕްލޭނެކެވެ. ޒުވާނުންނަށް ބޮޑަށް އަމާޒުކޮށްގެން ނެރެފައިވާ މަމެންއަކީ މިހާތަނަށް ރާއްޖޭގައި ތައާރަފްކުރި މިފަދަ ފުރަތަމަ މޯބައިލް ޕްލޭނެވެ.


AbdulRaheem ge mahchah dhauvaa koffi\nޕީއެންސީގެ ރައީސް އަދި މިވަގުތު އިދިކޮޅު ޕްރޮގްރެސިވް ކޯލިޝަން ލީޑް ކުރައްވާ އަބްދުއްރަހީމް އަބްދުﷲ: | އަވަސް\nޕީއެންސީގެ ރައީސް އަދި މިވަގުތު އިދިކޮޅު ޕްރޮގްރެސިވް ކޯލިޝަން ލީޑް ކުރައްވާ އަބްދުއްރަހީމް އަބްދުﷲގެ މައްޗަށް ދައުވާ ކުރުމަށް ޕްރޮސެކިއުޓަރު ޖެނެރަލްގެ އޮފީހުން ކްރިމިނަލް ކޯޓަށް މައްސަލަ ހުށައަޅަައިފި އެވެ.\nއަބްދުއްރަހީމްގެ މައްޗަށް ދައުވާ ކުރަނީ ހަޑިހުތުރު އެއްޗެހި ކިޔުމާއި ހަޑިހުތުރު ބަސް ބޭނުން ކުރުމާއި ގުޅިގެންނެވެ.\nއޭނާގެ މައްޗަށް ޕީޖީން ދައުވާ ކުރަން ނިންމާ އެ މައްސަލަ ކޯޓަށް ފޮނުވާފައިވާކަން އިދިކޮޅު ކޯލިޝަނުން ވަނީ ޔަގީންކޮށްދީފައެވެ. އެ ކޯލިޝަންގެ އިސް ތަރުޖަމާން ހީނާ ވަލީދު ވިދާޅުވީ މި އަމަލަކީ އިދިކޮޅުގެ އަޑު ކަނޑުވާލަން ކުރި ކަމެއް ކަމަށެވެ. އަދި އިދިކޮޅު ހަރަކާތްތަކަށް ހުރަސް އެޅުމުގެ ގޮތުން ހިންގާފައިވާ އަމަލެއް ކަމަށެވެ.\nއަބްދުއްރަހީމްގެ މައްޗަށް ދައުވާ ކުރަން ފޮނުވީ އިދިކޮޅު ދެ ޕާޓީގެ އިސް ބޭފުޅުންނާއި އާންމު މެންބަރުންނަށް އިންޒާރު ދިނުމުގެ ގޮތުން ކަމަށްވެސް ހީނާ ސިފަ ކުރެއްވިއެވެ.\nހަޑިހުތުރު އެއްޗެހި ކިޔުމާއި ހަޑިހުތުރު ބަސް ބޭނުން ކޮށްފައިވާ ކަމަށް ބުނެ އަބްދުއްރަހީމްގެ މައްޗަށް ދައުވާ އުފުލާފައިވާއިރު ރައީސް ވަހީދު ފުލުހަށް ހާޒިރުކުރި ދުވަހު ނޫސްވެރިންނާއި ވާހަކަ ދައްކަވަމުން އަބްދުއްރަހީމް ވަނީ ބޭއަދަބީ ބަހެއް ބޭނުންކުރައްވާފައެވެ. އަދި ރައީސް ޔާމީނަށް ހުކުމް އިއްވި ދުވަހުވެސް މީޑިއާއަކަށް ދެއްވި އިންޓަވިއުއެއްގައިވެސް އެފަދަ ބަހެއް ބޭނުން ކުރައްވާފައިވެއެވެ. އެ ދުވަހު އަބްދުއްރަހީމް ވަނީ ޔާމީނަށް ހުކުމް އިއްވި ފަނޑިޔާރަށް ނިސްބަތް ކުރައްވާ އެ މޭރުމުން ވާހަކަ ދައްކަވާފައެވެ.\nޕީޖީގެ އޮފިޝަލަކު ވިދާޅުވީ ދައުވާ ކުރަން ފޮނުވީ ފަނޑިޔާރަކާއި ގުޅޭގޮތުން އަބްދުއްރަހީމް ދެއްކެވި ވާހަކަތަކަކާއި ގުޅިގެން ކަމަށެވެ.\nޕީޕީއެމް އަބްދުއްރަހީމް އަބްދުﷲ ޕީޕަލްސް ނޭޝަނަލް ކޮންގްރެސް - ޕީއެންސީ\n"ބަޑި ބުރާސްފަތި"ގެ ނަމުގައި އިދިކޮޅުގެ ޖަލްސާއެއް\nއަދުރޭ ރިޔާސީ ކޮމިޝަނަށް ހާޒިރެއް ނުކުރޭ


Vaccine centre thakaai flu clinic thakun hidhumaiy dhey vaguthah badhaluthakeh - One Online\n27 ޖެނުއަރީ 2022: މާލެ، ސެނެހިޔާގައި ހުންނަ ފްލޫ ކްލިނިކް --- ވަން ފޮޓޯ: ޔޫސުފް ސޮފްވާން\nވެކްސިން ސެންޓަރުތަކާއި ފްލޫ ކްލިނިކްތަކުން ހިދުމަތްދޭ ވަގުތަށް ބަދަލުތަކެއް\nރޯދަ މަސް ފެށުމާއެކު ކޮވިޑް ވެކްސިން ޖަހައިދޭ ގަޑިތަކާއި ފްލޫ ކްލިނިކްތަކުގެ ހިދުމަތް ލިބޭ ގަޑިތަކަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބަދަލުތަކެއް ގެނެސްފިއެވެ.\nމާލޭ ސަރަހައްދުގައި ކޮވިޑް ވެކްސިން ޖަހައިދެނީ ދެ ހޮސްޕިޓަލަކުންނެވެ. އެއީ މާލޭގެ ހުޅަނގުން ބޮޑުތަކުރުފާނު މަގުގައި ހުންނަ ދަރުމަވަންތަ ހޮސްޕިޓަލުންނާއި ހުޅުމާލޭ ހޮސްޕިޓަލުންނެވެ.\nއެޗްޕީއޭއިން ބުނީ، މިއަދުން ފެށިގެން ދަރުމަވަންތަ ހޮސްޕިޓަލުން ވެކްސިން ޖަހައިދޭނީ 21:00 އިން 23:00 އަށް ކަމަށެވެ. އަދި ހުޅުމާލޭ ހޮސްޕިޓަލުން ވެކްސިން ޖަހައިދޭނީ 21:00 އިން 22:00 އަށް ކަމަށެވެ.\nއެ ދެ ހޮސްޕިޓަލުންވެސް ޖަހައިދޭނީ ފައިޒާ ވެކްސިނެވެ.\nރާއްޖޭގައި ވަނީ ފައިޒާގެ އިތުރުން ހަ ވައްތަރެއްގެ ކޮވިޑް ވެކްސިނަކަށް ހުއްދަ ދީފައެވެ. އެއީ ކޮވިޝީލްޑާއި ސައިނޯފާމާއި އެސްޓްރާޒެކާއާއި ސްޕްޓްނިކް ވީގެ އިތުރުން ޖަންސެން އާއި މޮޑާނާ ވެކްސިނެވެ.\nއެޗްޕީއޭއިން ވަނީ މި ރޯދަ މަހު ފްލޫ ކްލިނިކްތައް ހުޅުވާފައި ހުންނަ ގަޑިތަކަށްވެސް ބަދަލު ގެނެސްފައެވެ. އެގޮތުން ސެހެނިޔާގައި ހުންނަ ފްލޫ ކްލިނިކްގެ ހިދުމަތް ހުކުރު ދުވަސް ނޫން ކޮންމެ ދުވަހެއްގެ ހެނދުނު 10:00 އަކުން 22:00 އަށް ލިބޭނެއެވެ. އަދި ހުކުރު ދުވަސް ދުވަހު ފްލޫ ކްލިނިކް ހުޅުވާނީ 16:00 އިން 22:00 އަށެވެ.\nވިލިމާލެ ފްލޫ ކްނިލިކުގެ ހިދުމަތް ހެނދުނު 9:00 އަކުން 13:30 އަށް ލިބޭއިރު، ހުޅުމާލެ ހޮސްޕިޓަލުގައި ހުރި ފްލޫ ކްލިނިކް މި ރޯދަ މަހު ހުޅުވާފައި ހުންނާނީ ހެނދުނު 8:00 އިން 21:00 އަށެވެ.\nއެޗްޕީއޭއިން ބުނީ އެފްއޭއެމް ބިލްޑިންގައި ހުންނަ ޕޮޒިޓިވް ކްލިނިކްގެ ހިދުމަތް މި ރޯދަ މަހު، ހުކުރު ދުވަސް ފިޔަވައި އެހެން ދުވަސްތަކު ލިބޭނީ 13:00 އިން 15:00 އަށް ކަމަށެވެ. އަދި ހުކުރު ދުވަހު އެ ކްލިނިކް ހުޅުވާނީ 14:00 އިން 16:00 އަށް ކަމަށްވެސް ބުންޏެވެ.\nރާއްޖޭގައި ކޮވިޑްގެ ނަންބަރުތައް މަދުވުމާއެކު ކޮވިޑް ކޮންޓްރޯލް ކުރުމަށް އިއުލާނުކުރި ސިއްހީ ކުއްލި ނުރައްކަލުގެ ހާލަތު ވަނީ މިދިޔަ މަހުގެ 12 ވަނަ ދުވަހު އުވާލައިފައެވެ. އަދި ކޮވިޑާ ގުޅިގެން އަޅާފައިވާ ފިޔަވަޅުތަކަށް ވަނީ ލުއިތައް ދީފައެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) މިނިސްޓްރީ އޮފް ހެލްތް ކޮވިޑް 19 ކޯވިޑް ވެކްސީން ފްލޫ ކުލިނިކު


Fathuruverikamuge sina'athuge masakkaitherinnah vaccine dheyn fashaifi | Jazeera\tމަސައްކަތްތެރިންނަށް ވެކްސިން ދޭން ފަށައިފި - Jazeera\nފަތުރުވެރިކަމުގެ ސިނާއަތުގައި މަސައްކަތް ކުރާ ފަރާތްތަކަށް މިއަދު ވެކްސިން ދޭން ފަށައިފި\nޖަވިޔަނި February 4, 2021 126 views0\nޓޫރިޒަމް ދާއިރާގެ މަސައްކަތްތެރިންނަށް ކޮވިޑް ވެކްސިން ދޭން ފެށުން --- ފޮޓޯ: ސަން.އެމްވީ، ފަޔާޒު މޫސާ\nފަތުރުވެރިކަމުގެ ސިނާއަތުގައި މަސައްކަތް ކުރާ ފަރާތްތަކަށް މިއަދު ވެކްސިން ދޭން ފަށައިފިއެވެ.\nމިކަމާ ގުޅޭގޮތުން ސޯޝަލް ސެންޓަރުގައި ރަސްމިއްޔާތެއް ވެސް ބާއްވާފައިވެއެވެ. މިއަދު އެއަރލައިންތަކުގައި މަސައްކަތްކުރާ ކުރާ ފަރާތްތަކަށް ވެކްސިން ދޭން ފަށާފައިވާއިރު ރިސޯޓުތަކުގައި މަސައްކަތް ކުރާ ފަރާތަކަށްވެސް ވެކްސިން ދޭން ފަށާނެއެވެ.\nމި ރަސްމިއްޔާތުގައި ވާހަކަދައްކަވަމުން ޓުއަރިޒަމް މިނިސްޓަރ ޑރ. އަބްދުﷲ މައުސޫމް ވިދާޅުވީ މި ސިނާޢަތުގައި ހަރަކާތްތެރިވާ މުވައްޒަފުންނަށް ވެކްސިންޖެހުމުގެ އިންތިޒާމް ހަމަޖެހިގެން ދިޔުމަކީ ލިބޭ ވަރަށް ބޮޑު ކުރިއެރުމެއް ކަމަށެވެ.\nރާއްޖޭގެ އިގްތިސާދު ކޮޅަށް ޖެހުމަށް ކުރާ މަސައްކަތުގައި ފަތުރުވެރިކަމުގެ ދާއިރާގައި މަސައްކަތް ކުރާ ފަރާތްތަކުގެ ހިއްސާ ބޮޑުކަން ފާހަގަކުރައްވާ މިނިސްޓަރ ވިދާޅުވީ ރިސޯޓުތަކުގައި ވެސް ވެކްސިން ޖެހުމުގެ އިންތިޒާމް ހަމަޖެއްސުމުގެ މަސައްކަތް ފަށާފައިވާ ކަމަށެވެ. މިކަމާ ގުޅޭ އިތުރު ތަފްސީލެއް ހާމައެއް ނުކުރައްވައެވެ.\nރާއްޖޭގައި އެންމެ ފުރަތަމަ ކޮވިޑް ވެކްސިން ދޭން ފެށީ މި މަހުގެ ފުރަތަމަ ދުވަހުއެވެ. އިއްޔެ އެޗްޕީއޭ އިން އާއްމުކުރި ތަފާސް ހިސާބުތަކުން ދައްކާގޮތުގައި މިހާތަނަށް 1،578 މީހަކަށް ވަނީ ވެކްސިން ދީފައެވެ.\nމަސައްކަތްތެރިންނަށް ވެކްސިން ދޭން ފަށައިފި


SunOnline: Party whip line aa hilaafahves Ameen vakikurumuge massakaiy kuraanan: Nasheed\nޕާޓީގެ ވިޕްލައިންއާ ހިލާފަށްވެސް އަމީން ވަކިކުރުމުގެ މަސައްކަތް ކުރާނަން: ނަޝީދު\nމުހައްމަދު މުޒައްޔިން ނާޒިމް 20 Oct 2020, 16:52\nނަޝީދު: ޕާޓީގެ ވިޕްލައިންއާ ހިލާފަށްވެސް އަމިން ވަކިކުރުމުގެ މަސައްކަތް ކުރިއަށް ގެންދާނެ ކަމަށް ވިދާޅުވި -- ސަން ފައިލް ފޮޓޯ/ ފަޔާޒު މޫސާ\nއެމްޑީޕީގެ ޕާލިމަންޓްރީ ގްރޫޕުން ކޮންމެ ގޮތަކަށް ނިންމިނަމަވެސް، ހެލްތް މިނިސްޓަރު އަބްދުﷲ އަމީން ވަކިކުރުމުގެ މައްސަލަ ކުރިއަށް ގެންދާނެ ކަމަށް އެ ޕާޓީގެ ރައީސް އަދި ރައްޔިތުންގެ މަޖިލިސް ރައީސް މުހައްމަދު ނަޝީދު ވިދާޅުވެއްޖެ އެވެ.\nވެންޓިލޭޓަރުގެ ކޮރަޕްޝަނާ ގުޅިގެން އަމީން މަގާމުން ވަކިކުރުމަށް އިތުބާރު އޮތްތޯ ބެލުމަށް އެމްޑީޕީގެ ޕީޖީން މިއަދު ބޭއްވި ބައްދަލުވުމުގައި ނެގި ވޯޓުން، އޭނާ މަގާމުން ވަކިކުރަން ފާހެއް ނުވި އެވެ.\nއެ ބައްދަލުވުމުގެ ކުރިން އެމްޑީޕީ ޕީޖީގެ ވަޓްސްއަޕް ގުރޫޕުގައި ދިޔަ ހޫނު ބަހުސްގެ ތެރެއިން ރައީސް ނަޝީދު ވިދާޅުވީ، "ޕާޓީގެ ވިޕްލައިނުން ބޭރުންވެސް މި ވޯޓު އަޅުގަނޑު ލާނަން،" ކަމަށެވެ.\nރައީސް ނަޝީދު ވިދާޅުވީ، ޕާޓީގެ ވިޕްލައިނާ ހިލާފަށް އެ މައްސަލަ ކުރިއަށް ގެންދިޔުމަށް މަސައްކަތް ކުރުމުން، އެނާއާ މެދު އެމްޑީޕީގެ ފިޔަވަޅު އަޅާ ކޮމިޓީން ކޮންމެ ގޮތަށް ފިޔަވަޅު އެޅި ނަމަވެސް އެކަން ގަބޫލު ކުރާނެ ކަމަށެވެ.\n"އަދި ފިޔަވަޅު އަޅާ ކޮމިޓީން [އަޅުގަނޑާމެދު] އަޅާ ފިޔަވަޅެއް ގަބޫލު ކުރާނަން،" ރައީސް ނަޝިދު ވަޓްސްއަޕް ގުރޫޕަސް ފޮނުއްވި މެސްޖްޖައި ލިޔެފައިވެއެވެ.\nވަޓްސްއަޕް ގުރޫޕު ހޫނުވީ، އަމީންގެ ވަކިކުރުމަށް ވާހަކަތައް ދެކެވުމުން، އަކަމާ ބައެއް މެމްބަރުން ދެކޮޅު ހެދުމުންނެވެ.\nއެގޮތުން އަލިފުށީ ދާއިރާގެ އެމްޑީޕީ މެމްބަރު މުހައްމަދު ރަޝީދު ހުސައިން (ބިގޭ) ވިދާޅުވީ، އަމީން ވަކިކުރުމަކީ ރައީސް އިބްރާހިމް ސޯލިހް ނިންމަވަން ޖެހޭ ނިންމުމެއް ކަމަށާއި އެ ނިންމުން ރައީސަށް ދޫކޮށްލުމަށެވެ.\nއެގޮތަށް ވިދާޅުވުމުން، ރައީސް ސޯލިހްވެސް އެ ގުރޫޕުގައި އިންނަވަކާން ރައީސް ނަޝީދު ބިގޭއަށް ހަނދުމަކޮށްދިނެވެ.\n"ދެން ތިޔަ ގޮތަށް ބިގޭ ރައިސް [ސޯލިހް]އޭ ކިޔާއިގެން ދައްކާ ވާހަކަ ގަބޫލުކުރައްވާ ބޭފުޅުން އެގޮތަށް އަމަލު ކުރައްވާ،" ރައީސް ނަޝީދު ވިދާޅުވިއެވެ.\nއަމީން ވަކި ކުރުމަށް އެމްޑީޕީގެ ޕީޖީން ފާސްނުވީ، ތިން މެމްބަރުންގެ ވޯޓުންނެވެ. "ސަން" އަށް އެނގިފައިވާ ގޮތުގައި ޖުމްލަ 58 މެމްބަރުން ބައިވެރި ޕީޖީގެ އެ ބައްދަލުވުމުގައި 27 މެމްބަރަކު އަމީން ވަކިކުރުމަށް މައްސަލަ މަޖިލީހަށް ހުށަހެޅުމަށް ވޯޓު ދެއްވިއެވެ.\nއިތުބާރު ނެތް ކަމަށް ފާސްވުމަށް 30 ވޯޓު ބޭނުންވެ އެވެ.\nއެ ބައްދަލުވުމުގައި ބައިވެރިވި ނަމަވެސް، ބައެއް މެމްބަރުން ވަކި ގޮތަކަށް ވޯޓު ނުދެއްވަ އެވެ. އަމީންއާ އެއްކޮޅަށް ވޯޓު ދެއްވީ ކިހާ އަދަދެއްގެ މެމްބަރުން ކަމެއް އަދި ސާފެއް ނޫނެނެވެ.


ޖުލައި 2018އައްސަލާމު ޢަލައިކުމް\nޢަރަބި ބަހުގެ ލުއި ޤަވާޢިދު – 13\nފިޢުލުގެ ބައިތައް ފިޢުލުގެ ބައިތައް ބެހިގެންވަނީ ހަ ބަޔަށެވެ. އެއީ: ލާޒިމު ފިޢުލު މުތަޢައްދި ފިޢުލު ޞަޙީޙު ފިޢުލު މުޢުތައްލު ފިޢުލު މުޖައްރަދު ފިޢުލު މަޒީދު ފިޢުލު 2. މުތަޢައްދީ ފިޢުލު މި ބާވަތުގެ ފިޢުލަކީ، ކަންކުރާފަރާތުން އެކަނި ނުފުދޭ ފިޢުލެވެ. މި ބާވަތުގެ ފިޢުލުގެ ޖުމުލައާއި އޭގެ މާނަ ފުރިހަމަވުމަށްޓަކައި ކަންކުރެވޭފަރާތް (މަފުޢޫލުން ބިހީ) މުހުތާދުވެއެވެ. މި ބާވަތުގެ ފިޢުލުގެ މިސާލު: كَتَبَ الوَلَدُ الدَّرْسَ މާނަ: ދަރިވަރު ފިލާވަޅު ލިޔެފި. شَكَرَ الأُسْتَاذُ التِّلْمِيذَ […]\nޢަރަބި ބަހުގެ ލުއި ޤަވާޢިދު – 12\n14 ޖުލައި, 2018 އެއްވެސް ޚިޔާލެއް ހުށަހަޅާފައި ނެތް\nފިޢުލުގެ ބައިތައް ފިޢުލުގެ ބައިތައް ބެހިގެންވަނީ ހަ ބަޔަށެވެ. އެއީ: ލާޒިމު ފިޢުލު މުތަޢައްދި ފިޢުލު ޞަޙީޙު ފިޢުލު މުޢުތައްލު ފިޢުލު މުޖައްރަދު ފިޢުލު މަޒީދު ފިޢުލު 1. ލާޒިމު ފިޢުލު މި ބާވަތުގެ ފިޢުލަކީ، ކަންކުރާފަރާތް (ފާޢިލު) އޮތުން ލާޒިމުކުރާ ފިޢުލެވެ. މި ބާވަތުގެ ފިޢުލަށް ކަންކުރެވޭފަރާތް (މަފުޢޫލުން ބިހީ) މުހުތާދެއް ނުވެއެވެ. މި ބާވަތުގެ ފިޢުލުގެ މިސާލު: أَذَّنَ المُؤَذِّنُ މާނަ: މުދިމު ބަންގި ގޮވައިފި. جَلَسَ الوَاقِفُ މާނަ: ކޮޅަށްހުރިމީހާ އިށީނދެއްޖެ. اصْفَرَّ […]\nބަލިތައް, ގައިންގަޔަށްނާރާ ބަލި, ޞިއްޙަތު\n11 ޖުލައި, 2018 އެއްވެސް ޚިޔާލެއް ހުށަހަޅާފައި ނެތް\nބަނޑުގައި ވައި ހެދުން ނުވަތަ ގެސްޓްރައިޓިސް އަކީ ވަރަށް ގިނަ މީހުންނަށް ދިމާވާ މައްސަލައެކެވެ. މިމައްސަލަ އާންމުކޮށް ދިމާވަނީ ދިރިއުޅުމުގެ އާދަތައް ބައްޓަން ކުރެވޭ ގޮތުންނެވެ.މީގެ އިތުރުން ހަށިގަނޑުގައި ހުންނަ މައްސަލައެއްގެ ސަބަބުންވެސް މިކަން މެދުވެރި ވެދާނެއެވެ. ގިނަ މީހުންނަށް ގެސްޓްރައިޓިސް އަކީ މާބޮޑު ކަމެއް ނޫނެވެ. ބޭސް ބޭނުންކުރުމުން ލުއިކަން ލިބިގެން ދެއެވެ. ބަނޑުގައި ވައިހެދުން ނުވަތަ ގެސްޓްރައިޓިސް އަކީ މައިދާގެ ފާރު ދުޅަވުމެވެ. ނުވަތަ މައިދާގެ ފާރުގައި ދުޅައެއް އުފެއްދުމާއި، ބަނޑުގައި ވައިހެދި، އެކަމުގެ […]


Kulhudhuffushi Online - Bainal aguvaamee kan'duthakuge dhuvas faahaga kurumuge gothun Dhiraagun varugadha message eh !\nބައިނަލް އަގުވާމީ ކަނޑުތަކުގެ ދުވަސް ފާހަގަ ކުރުމުގެ ގޮތުން ދިރާގުން ވަރުގަދަ މެސެޖެއް !\nނަބީލާ އިސްމާޢީލް -9މަސް ކުރިން -9ޖޫން 2018\nބައިނަލް އަގުވާމީ ކަނޑުތަކުގެ ދުވަސް ފާހަގަ ކުރާ އިރު ދިރާގުން ނެރުނު ވީޑިއޯގައި ކަނޑުން ފޮނުވަނީ މެސެޖެކެވެ.\nމި ވީޑިއޯ އިން ދައްކުވައިދޭ އަސަރު ގަދަ މެސެޖު އެންމެ ފުރިހަމަ އަށް ލިބިގެން ދާނީ މި ވީޑިއޯ ބަލާލުމުންނެވެ.\n2016 ވަނަ އަހަރުގެ އޮކްޓޯބަރ މަހު ޕާލޭ މޯލްޑިވްސް އާއި ގުޅިގެން ދިރާގުގެ އިޖުތިމާއީ ޒިންމާގެ ދަށުން ފެށި “ފޯ ދި އޯޝަންސް” ކެމްޕެއިން ގެ ދަށުން އެ ކުންފުނީގެ މުވައްޒަފުންނަށާއި މުޖުތަމައުއަށް އެއްފަހަރު ބޭނުން ކުރާ ޕްލާސްޓިލް ކޮތަޅު ބޭނުން ނުކުރުމަށް ގޮވާލާ ގިނަ ފަހަރު ބޭނުން ކުރެވޭނެ ކޮތަޅު ގެންގުޅުމަށް ބާރުއަޅާފައިވެއެވެ.\nއެގޮތުން މިއަދު ދިރާގުގެ ކޮންމެ މުވައްޒަފަކަށް މި ކަމުގައި އެއްބާރުލުން ދިނުމުގެ ގޮތުން މި ޚާއްޞަ ދުވަހާ ގުޅޭގޮތަށް ފަރުމާކުރެވިފައިވާ ގިނަފަހަރު ބޭނުން ކުރެވޭ ކޮތަޅު ހަދިޔާކުރިއެވެ.\nދިރާގުން ބުނީ ކޮތަޅުތައް މުވައްޒަފުންނަށް ހަދިޔާކުރި އެންމެ ބޮޑު މަގުސަދަކީ އެ މުވައްޒަފެއްގެ ފަރުދީ ޒިންމާ އަދާ ކުރުމަށް ބާރު އަޅާ، ޕްލާސްޓިކު ކޮތަޅު ގެންގުޅުން މަދު ކުރުމަށް އެއްބާރު ލުމުގެ ގޮތުންނެވެ.\nމީގެ އިތުރުން މި ދުވަސް ފާހަގަ ކުރުމުގެ ގޮތުން އަދި ގިނަ ފަހަރު ބޭނުންކުރެވޭ ކޮތަޅު ބޭނުންކުރުމުގެ އާދަ މުޖުތަމައުގައި އަށަގެންނެވުމުގެ ގޮތުން ދިރާގުން ވަނީ ބައެއް ސުޕަމާކެޓް ތަކުން މިއަދު މި ކޮތަޅުތައް ލިބޭނެ ގޮތް ހަމަ ޖައްސާފައެވެ.\nއަދި ދިރާގު ހެޑް އޮފީސް ލޮބީ އިން އަދި ދިރާގު ރީޖަނަލް އޮޕަރޭޝަން ސެންޓަރުތަކުން ކަސްޓަމަރުންނަށް ލިބޭނެ އިންތިޒާމު ހަމަޖެހިފަވެއެވެ.\nދިރާގުގެ މާކެޓިން ކޮމިއުނިކޭޝަން މެނޭޖަރ ބިޝާރާ ޙަމީދު ވިދާޅުވި ގޮތުގައި ތިމާވެށި ހިމާޔަތް ކުރުމަކީ ދިރާގުގެ އިޖުތިމާއީ ޒިންމާގެ ދަށުން ވަރަށް ބޮޑު އިސްކަމެއް ދޭކަމެކެވެ. ދިގު މުއްދަތަކަށް ދިރާގުން ކުރިއަށް ގެންދާ މި ކެމްޕެއިން އަކީ ކަނޑުތަކަށް ޕްލާސްޓިކް އެޅުމުގެ ނުރަގަނޅު އާދަ ހުއްޓުވައި އެކަމާ ދެކޮޅަށް އަޑު އުފުލުމަށް ކުންފުނީގެ ސީއެސްއާރްގެ ދަށުން ހިންގާ ޕްރޮގްރާމެކެވެ.\nދިރާގު ޕޭ މެދުވެރިކޮށް ކުރާ ކޮންމެ ރީލޯޑްއަކަށް 20 ޕަސެންޓް އިތުރަށް ކްރެޑިޓް ދެނީ\nދިރާގުން ސެމްސަންގް ގެލެކްސީ އެސް10 ރާއްޖެއަށް ތައާރަފްކޮށްފި\nޕެރަމޯޓާ ދަތުރުގެ ބައިވެރިން ކުޅުދުއްފުއްޓަށް !\nދިރާގު ހައި ސްޕީޑް ފައިބަރ އިންޓަނެޓް އަދި ދިރާގު ޓީވީ މީދޫއަށް\nހުޅަނގު މޫސުމާއެކު ފޯކައިދޫ ރައްޔިތުން ކަނޑުމަތިވެފައި!\nކުޅުދުއްފުށީގައި އިންފުލުއެންޒާ ވެކްސިން ޖަހައިދޭން މާދަމާ ފަށަނީ